
en  10de  November  1483  fødtes  Morten  Luther.  Fire- 
hundrede Aar  ere  forløbne  siden  den  Tid,  raen  dog  straaler  Luthers 
Navn  endnu  stedse  med  ufordunklet  Glands.  Vist  er  det,  at  i 
dette  lange  Tidsrum  er  der  intet  andet  Navn,  som  blot  tilnærmelses- 
vis kan  stilles  ved  Siden  af  Luthers ,  og  ville  vi  gaa  tilbage  i 
Kirkens  Historie,  da  maa  vi  skride  gjennem  Aarhundreders  lange 
Rækker  tilbage  til  Apostlenes  Dage,  til  Apostelen  Paulus'  For- 
kyndelse af  Christi  Evangelium,  inden  vi  finde  saa  varm  og  dyb  en 
Erkjendelse  af  dette  som  den,  det  blev  givet  Luther  at  have.  Dette 
vil  synes  underligt,  dobbelt  underligt  for  en  Tid  som  vor,  der  har 
gjort  Udviklingslæren  til  et  af  sine  Yndlingsæmner ,  men  det  bliver 
ligefuldt  sandt.  Overfor  Verdens  Visdom  staar  Guds  Visdom,  og 
den  synes  stundom  ligesom  at  ville  drive  Gjæk  med  hin.  Gud, 
der  udvælger  det  for  Verden  Skrøbelige  for  at  beskæmme  de  Stærke 
(1.  Kor.  1,  27),  behagede  det  at  udvælge  blandt  de  Vise  og  Skrift- 
kloge en  ringe  og  uanset  Munk,  for  i  ham  at  lade  Evangeliets  Lys 
skinne  med  fuld  Klarhed,  efterat  det  var  blevet  sørgelig  forvansket 
og  fordunklet  ved  Menneskers  selvlavede  Lærdomme,  ja  ligesom 
begravet  under  et  Bjerg  af  Aarhundreders  Traditioner  og  Fabler. 
Det  er  i  taknemlig  Erkjendelse  heraf,  at  vort  Kirkesamfund  endnu 
stedse  kj endemærker  sig  blandt  de  mange  andre  ved  at  opkalde  sig 
efter  den  store  Reformator.  Ikke  skal  herved  udtrykkes  nogen 
Menneskedyrkelse,  som  om  vi  ville  sætte  Luthers  Navn  der,  hvor 
kun  Navnet  over  alle  Navne  skal  staa,  men  vi  ville  dermed  sige,  at 
vi  endnu  stedse  erkjende  Luther  som  vor  aandelige  Lærefader. 

Luthers  Gjerning  er  af  dobbelt  Art,  dels  har  han  med  en 
overordentlig  Energi  kastet  alle  Pavedømmets  Magtsprog  og  An- 
masselser over  Ende,  der  holdt  Sjælene  fangne  i  utaalelig  Angst  og 
Kvide,  dels  har  han  med  vidunderlig  Sandhed  og  Renhed  fremstillet 
Grundprinciperne  for  den  rette  evangeliske  Lære.  Ingen  af  Delene 
gjorde  han  med  eet  Slag,  først  langsomt  og  under  voldsomme  indre 
og  ydre  Kampe  gaar  den  fulde  Sandhed  op  for  ham.  Han  begynder 
som  Kirkens  lydige  Søn,  tror  sig  i  fuld  Overensstemmeles  med  den 
hellige  Moderkirke  og  vil  kun  rette  enkelte  af  de  mest  skrigende 
Misbrug,  vil  derfor  gjærne  tage  mod  Belæring  af  Biskopper  og 
Præ.later  og  bøier  sig  med  Ydmyghed  under  Pavens  Afgj øreise, 
naar  denne  vil  give  ham  bedre  Indsigt  i  og  Forstaaelse  af  den 
hellige  Skrifts  Lære.  Men  da  det  mere  og  mere  gaar  op  for  ham, 
at  der  er  en  uforligelig  Modsætning  mellem  Pavens  Lære  og  Skriftens 
Lære,  da  tager  han  med  fuld  Bestemthed  og  uden  Vaklen  sit 
Standpunkt  i  den  sidste,  thi  kun  i  den  er  Evangeliets  fulde  Sand- 
hed, og  nu  er  Bruddet  med  den  bestaaende  Kirkemagt  uundgaaeligt. 
Dog,  Luther  river  ikke  blot  det  Gamle  ned,  men  han  forstaar  og- 
saa  at  bygge  det  Nye  op;  med  et  Dybsind  og  en  Indsigt,  der  ikke 
skyldes  menneskelig  Forstand,  men  kun  den  Hellig  Aands  Vei- 
ledning,  fremstiller  han  de  Grundprinciper,  der  blive  bestemmende 
for  en  ny  og  renere  Opfattelse  af  Evangeliets  Lære  og  derigjennem 
for  en  ny  Ordning  af  det  kirkelige  Samfundsliv  og  Gudstjeneste. 

Luthers  blivende  Fortjeneste  er  det  da  at  have  fremdraget  de 
evangeliske  Troesprinciper  med  en  Klarhed  og  en  Sikkerhed,  som 
ingen  Kirkelærer  havde  formaaet  det  siden  Apostlenes  Dage.  Den 
efterfølgende  Tid  fik  den  Gjerning  nærmere  at  udarbejde  disse 
Principer  og  gjennemføre  dem  i  deres  Enkeltheder,  for  at  der  paa 
deres  Grundlag  kunde  opbygges  en  ny  og  selvstændig  Theologi 
som  videnskabeligt  Udtryk  for  den  evangeliske  Kirkelære,  og  der- 
næst Kirke-  og  Menighedslivet  ordnes  i  tilsvarende  Overensstemmelse. 
Det  Spørgsmaal  paatrænger  sig  da  af  sig  selv,  om  nu  ogsaa  den 
efterfølgende  Theologi  har  løst  denne  Opgave  og  særligt  om  vor 
Tids  Theologi  arbeider  videre  i  det  af  Luther  og  Reformationen 
anviste  Spor.    Fornemmeligt  vil  dette  Sporgsmaal  gjælde  Dogmatiken, 

efterdi  den  danner  Theologiens  Centrum,  ud  fra  hvilket  den  theolo- 
giske  Grundretning  for  de  andre  Discipliner  bestemmes.  Bærer 
da  den  lutherske  Dogmatik  i  vore  Dage  sit  Navn  med  Rette,  idet 
den  trofast  bygger  paa  den  af  Luther  og  Reformationen  lagte  Troes- 
grund,  og  kan  den  i  saa  Fald  siges  at  fyldestgjore  de  Krav,  som 
vor  Tids  Videnskab  og  Kirke  stille  til  den?  eller  maa  det  ind- 
rømmes, at  den  lutherske  Dogmatik  umærkeligt  er  ført  ind  i  andre 
Baner,  der  bedre  stemme  med  Tidens  aandelige  Krav,  saa  at  Be- 
tegnelsen „luthersk"  mere  staar  som  Udtryk  for  en  smuk  Pietets- 
følelse overfor  den  store  Reformator  og  som  en  ærværdig  Tradition 
end  som  et  trofast  og  sandt  Udtryk  for  den  Læreopfattelse,  hvilken 
Dogmatiken  endnu  stedse  gjør  gjældende? 

Et  Blik  over  den  lutherske  Dogmatiks  Historie  vil  snart  over- 
tyde os  om,  at  denne  ikke  er,  hvad  man  hyppig  er  tilbøielig  til  at 
antage,  et  fast  afsluttet  System,  der  een  Gang  for  alle  er  bragt  i 
bestemt  afgrændset  Form,  men  at  der  møder  os  en  Række  saare 
forskjellige  Udviklingsformer.  Vi  kunne  følge  disse  fra  den  or- 
thodoxe  Lutherdoms  vidtløftige,  bindstærke  Systemer  med  den 
kolossale  Lærdom  og  den  fineste  Udarbeidelse  af  alle  Dogmets 
Enkeltheder  gjennem  Pietismens  praktisk  opbyggelige,  men  brede 
og  hyppigt  aandløse  Dogmatik  til  Rationalismens  afmattede  Frem- 
stilling, hvor  alle  udprægede  dogmatiske  Former  ere  udviskede,  og 
en  abstrakt  Almengyldighed  breder  sig  med  trættende  Vidtløftig- 
hed, medens  den  indre  Tomhed  søges  skjult  bag  et  stort  Apparat 
af  historisk-kritisk  Lærdom  —  og  derfra  atter  til  vort  Aarhundredes 
forskjellige  Forsøg  paa  at  føre  Dogmatiken  tilbage  til  en  mere  be- 
kjendelsestro  Skikkelse.  I  alt  dette  er  der  en  stor  Mangfoldighed 
af  dogmatiske  Fremstillinger,  hvoraf  adskillige  ligge  meget  langt 
fra  hinanden.  Men  ere  nu  ogsaa  alle  disse  Fremstillinger  i  Sand- 
hed, hvad  de  udgive  sig  for,  luthersk  Dogmatik?  Og  hvis  de  ikke 
ere  det,  hvor  skulle  vi  da  søge  denne  i  sin  reneste  og  sandeste 
Skikkelse?  Ikke  alene  overfor  Fortiden  kan  der  spørges  saaledes, 
men  ogsaa  overfor  Nutiden,  thi  endnu  stedse  fremkommer  i  det 
lutherske  Kirkesamfund  mange  forskjelligartede  dogmatiske  Sy- 
stemer, der  hver  især  anser  sig  for  at  være  en  fuldgyldig  Frem- 

stilling  af  den  evangelisk-lutherske  Dogmatik.  Men  ere  de  nu  ogsaa 
dette,  eller  hvilken  Maalestok  skal  der  anlægges  for  det  ægte  Lutherske  ? 
Eller  —  hvad  der  bliver  enstydigt  hermed  — :  hvilke  Krav  kan 
der  saavel  fra  Kirkens  som  fra  den  theologiske  Videnskabs  Side 
stilles  til  den  Fremstilling  af  Dogmatiken,  der  med  Kette  skal  bære 
Navnet  evangelisk-luthersk? 

Herpaa  kan  svares:  en  sand  og  ægte  Fremstilling  af  deu 
evangelisk-lutherske  Dogmatik  er  givet  der,  hvor  de  evangeliske 
Troesprinciper  ere  gjennemførte  med  fuld  Kraft  og  Kenhed,  og 
hvor  dernæst  Fremstillingen  saavel  i  det  Store  og  Hele  som  i  alle 
de  finere  Enkeltheder  har  fundet  den  rette  videnskabelige  Form. 

Holdt  i  saa  stor  Almindelighed  vil  dette  Svar  neppe  hjælpe 
os  til  nogen  sikker  Dom  over  de  forskjellige  dogmatiske  Systemer. 
Men  det  vil  altid  have  den  Betydning,  at  det  viser  os  den  Vei, 
som  vor  Undersøgelse  har  at  gaa.  Thi  først  maa  der  gjøres  Rede 
for,  hvad  der  skal  forstaas  ved  evangeliske  Troesprinciper,  og  hvor- 
ledes disse  blive  at  gjennemføre  i  Dogmatiken,  og  dernæst  skal  det 
undersøges,  hvilken  videnskabelig  Form  eller  Methode,  der  bedst 
egner  sig  til  den  rette  Fremstilling  af  det  dogmatiske  Lærestof. 

I. 

Ved  evangeliske  Troesprinciper  forstaa  vi  de  Grundtanker, 
som  vare  bestemmende  for  Reformatorerne  i  deres  Kamp  mod 
Pavemagten  og  Romerkirken,  og  som  dernæst  afgav  det  ledende 
Grundsyn  for  deres  Opfattelse  af  Christendommen.  Protestantismen 
er  ikke  en  Række  l^øsrevne  Sætninger,  som  opstilles  overfor  Romer- 
kirkens mange  Misbrug  og  Vilkaarligheder ,  men  en  dybt  gjennem- 
fort  religiøs  og  sædelig  Livsanskuelse  i  indre  Sammenhæng  og 
Konsekvent«.  Netop  herved  er  der  et  bestemt  Skillemærke  mellem 
Reformationen  og  alle  tidligere  Bevægelser  i  Kirken,  hvoraf  Kirke- 
historien fremviser  en  lang  Række ,  der  naaer  op  til  Kirkens  ferste 
A århundreder.  Hvor  megen  Sympathi  man  end  kan  føle  for  disse 
og  deres  ofte  heltemodige  Kamp  mod  det  romersk  -  katholske 
Hierarchis  Anmasselser  og  Sjæletyranni,  er  der  dog  den  fælles 
Hovedmangel  ved  dem  alle,  at  det  er  en  eller  anden  mere 
udvortes  Side  af  Kirkelivet,  mod  hvilket  de  rette  deres  Angreb, 
ofte  med  saa  hensynsløs  Ensidighed,  at  andre  berettigede  Interesser 
derved  trænges  utilbørlig  tilbage.  Det  Samme  gjælder  om  de 
mange  velmente  Forsøg,  som  udgaa  fra  den  romerske  Kirkemagt 
selv,  stundom  fra  høitstaaende  Repræsentanter.  Ogsaa  her  er  det 
enkelte  Sider  af  Kirkelivet,  der  søges  omdannede,  nogle  af  de  værste 
Misbrug,  der  ønskes  afskaffede,  men  om  noget  principielt  nyt  Syn 
paa  Kirken  og  Christendommen  er  der  ikke  Tale.  Det  er  stedse  det 
gamle  Klædebon,  som  der  sættes  nye  Lapper  paa  (Math.  9,  16), 
men  derfor  fremkommer  der  heller  intet  Resultat.  Af  de  uendelige 
mundtlige  og  skriftlige  Forhandlinger  kommer  der  dog  tilsidst  Intet 
ud,  men  Alt  bliver  i  Hovedsagen  ved  det  Gamle,  thi  det  er  alt 
Stykkeværk  og  Stumper,  og  derfor  uden  sand  omdannende  og  ny- 
skabende Livskraft.  Ganske  anderledes  er  det  med  Reformationen, 
ved  den  sker  der  et  Gjennembrud  ud  fra  det  inderste  Livscentrum, 
og  først  dette  har  Magt  til  at  omdanne  alle  de  gamle  Kirke-  og 

Læreformer,  saa  at  det  nu  tilvisse  kan  siges,  at  alt  det  Gamle  er 
blevet  nyt  (2  Kor.  5,  17).  Og  blandt  alle  de  Mænd,  som  seirrigt 
førte  Reformationens  Sag  frem,  var  der  ingen,  der  havde  saa  dybt 
og  klart  et  Syn  som  netop  Morten  Luther.  Med  gjennemtrængende 
Blik  seer  han  gjennem  hele  det  Væv  af  Menneskesætninger  og  selv- 
lavede Troeslærdomme,  som  den  romerske  Kirke  i  Løbet  af  Aar- 
hundreder  havde  sammenfeiet  med  den  største  Klogskab  og  Skarp- 
sindighed, lige  ind  til  det,  som  er  Christendommens  inderste  Livs- 
kjærne,  nemlig  Troen  paa  Syndernes  Forladelse  ene  og 
alene  ved  Jesus  Christus.  I  det  daværende  Kirkesamfund  var, 
som  endnu  den  Dag  idag  i  Romerkirken,  Jesus  Christus  bleven  for- 
trængt paa  Jorden  af  Paven  og  hele  Præsteskabet,  i  Himlen  af 
Jomfru  Maria  og  hele  Helgenskaren.  Granske  vist  fornægtedes  Chri- 
stus ikke,  tvertimod  han  var  Gjenstand  for  den  dybeste  Tilbedelse, 
men  han  var  bleven  fjernet  i  en  saa  uhyre  Afstand  fra  den  religiøse 
Bevidsthed,  at  denne  kun  havde  en  svag  Anelse  om  hans  guddomme- 
lige Magt  og  Naade.  Den  virkelige  Magt  var  i  Hænderne  paa 
Kirken,  den  paa  Jorden,  repræsenteret  af  Paven  og  Hierarchiet,  og 
den  i  Himlen,  repræsenteret  af  Jomfru  Maria  og  alle  Helgenerne  — 
disse  vare  de  rette  Mellemmænd  og  Midlere  mellem  den  angstfulde 
og  bekymrede  Menneskesjæl  og  Christi  guddommelige  Frelsernaade. 
Paa  denne  Vis  bliver  det  Kirken,  som  faktisk  er  Ihændehaver  af  al 
religiøs  Magtfylde,  det  er  Kirken,  som  den  Christne  har  at  vise 
ubetinget  Lydighed,  og  det  er  Kirken,  hvis  Hjælp  man  erhverver 
ved  ydmyg  Bøn  og  Paakaldelse.  I  Modsætning  hertil  gjorde  Luther 
og  Reformationens  Mænd  gjældende,  at  det  er  Christus,  som  er  den 
eneste  sande  Midler  mellem  Gud  og  Mennesker,  at  det  er  Christus, 
hvem  al  Magt  er  givet  i  Himmel  og  paa  Jord,  og  det  er  Christus, 
som  skal  gribes  i  Sjælens  dybeste  Kjærlighed,  og  til  hvem  alle 
Bønner  skulle  rettes,  uden  at  der  behøves  enten  Pave  eller  Præst 
til  Mellemmand  mellem  ham  og  os.  Vil  man  derfor  fremsætte  Mod- 
sætningen mellem  Katholicismen  og  Protestantismen  i  den  korteste 
og  dog  tillige  mest  indholdsrige  Form,  kan  den  udtrykkes  ved,  at 
Katholicismen  opstiller  et  Kirkeprincip,  Protestantismen  et 
Christu  sp  r  incip. 

Det  evangeliske  Troesprincip  er  altsaa  først  at  bestemme  som 
et  Christusprincip.  Men  da  det  jo  her  ikke  hjælper  at  opstille  et 
blot  Navn  eller  Ord,  kræves  der  en  nærmere  Redegjarelse  for,  hvad 
der  ligger  i  et  saadant  Christusprincip.  Dette  vil  da  kunne  be- 
tragtes paa  dobbelt  Maade,  alt  eftersom  man  fæster  Blikket  paa  det 
Troesindhold,  som  det  bærer  i  sig,  eller  paa  den  Form,  i  hvilket 
hint  finder  sin  rette  Fremstilling.  Derved  oplader  det  ene  Christus- 
princip sig  i  tvende  Principer,  hvoraf  det  ene,  der  udtrykker  Troes- 
indholdet,  kan  betegnes  som  det  materiale  Princip,  det  andet,  der 
udtrykker  Formen,  som  det  formale  Princip.  Det  er  da  disse  tvende, 
hvilke  man  pleier  at  betegne  som  de  tvende  evangeliske  Troes- 
principer,  og  som  her  skulle  betragtes  særligt  i  deres  Forhold  til 
Dogmatiken. 

Troesindholdet  af  Christusprincipet  er,  som  alt  ovenfor  be- 
mærket, Troen  paa  Syndernes  Forladelse  ene  og  alene  ved  Jesus 
Christus.  Luther  var  kommen  til  Erkjendelse  af  denne  christelige 
Grundsandhed  gjennem  en  dyb  og  alvorlig  indre  Livskamp,  han 
fandt  den  bekræftet  ved  Læsning  af  Apostelen  Pauli  Breve,  særligt 
Romer-  og  Galaterbrevet.  I  disse  udvikles  i  skarp  og  seirrig  Dia- 
lektik i  Modsætning  til  Jødedommens  Værkhellighed  og  Gjernings- 
retfærdighed,  at  det  syndefulde  Menneske  kan  ikke  frelses  ved  at 
opfylde  Lovens  Gjerninger,  efterdi  han  er  ude  af  Stand  dertil  for- 
medelst Synden,  men  kun  ved  at  gribe  Guds  frelsende  Naade,  som 
er  aabenbaret  i  Jesus  Christus.  Det  begrebsmæssige  Udtryk,  i 
hvilket  Paulus  fremstiller  denne  sin  Grundopfattelse  af  Evangeliet, 
og  hvilket  fremgaaer  som  Resultat  af  en  skarp  og  omhyggelig 
Tankeudvikling,  er  Læren  om  Retfærdiggjerelse  ved  Troen  alene. 
Dette  Udtryk  grebes  af  Luther  og  Reformatorerne  som  aandeligt 
Bannermærke,  og  paa  denne  Vis  bliver  Læren  om  Retfærdiggjerelsen 
ved  Troen  alene,  justificatio  a  fide  sola,  det  af  Reformatorerne  op- 
stillede materiale  Troesprincip.  Men  dette  er  i  Virkeligheden  intet 
Andet,  end  hvad  der  er  Grundtanken  i  alle  Apostlenes  og  i  Jesu 
Christi  egen  Forkyndelse,  og  hvad  der  fremstilles  næsten  paa  hver 
Side  i  de  fire  Evangelier.  Thi  atter  og  atter  fremstilles  Christus  i 
disse  som  den,  der  baade  har  Magt  og  Villie  til  at  forlade  Synder, 

al  hans  Ord  og  Tale  er  Forkyndelse  af  Syndernes  Forladelse  til  hver 
den,  som  troer  paa  ham,  og  hans  Mirakler  og  Undergjerninger  ere 
den  symbolske  Fremstilling  deraf.  Derfor  see  vi  ham  stedse  om- 
ringet af  en  Skare  „Toldere  og  Syndere",  som  de  benævnes,  der 
ydmygt  søge  Trøst  og  Tilgivelse  hos  ham  og  aldrig  søge  forgæves, 
medens  derimod  hans  flammende  Tordentale  med  knusende  Magt 
rammer  de  hovmodige  og  selvretfærdige  Pharisæere  og  Skriftkloge, 
der  lade  haant  om  Naaden,  fordi  de  i  daarlig  Forblindelse  føle  sig 
trygge  ved  deres  egne  gode  Gjerninger.  „Toldere  og  Syndere",  der 
i  oprigtig  Anger  og  Synds  erkj  endelse  søge  og  finde  Naaden,  og 
„Pharisæere  og  Skriftkloge",  der  i  Selvretfærdighed  støde  Naaden 
fra  sig,  ere  de  blivende  Forbilleder  i  alle  kommende  Slægter  for  det 
forskjellige  Forhold,  hvori  Menneskene  stille  sig  til  Frelsen. 

Med  skarpt  gjennemtrængende  Blik  saae  og  erkjendte  Luther, 
at  al  den  Gjerningsretfærdighed,  hvorpaa  den  romerske  Kirke  støttede 
sig,  slet  ikke  var  Andet  end  den  selvsamme,  hvorpaa  Pharisæerne 
og  Jøderne  havde  støttet  sig,  og  som  Jesus  havde  slaaet  til  Jorden 
i  sine  Taler,  og  som  Paulus  ubarmhjertigt  havde  forfulgt  indtil  dens 
fineste  Smuthuller  i  sine  Breve.  Derfor  bliver  Læren  om  Syndernes 
Forladelse  eller  forat  bruge  det  dogmatiske  Udtryk,  Læren  om  Ret- 
færdiggj øreisen  ved  Troen  alene,  Luthers  Hovedlære,  som  han  aldrig 
bliver  træt  af  at  gjentage,  som  han  atter  og  atter  kommer  tilbage 
til,  og  som  under  ideligt  vexlende  Billeder  og  Tankeformer  danner 
det  staaende  Thema  i  hans  Prædikener,  Kommentarer  og  øvrige 
theologiske  og  kirkelige  Skrifter.  Og  Luther  staaer  ikke  alene  her- 
med, alle  hans  Medarbeidere  tage  Læren  op  efter  ham,  hele  den 
Kreds  af  Disciple,  Venner  og  Troesbrødre,  der  slutte  sig  om  ham, 
opfatte  ligeledes  Retfærdiggjørelseslæren  som  den  evangeliske  Hoved- 
lære, og  det  klinger  igjen  i  de  lutherske  Bekjendelsesskrifter.  Alle 
disse  ere  enige  i  at  erklære  Læren  om  Retfærdiggj øreisen  for  præ- 
cipmis  loms  doctrinæ  Christiance,  qvi  recte  intelledus  illustrat  et 
amplificat  honorem  Christi  et  affert  necessariam  et  uherrimam  con- 
solationem  piis  conscientiis^).     Denne  Lære  fremsættes  i  Augs- 


*)  Apol.  Conf.  p.  60. 

burger-Bekj endelsens  fjorde  Artikel,  og  bliver  nærmere  forklaret  i 
Apologiens  anden  Artikel,  i  hvilken  Melanchton  med  gjennem- 
trængende  Klarhed  og  stor  Omsigt  udførligen  gjendriver  alle  de 
Indvendinger,  som  kunne  fremsættes  mod  denne  Lære,  samt  med 
ikke  mindre  Skarpsindighed  fremdrager  og  tilbageviser  alle  de  For- 
vanskninger, for  hvilke  den  kan  udsættes ;  endelig  i  Concordieformlens 
tredie  Artikel.  Dog  Eetfærdiggjorelseslæren  indskrænker  sig  ingen- 
lunde til  disse  Artikler,  men  den  kommer  atter  og  atter  frem,  er 
beherskende  for  hele  Fremstillingen,  og  kaster  sit  eiendommelige  Lys 
over  alle  de  Troeslærdomme,  hvori  de  Evangeliske  afvige  fra  den 
romersk-katholske  Kirkelære.  Ja  man  kan  i  en  vis  Forstand  sige, 
at  alle  de  lutherske  Bekjendelsesskrifter  ere  dogmatiske  Udviklinger 
af  Ketfærdiggjørelseslæren  i  alle  dens  Enkeltheder,  saa  at  den  bliver 
Pulsslaget,  der  kj endes  i  alle  de  enkelte  Artikler,  og  i  hvilken  de 
finde  deres  sidste  Begrundelse.  Dette  er  Luthers  Mening,  naar  han 
erklærer,  at  om  dette  ene  Lærestykke  foredrages  purt  og  reent,  vil 
ogsaa  Kirken  bevares  enig  og  stærk,  men  Forvanskning  af  dette 
Lærestykke  vil  udsætte  Kirken  for  alle  Kjætteriets  Vildfarelser  og 
Splidagtighed*). 

Men  naar  der  tilkjendes  denne  Lære  en  saa  fremragende  Plads 
i  Kirkelæren,  da  maa  det  vel  erindres,  at  den  ikke  er  en  blot 
theoretisk  Læresætning,  men  en  praktisk  Livserfaring.  Betingelsen 
for  at  forstaae  den  er  selv  at  have  oplevet  den.  Og  den  aldeles 
nødvendige  Forudsætning  er  selv  at  have  folt  Syndens  Magt  og 
Elendighed,  at  have  erkjendt  sig  selv  som  en  arm  og  elendig  Synder 
overfor  Gnds  dømmende  Retfærdighed.  Det  var  dette,  som  Luther 
selv  havde  oplevet  i  de  bittreste  og  tungeste  Sjælekampe,  i  hvilke 
han  nær  var  gaaet  baade  aandeligt  og  legemligt  til  Grunde,  medens 
han  atter  smagte  Naadens  fulde  Sødme  og  fornam  Frelsens  usigelige 
Salighed,  da  det  gik  op  for  ham,  at  alle  hans  Synder  vare  forladte 

*)  Id  Dr.  Lutherus  suo  etiam  testimonio  contirmavit,  qiuim  inquit:  si 
uniciis  Mc  articukis  sincerus  pcrmanserit,  etiam  cliristiana  ecclesia 
sincera,  concors  et  sine  omnibus  scctis  permanet:  sin  vero  comimpitiir, 
impossibile  est,  ut  uni  errori  aut  fanatico  spiritui  recte  obviam  iri 
possit.   Conc  form.  p.  683. 

i  Jesus  Christus,  og  at  han,  den  domfældte  Synder,  dog  alligevel 
stod  overfor  Gud  som  den  fuldkommen  Retfærdige,  med  hvem  Gud 
handler  som  med  sine  udkaarne  Hellige  og  Retfærdige.  Hvor  der- 
imod denne  levende  Syndserkjendelse  fattes,  der  vil  ogsaa  Naades- 
bevidstheden  fattes,  og  Retfærdiggjorelseslæren  synker  ned  til  at 
blive  en  abstract  dogmatisk  Læreformel,  nærmere  beseet  kun  et  Ud- 
tryk for  den  theologiske  Spidsfindighed*).  Men  det  vil  da  ogsaa 
vise  sig,  at  i  samme  Grad  Retfærdiggjørelseslæren  opfattes  paa  saa- 
dan  blot  ydre  Vis,  løsreven  fra  det  indre  Sjælelivs  christelige  Livs- 
erfaringer, i  samme  Grad  fjerner  man  sig  ogsaa  fra  det  eiendomme- 
lige  christelige  Troesindhold  og  svømmer  ud  i  en  uklar  og  ubestemt 
Religiøsitet,  der  vugger  sig  i  Stemninger  og  Følelser,  men  er  blottet 
for  bestemt  udprægede  Tanker. 

Anderledes,  hvor  denne  Lære  opfattes  paa  rette  Maade  som  det 
træffende  dogmatiske  Udtryk  for,  hvad  man  selv  har  oplevet  og 
erfaret,  saaledes  som  Tilfældet  var  med  Reformatorerne.  Her  bliver 
Retfærdiggj  øreisen  ved  Troen  alene  det  frugtbare  Udgangspunkt, 
hvoraf  den  evangeliske  Kirkelære  omdannes  i  skarp  Modsætning  til 
den  romersk-katholske  Kirkelære.  Med  Rette  kaldes  derfor  denne 
Lære  det  materiale  Troesprincip,  thi  hele  Kirkelærens  Indhold  eller 
Materie  bestemmes  deraf.  Retfærdiggjørelseslæren  er  Udgangspunkt 
for  Luthers  Reformation,  ud  fra  den  begynder  han  sin  vældige  Kirke- 
kamp mod  Romerkirkens  falske  Aflad  og  Værkhellighed,  thi  er  det 
saa,  at  et  Menneske  modtager  Syndsforladelse  ene  og  alene  ved 
Troen  paa  Guds  Naade,  som  er  aabenbaret  i  Jesus  Christus,  da 
bortfalder  dermed  al  den  travle  Higen  efter  at  gjøre  alskens  gode 
Gjerninger  for  dermed  at  afsone  Guds  Vrede,  end  mindre  kan  der 
være  Tale  om  for  Penge  at  kjøbe  Syndsforladelse,  som  det  da  var 
en  vidt  udbredt  fordærvelig  Praxis  i  den  romerske  Kirke.  Hermed 
bortfalder  saa  atter  Kloster-  og  Munkevæsenet  med  al  den  dertil 

*)  Som  saadan  reent  dogmatisk  Tankeform,  løsreven  fra  al  indre  Livs- 
erfaring, opfattes  og  fremstilles  Retfærdiggjørelseslæren  gjerne  af 
katholske  Polemikere,  hvilke  da  naturligvis  bave  overmaade  let  ved  at 
gjendrive  den,  see  f.  Ex.  hos  os:  H.  Gru  der,  Det  protestantiske  og 
det  katholske  Troesprincip.  1875. 

knyttede  falske  Askese,  ligeledes  de  strænge  Bodsøvelser  og  Pil- 
grimsreiser,  tbi  Formaalet  med  alt  dette  er  jo  kun  at  fortjene  sig 
en  Ketfærdighed  for  Gud,  som  for  Intet  tilbydes  den  Troende  i 
Christus,  og  al  hin  asketiske  Travlbed  bliver  overflødig,  ja  ligefrem 
skadelig,  fordi  den  kun  tjener  til  at  fremkalde  menneskeligt  Hov- 
mod og  Selvretfærdigbed  og  derved  bolder  borte  fra  den  eneste  Vei, 
som  i  Ydmygbed  og  Tro  fører  til  Frelse  og  Saligbed.  Endvidere 
bortfalder  bele  den  omfattende  Helgen-  og  Mariadyrkelse,  hvormed 
den  romerske  Kirke  ganske  fortrænger  Christus,  tbi  det  erkj endes, 
at  der  er  kun  een  Midler  mellem  Gud  og  Mennesker,  nemlig  Jesus 
Christus,  og  at  kun  ban  alene,  men  ingen  Anden  hverken  i  Himmel 
eller  paa  Jord,  formaaer  at  give  Syndsforladelse.  Af  samme  Grund 
kan  ogsaa  baade  Paven  og  hele  det  mægtige  Hierarchi  faae  Afsked, 
tbi  det  bar  tillistet  sig  en  Magt  og  Myndigbed,  som  kun  Jesus 
Christus  ene  har  i  sig,  nemlig  at  være  -  Midler  mellem  Gud  og 
Mennesker  og  at  forlade  Synder.  Herved  bliver  atter  Kirkebegrebet 
omdannet,  thi  istedenfor  at  Komerkirken  lægger  hele  Eftertrykket 
paa  den  ydre  Organisation,  paa  den  rette  Salvelse  og  Ordination, 
saa  lægger  Eeformatorerne  alt  Eftertryk  paa  det  indre  Troesliv: 
ecclesia  est  societas  fidei  et  spiritus  sancti  in  cordihus^  som  det  siges 
i  Apologien.  Paa  samme  Yis  bliver  Læren  om  Sacramenterne  om- 
dannet, tbi  ogsaa  her  lægges  Vægten  paa  den  personlige  Troes- 
tilegnelse  i  Modsætning  til  den  romerske  Lære  om  Sacramenternes 
Virkning  ex  opere  operato. 

Saaledes  bliver  altsaa  Eetfærdiggjorelseslæren  virkelig  et  nyt 
Troesprincip,  der  virker  omdannende  og  fornyende  i  sand  evangelisk 
Eetning  paa  saa  godt  som  alle  Kirkelærens  Hovedstykker.  Det 
Eneste,  som  bliver  uforandret,  er  Læren  om  Treenigheden  og  Læren 
om  Christi  Person  med  de  tvende  Naturer,  thi  disse  Lærdomme, 
som  alt  Oldkirken  efter  langvarige  og  haardnakkede  Troeskampe 
havde  udpræget  i  fast  dogmatisk  Skikkelse,  blive  staaende  som  en 
Eællesarv  for  de  ved  Eeformationen  sondrede  Kirkesamfund  og  danne 
den  objective  Forudsætning  for  Eetfærdiggjørelseslæren. 

Naar  derfor  romersk-katbolske  Modstandere  lige  fra  Eeforraa- 
tionens  Tid  og  indtil  den  Dag  idag  have  fremsat  den  Hovedind- 

vending  mod  Reformationen  og  Protestantismen,  at  den  prisgiver 
hele  Kirkelæren  for  Subjecti vismens  Vilkaarlighed,  at  Intet  bliver 
staaende  som  objectiv  Troesgjenstand,  men  Enhver  former  sin  Tro 
efter  sine  lunefulde  Indfald  og  joieblikkelige  Indskydelser,  at  derfor 
Betegnelsen  „evangelisk-luthersk"  ikke  er  en  positiv,  men  kun  en 
negativ  Bestemmelse  —  da  gjendrives  disse  Anklager  alene  derved, 
at  de  christelige  Grunddogmer,  Treenighedslæren  og  Christologien, 
ere  blevne  staaende  urørte  og  altsaa  frembyde  et  fast  Troesobject. 
Men  Beskyldningen  for  eensidig  Subjecti visme  beroer  paa  en  fuld- 
stændig Miskj endelse  af  det  materiale  Troesprincip.  Dette  har  jo 
sit  bestemte  Indhold,  nemlig  Troen  paa  Syndernes  Forladelse  ene  og 
alene  ved  Jesus  Christus.  Og  Jesus  Christus  samt  den  fra  ham 
udgaaede  Frelse  er  jo  ingenlunde  en  blot  Drøm  eller  en  Digtning, 
men  en  historisk  Virkelighed.  Jesus  Christus  er  en  historisk  Person, 
hvis  Levnetsløb  vi  have  optegnet  af  samtidige  Øienvidner  efter  dets 
vigtigste  Begivenheder  tilligemed  en  Paavisning  af  den  religiøse  og 
SLudolige  Betydning,  der  skal  tillægges  samme.  Det  gj ælder  da  om 
at  opfatte  ham,  som  han  var  i  sin  timelige  Fremtræden  og  som  han 
er  i  sin  evige  Væren.  Herved  henvises  vi  til  den  hellige  Skrift,  i 
hvilken  vi  have  det  historiske  og  dogmatiske  Vidnesbyrd  om  Jesu 
Christi  Person  og  Gjerning. 

Denne  Betragtning  fører  os  til  det  andet  evangeliske  Troes- 
princip, hvilket  betegnes  som  det  formale  Princip  eller  Skrift- 
principet,  efterdi  det  er  dette,  som  giver  hint  først  omtalte 
Princip,  det  materiale,  sin  rette  Form  og  Skikkelse.  Den  evangeliske 
Hovedlære,  Læren  om  Retfærdiggjørelsen  eller  Syndernes  Forladelse 
alene  ved  Jesus  Christus,  staaer  nemlig  fast  for  Bevidstheden  ifølge 
en  umiddelbar  Troeserfaring,  men  i  det  Øieblik,  da  der  skal  gjøres 
rede  for  det  nærmere  Indhold  af  denne  Lære,  og  det  gjælder  om  at 
udforme  den  i  alle  dens  Enkeltheder,  kan  man  ikke  nøles  med  den 
umiddelbare  Troesvished,  der  overladt  til  sig  selv  kun  vil  føre  ind 
i  Sværmeriets  Vildfarelser  og  luftige  Drømmerier,  men  der  kræves 
her  et  fast  Grundlag  og  en  sikker  Rettesnor,  efter  hvilken  den  christe- 
lige Troesoverbevisning  kan  bygge,  og  ved  Hjælp  af  hvilken  den 
kan  udrense  al  falsk  Lære  og  alle  selvlavede  Menneskesætninger. 

Et  saadani  Grundlag  og  Rettesnor  haves  i  den  hellige  Skrift. 
Forst  ved  at  tage  urokkeligt  Fodfæste  i  denne  vinder  Luther  Fast- 
hed og  Sikkerhed  i  sin  reformatoriske  Virksomhed.  Derfor  see  vi 
ogsaa,  at  saasnart  han  har  aabnet  Kirkekampen,  tager  han  sit  Stade 
i  den  hellige  Skrift  og  ud  fra  den  underkaster  han  alle  Romerkirkens 
Lærdomme  en  skarp  Kritik.  I  alle  de  lutherske  Bekjendelsesskrifter 
vil  man  overalt  finde  den  evangeliske  Opfattelse  støttet  ved  et  om- 
hyggeligt Skriftbevis,  ligesom  omvendt  alle  Romerkirkens  Misbrug 
og  Vranglærdomme  forkastes  med  Paavisning  af,  at  de  ere  i  Strid 
med  den  hellige  Skrifts  Lære.  Det  erklæres  atter  og  atter,  at  man 
ikke  vil  høje  sig  for  nogen  anden  Dommer  end  verhum  Dei,  d.  e. 
den  hellige  Skrift.  Denne  er  den  rette  Prøvesteen,  lapis  lydius,  paa 
hvilken  det  skal  praves,  om  en  Lære  er  af  Gud  eller  af  Mennesker  *). 

Det  formale  Skriftprincip  medfører  ikke  mindre  end  det  ma- 
teriale Troesprincip  en  heel  Omdannelse  af  den  romersk-katholske 
Kirkelære.  Allerførst  falder  Læren  om  Kirkens  Ufeilbarhed  og  der- 
ved mister  Pavedømme  og  Hierarchi  den  guddommelige  Nimbus, 
som  hidtil  havde  omgivet  det.  Vel  erkjendes  det,  at  Menigheden 
efter  Christi  Forjættelse  ledes  af  den  Hellig  Aand  til  al  Sandheds- 
erkjendelse,  men  ingenlunde  følger  deraf,  at  Kirkens  Mænd  .  ere  Et 
med  selve  den  Hellig  Aand,  saa  at  hvert  Ord  af  deres  Mund  skal 
have  samme  Vægt  som  et  Ord  af  Guds  egen  Mund.  Først  gjennem 
Strid  og  Kamp,  gjennem  Prøvelse  og  Undersøgelse  veileder  Aanden 
til  al  Sandhed.  Al  kirkelig  Lære  skal  derfor  prøves :  selv  om  den 
har  Aurhundreders  Tradition  at  støtte  sig  til,  hjælper  dette  ikke, 
naar  den  ikke  tillige  kan  støtte  sig  til  den  hellige  Skrift.  Med 
denne  som  Udgangs-  og  Støttepunkt  anlægge  Reformatorerne  en 
skarp  Kritik  over  alle  Pavekirkens  Lærdomme,  og  det  viser  sig  da, 

*)  Allerede  i  Fortalen  til  Aiigsbiirger-Bekjeudelsen  hedder  det,  at  deii  deri 
fremsatte  Lære  er  tagen  ex  sacris  scripturis  et  pttro  verho  Dei.  Tyde- 
ligst og  med  størst  Bestemthed  udtales  det  i  Concordieformlen  med 
dennes  allerførste  Ord :  Docemus,  iinicam  regulam  et  normam,  seciindiim 
qiiam  omnia  dogmata  omnesque  doctores  æstimari  et  judicari  oportcat, 
nullum  omnino  aliam  esse  qiiam  prophetica  et  apostolica  scripta  qimm 
veteris  tum  novi  testamenti  etc. 

at  her  er  saare  mange  fordærvelige  Udvæxter,  der  skulle  fjernes. 
Ja  netop  det,  som  breder  sig  meest  i  Folkebevidstheden  og  meest 
falder  i  -Øinene,  saasom  Paven  i  Kom,  Helgendyrkelse,  Skjærsild 
med  den  dertil  sig  knyttende  Aflad,  har  aldeles  ingen  Hjemmel  i 
den  hellige  Skrift,  men  skyldes  senere  Tiders  phantastiske  Drøm- 
meriel'.  Det  Samme  gjælder  om  de  syv  Sacramenter,  om  Messe- 
offeret og  mange  andre  Lærdomme  og  Kirkeskikke,  der  snart  ere 
vilkaarlige  Omdannelser  af  Skriftlæren,  snart  i  ligefrem  Strid  med  den. 

Som  nu  katholske  Theologer  rette  den  Anke  mod  det  ma- 
teriale Princip,  at  det  skulde  føre  til  yderlig  Subjectivisme  og  tom 
Abstraction,  saaledes  erklære  de,  at  det  formale  Princip  ophæver  al 
indre  Sammenhæng  i  Kirkens  Historie  og  dermed  al  fremskridende 
Udvikling,  at  ved  Skriftprincipets  Gjennemførelse  kuldkastes  al  kirke- 
lig Tradition,  og  Kirken  sættes  1500  eller  1800  Aar  tilbage  i  Tiden 
for  at  begynde  sin  Udvikling  forfra  paa  bar  Grund.  Denne  Anke 
har  imidlertid  lige  saa  ringe  Grund  som  den  tidligere  mod  det  ma- 
teriale Princip.  Ganske  vist  kan  den  med  Føie  rettes  mod  visse 
yderligt  gaaende  protestantiske  Partier,  tildels  miod  den  reformerte 
Kirke,  men  den  rammer  aldeles  ikke  den  evangelisk-lutherske  Kirke. 
Thi  denne  har  fra  sin  første  Oprindelse  viist  stor  Ærefrygt  for  den 
kirkelige  Tradition,  dens  Bekjendelsesskrifter  anføre  hyppigt  de  store 
Kirkefædres  Udtalelser  til  Støtte  for  deres  Opfattelse,  og  dens 
Theologer  ere  sig  vel  bevidste  den  Betydning,  som  ligger  i  consensus 
pai/rum^  forsaavidt  den  lader  sig  tilveiebringe*).  Men  den  vil,  at 
den  kirkelige  Tradition  stedse  skal  underkastes  Skriftens  Prøvelse, 
og  at  som  Følge  deraf  Intet  maa  godkj endes  som  ægte  christelig 
Tradition,  som  staaer  i  Strid  med  Skriftens  Lære.  Den  evangelisk- 
lutherske Kirke  vaager  med  ikke  ringere  Nidkjærhed  end  den  romersk- 
katholske  over  Kirkens  historiske  Kontinuitet  fra  Christi  og  Apost- 
lenes Dage,  men  medens  i  sidstnævnte  Kirke  en  Mængde  Phantasier 
og  Legender  ere  optagne  i  Traditionen  og  denne  er  stivnet  i  død 


*)  Jvfr.  H.  N.  Clausen.  Christelig  Overleverings  Betydning  for  den 
evangelisk-protestantiske  Kirke  (Universitetsprogram  f.  1870).  —  H. 
Martensen,  Katholicisme  og  Protestantisme.  1874. 

Uforanderlighed,  saa  vil  den  evangeliske  Kirke  derimod  ved  Skriftens 
Hjælp  udrense  alle  falske  Traditioner  og  fastholde  det  ægte  Apo- 
stoliske ikke  i  stivnet  Bogstavform,  men  i  A  an  dens  Liv.  De  mærke- 
lige Oplysninger,  som  den  omhyggelige  Udgravning  og  Undersøgelse 
af  Roms  Katakomber  have  bragt  for  Dagens  Lys,  give  en  vægtfuld 
Stadfæstelse  paa  Rigtigheden  af  det  evangeliske  Traditionsprincip, 
thi  hvo  der  færdes  i  disse  Gravkamre,  der  naae  op  til  det  første 
Aarhundrede,  læser  Indskrifterne  og  betragter  de  symbolske  Billeder, 
i  hvilke  Oldkirkens  Christne  have  udtalt  deres  Tro  og  Haab,  vil 
snart  overtyde  sig  om,  at  han  her  staaer  paa  samme  Troesgrund 
som  den,  hvorpaa  den  evangeliske  Kirke  bygger,  medens  han  Intet 
finder  af  den  romerske  Kirkes  brogede  Traditioner  om  Skærsild, 
Pave  o.  Lign.,  saa  lidt  som  han  finder  Noget  derom  i  den  hellige 
Skrift.  I  Katakomberne,  hvor  vi  befinde  os  i  selve  Kirkehistoriens 
Begyndelse,  staaer  den  romersk-katholske  Kirke  med  sine  mange 
uægte  Traditioner  i  det  Fremmede,  medens  den  evangeliske  Kirke 
føler  sig  hjemme  i  sit  Eget. 

Men  idet  vi  saaledes  opstille  tvende  Principer  for  den  evan- 
geliske Kirkelære,  et  materialt,  som  udtrykkes  ved  Retfærdiggjørelses- 
læren  eller  Troen  paa  Syndernes  Forladelse,  og  et  formalt  eller 
Skriftprincipet,  maa  det  vel  erindres,  at  disse  tvende  Principer  kun 
ere  de  tvende  Sider  af  det  ene  Christusprincip,  som  ovenfor  er  paa- 
viist,  at  de  altsaa  i  Virkeligheden  ikke  ere  to  Principer,  hvad  der 
vilde  føre  til  -en  Dualisme  i  hele  Kirkelæren,  men  eet  Princip. 
Heraf  følger,  at  de  staae  i  uadskillelig  Forbindelse  med  hinanden  og 
altid  maa  bringes  i  Anvendelse  i  saadan  Forbindelse.  Overalt,  hvor 
det  ene  Princip  udelukkende  føres  frem  med  Tilsidesættelse  af  det 
andet,  fremkommer  der  Misvisninger,  stundom  endog  af  saa  farlig 
Rækkevidde,  at  de  true  med  at  ophæve  Kirkelæren  og  i  dens  Sted 
sætte  phantastiske  Drømmerier  eller  en  blot  og  bar  Fornuftmoral 
uden  dybere  christeligt  Troesindhold.  Katholske  Polemikere,  som 
angribe  de  evangeliske  Troesprinciper,  følge  derfor  gjerne  den  Taktik, 
at  de  isolere  dem  fra  hinanden  og  dernæst  eftervise,  hvorledes  hvert 
af  dem  opløser  sig  i  lutter  Tomhed.  Men  dette  er  en  Forvanskning 
og  vilkaarlig  Svækkelse  af  de  evangeliske  Troesprinciper,  der  kun 

bevares  i  deres  Kenhed  og  Styrke,  hvor  de  anvendes  i  uadskillelig 
Enhed.  Kirkehistorien  frembyder  noksom  Exempler  paa,  hvilke 
Forvanskninger  af  evangelisk  Kirkelære  der  fremkommer  overalt,  hvor 
det  ene  eller  det  andet  af  Troesprinciperne  ikke  kommer  til  sin 
Ret*).  Ensidig  Fastholden  af  det  formale  Princip  med  Tilside- 
sættelse af  det  materiale  møder  os  i  Pietismens  Lovvæsen  og  deraf 
følgende  ufri  Aand,  der  ængsteligt  hænger  sig  i  Skriftens  Bogstav, 
men  ikke  formaaer  at  komme  til  den  rette  evangeliske  Frihed,  fordi 
den  har  skudt  det  materiale  Princip,  Ketfærdiggjørelseslæren,  tilbage 
og  dermed  den  nødvendige  Forudsætning  for  Skriftens  rette  For- 
staaelse.  Endnu  yderligere  gaaer  Rationalismen,  hvor  den  hellige 
Skrift  ene  og  alene  skal  udlægges  ex  amhgia  scripturce  og  paa 
historisk-grammatisk  Vis  i  Lighed  med  andre  Oldtidsskrifter,  hvoraf 
Følgen  bliver,  at  alt  eiendommeligt  christeligt  Troesindhold  for- 
flygtiges og  fortrænges  og  tilsidst  ganske  maa  vige  Pladsen  for  en 
bred  og  aandløs  Fornuftmoral.  Modsætningen  hertil,  hvor  det  ma- 
teriale Princip  fastholdes  med  Tilsidesættelse  af  det  formale,  vise 
Reformationens  mange  sværmeriske  og  mystiske  Partier,  der  ene 
beraabe  sig  paa  Aandens  Oplysning  og  lade  haant  om  den  hellige 
Skrift,  hvad  der  gjentager  sig  i  vore  Dage  ikke  mindst  i  vort  eget 
Land,  hvor  overspændte  kirkelige  Frihedsmænd  erklære,  at  de  ikke 
ville  lade  sig  hovmesterere  af  Biblen,  men  at  de  selv  have  Aandens 
Fylde  i  ligesaa  høi  ja  endnu  høiere  Grad  end  Paulus  og  alle  Apostle. 
Alle  saadanne  høre  hjemme  i  den  Menighed,  hvilken  Luther  gjerne 
betegnede  som  „Schwarmgeister  und  himmlische  Propheten",  og  hvilke 
han  bekæmpede  som  Reformationens  og  den  sande  Kirkes  aller- 
farligste Fjender,  fordi  de  ville  sætte  deres  luftige  Drømmerier 
istedenfor  Jesu  Christi  Evangelium. 

Det  vil  da  af  det  Udviklede  være  klart,  hvorledes  de  tvende 
evangeliske  Principer,  Troesprincipet  og  Skriftprincipet,  i  inderlig  og 
uadskillelig  Forening  bære  den  evangelisk- lutherske  Kirkelære,  og 
samme  Betydning  ville  de  have  for  den  lutherske  Dogmatik,  som  er 
den  videnskabelige  Fremstilling  af  Kirkelæien.    Det  Spørgsmaal, 

*)  Jvfr.  Martensens  Dogmatik  §  24. 

som  blev  fremsat  i  Begyndelsen  af  denne  Afhandling,  nemlig  hvor  vi 
skulle  finde  den  lutherske  Dogmatik  i  dens  sande  Renhed,  vil  da  be- 
svares med  at  sige,  at  jo  renere  og  klarere  hine  tvende  Principer  ere 
opfattede  og  med  jo  støne  Tankestyrke  de  ere  gjennemførte,  des  nær- 
mere er  Dogmatiken  kommen  sit  Maal  og  des  større  Ret  har  den 
til  at  betegne  sig  som  evangelisk-luthersk.  I  samme  Grad  derimod 
som  de  tvende  Troesprinciper  ere  uklart  opfattede  og  mangelfuldt 
gjennemførte,  eller  forvanskede  ved  Tilsætninger  af  en  fremmedartet 
Tænkning,  i  samme  Grad  vil  Dogmatiken  forfeile  sit  Maal  og  miste 
Retten  til  at  føre  Navn  af  evangelisk-luthersk. 

Herved  føres  vi  ind  paa  en  Undersøgelse  af  det  Forhold,  hvori 
den  nyere  Dogmatik  stiller  sig  til  de  evangeliske  Principer,  og  hvilke 
Krav  der  fra  Kirkens  Side  maa  stilles  til  den,  for  at  den  i  Sandhed 
kan  siges  at  have  bevaret  Troskab  mod  de  lutherske  Læreprinciper. 

Vi  vende  os  da  først  til  det  formale  Princip  eller  Skrift- 
principet,  ifølge  hvilket  den  hellige  Skrift  skal  være  Norm  og  Prøve 
for  Dogmatiken  saavel  i  dens  Helhed  som  i  alle  dens  Enkeltheder. 
Den  lutherske  Reformation  tog  jo  fra  først  af  sin  Støtte  og  sit  Ud- 
gangspunkt i  den  hellige  Skrift,  gaaende  ud  fra  denne  som  sit  faste 
Grundlag  nedbrød  den  Stykke  for  Stykke  alle  den  romerske  Theo- 
logis  Vranglærdomme  og  opbyggede  istedenfor  ligeledes  ved  Skriftens 
Hjælp  den  sunde  evangeliske  Lære.  Det  er  i  saa  Henseende  be- 
tegnende nok,  at  det  første  dogmatiske  Værk,  som  Reformationen 
frembringer,  nemlig  Melanchtons  Loci  communes^  i  sin  første 
Oprindelse  er  en  videre  Udlægning  af  et  af  de  paulinske  Hovedbreve. 
Dette  Skrift  er  nemlig  fremgaaet  af  Melanchtons  Forelæsninger  over 
Pauli  Brev  til  Romerne.  Den  første  Udgave*)  fra  1521  er  nærmest 
kun  et  Udkast  til  en  Dogmatik,  idet  han  heri  sammenstillede  Hoved- 
stykkerne i  temmelig  løs  Forbindelse  og  med  Forbigaaolse  af  de 
mere  objectivt  theologisko  Lærestykker  som  Treenigheden,  Incarna- 
tionen  o.  Lign.,  hvilke  kun  nævnes,  men  ikke  gjennemgaaes.  I 
senere  Udgaver  har  Melanchton  dog  ogsaa  skjænket  disse  Lære- 


*)  Loci  communes  rerum  theologicariim  scu   liypotyposes  tlieologicæ. 
Aiictore  Philippo  Melanclitoiio.  Wittembergæ. 

stykker  en  udførligere  Betragtning,  idet  han  selv  folte  Nødvendig- 
heden af  at  underkaste  ogsaa  dem  en  dogmatisk  Eeflection  samt 
bringe  en  samlet  Lærefremstilling  til  Veie.  En  Dogmatik  i  stræng 
Forstand  er  Melanchtons  Lod  ikke,  dertil  savner  den  for  meget 
systematisk  Construction.  Den  maa  derfor  vel  nærmest  betragtes 
som  et  Udkast  til  en  Dogmatik,  men  har  allerede  som  saadant  stor 
Betydning  for  den  kommende  Udvikling.  Thi  ligesom  Melanchton  i 
Augsburgerbekjendelsen  og  Apologien  har  fremstillet  Grundformen 
af  den  lutherske  Kirkelære,  saaledes  har  han  i  Loci  givet  Grund- 
formen af  den  lutherske  Dogmatik*  Betragtet  fra  dette  Synspunkt 
er  Melanchtons  Loci  et  theologisk  Værk  af  sjælden  Skjønhed  og 
Eenhed.  Alt  er  fremstillet  simpelt  og  klart,  uden  prunkende  Ehe- 
torik  og  uden  falsk  Dialektik,  Fremstillingen  er  overalt  beaandet  af 
en  varm  Troesinderlighed  og  Fromhed  og  støtter  sig  heelt  igjennem 
til  en  omhyggelig  Granskning  af  den  hellige  Skrift.  De  samme 
ædle  og  høie  Egenskaber,  som  udmærke  vore  Bekjendelsesskrifter, 
gjenfinde  vi  i  Melanchtons  Lod.  Og  den  samme  Trofasthed  i  Skrift- 
udlægningen, den  samme  Omhu  for  at  prøve  og  veje  hver  theologisk 
Lære  efter  Skriftens  Vidnesbyrd  gjenfinde  vi  i  de  dogmatiske  Ar- 
beider  af  de  tidligere  lutherske  Theologer,  saaledes  Chemnitz  og 
Selnecker.  Men  efter  at  Concordieformlen  har  bragt  det  lutherske 
Lærebegreb  til  en  Afslutning,  og  det  syttende  Aarhundredes  strængt 
orthodoxe  Dogmatik  er  begyndt  at  opføre  sine  storartede  Systemer 
paa  Grundlag  heraf,  begynder  et  Omslag  at  indtræde:  den  hellige 
Skrift  fortrænges  mere  og  mere  og  maa  vige  Pladsen  for  det  færdige 
System.  Den  benyttes  ganske  vist,  men  paa  mere  udvortes  mekanisk 
Vis  som  et  Forraadskammer  af  dogmatiske  Bevissteder,  hvorfra  de 
altid  kampfærdige  lutherske  Theologer  hente  deres  polemiske  Pro- 
jectiler,  hvilke  de  udslynge  mod  katholske  og  reformerte  Mod- 
standere. Den  hellige  Skrift  er  ikke  længer,  hvad  den  var  for 
Luther  og  Melanchton,  den  evig  friske  Livskilde,  hvortil  al  Theologi 
og  al  Dogmatik  atter  og  atter  maa  vende  tilbage  for  deraf  at  øse 
nyt  Liv  og  et  dybere  Indblik  i  den  guddommelige  Sandheds  Aaben- 
baring  —  nei  det  dogmatiske  System  er  nu  fix  og  færdigt,  bragt  i 
bestemt  afskittet  Form,  og  den  hellige  Skrift  er  sunket  ned  til  at 

blive  en  blot  Kegnskabsbog,  der  skal  tjene  til  Bekræftelse  paa,  at 
det  vundne  dogmatiske  Besultat  er  rigtigt.  Jo  længere  Orthodoxien 
skrider  frem,  des  mere  stiv  og  ubøielig  bliver  den  i  sit  fuldt  af- 
sluttede System,  Dogmatiken  bliver  ikke  alene  Theologiens  Hoved- 
fag, men  den  bliver  dens  eneste  Fag,  der  i  sig  opsluger  alle  andre 
theologiske  Discipliner.  Bibeludlægningen  fors^ømmes  i  det  Utrolige, 
man  finder  fra  hine  Tider  hele  Aargange  af  Forelæsningskataloger, 
hvor  der  ikke  anføres  en  eneste  exegetisk  Forelæsning*)  —  i  den 
Grad  havde  den  lutherske  Dogmatik  fjernet  sig  fra  sine  forste  Lære- 
fædre, Luther  og  Melanchton !  Vel  bragte  Pietismen  en  Forandring 
heri  ved  at  drage  den  hellige  Skrift  frem  af  den  Glemsel,  hvori  den 
var  hensunken,  og  lægge  særlig  Vægt  paa  Bibelfortolkning  og  Exegese, 
men  dette  kom  dog  ikke  Dogmatiken  i  synderlig  Grad  til  Gode,  thi 
det  var  overveiende  i  praktisk  opbyggeligt  Formaal,  at  Skriften  blev 
dragen  frem,  men  ingenlunde  for  derigjennem  at  komme  til  en 
renere  og  sandere  videnskabelig  Opfattelse.  Pietismen  har  store 
Fortjenester  af  Troeslivets  Vækkelse  og  det  christelige  Livs  Fremme 
i  forskjellig  Retning,  men  den  var  blottet  for  hoiere  videnskabelig 
Sands  og  Stræben.  Dogmatiken  er  derfor  i  afgjort  Tilbagegang, 
taber  videnskabelig  Skarphed  og  Præcision  og  synker  ned  i  Opbyg- 
gelsens Bredde.  Endnu  dybere  synker  Dogmatiken  under  Rationa- 
lismens Herredømme,  den  bliver  tilsidst  kun  Udtryk  for  en  al- 
mindelig triviel  Fornuftmoral,  og  den  hellige  Skrift  bliver  af  de 
rationalistiske  Theologer  sønderlemmet  paa  det  Ynkeligste,  idet  Alt, 
hvad  der  bærer  et  specifik  christeligt  Præg,  bortforklares  som  hid- 
rørende fra  den  jødiske  Nationalitets  Særegenheder  og  Overtro  eller 
fra  Rabbinernes  Vilkaarligheder,  og  kun  hvad  der  har  umiddelbart 
moralsk  Værd,  beholdes  som  evangelisk  Christendom. 

Det  er  Schleiermachers  store  Fortjeneste  at  have  ført 
Theologien  ud  af  det  A åndløshedens  Uføre  og  den  Trivialitetens 
Sump,  hvori  den  var  nedsunken,  og  derved  blive  Gjenføderen  og 
Fornyeren  af  evangelisk  Theologi  og  Christendom.  Vel  horer  Schleier- 
macher  ikke  til  det  lutherske,  men  til  det  af  Lutheraner  og  Refor- 

*)  Tholuck,  Das  akademisclie  Lcbon  des  17,  Jalivhundcrts.  1853.  T,  S  105, 

merte  unerede  Kirkesamfund,  men  dette  har  her  Intet  at  sige,  efter- 
som Schleiermacher  har  havt  gjennemgribende  Betydning  for  hele 
vort  A århundredes  protestantiske  Theologi.  Det  var  imidlertid  ikke 
som  Luther  ved  ivrigt  Studium  og  Granskning  af  den  hellige 
Skrift,  at  Schleiermacher  opnaaede  dette,  men  det  var  en  dybere 
philosophisk  og  religiøs  Livsudvikling,  som  førte  ham  md  i 
hans  eiendommelige  theologiske  Retning.  Hans  Dogmatik*)  ud- 
kom første  Gang  1821,  netop  300  Aar  efter,  at  Melanchtons 
Lod  commmes  var  udkommet.  Men  hvilken  Forskjel  mellem 
disse  tvende  dogmatiske  Værker!  Naar  Melanchtons  Lære  er 
en  umiddelbar  Piugt  af  et  omhyggeligt  Skriftstudium,  heelt 
igjennem  baaret  og  beaandet  af  Skriftens  Lære,  saa  gaaer  Schleier- 
machers  „Christlicher  Glaube"  sin  egen  Gang  og  bekymrer  sig  kun 
lidet  om  Skriftens  Lære.  Det  er  ingenlunde  den  hellige  Skrift,  der 
her  efter  Reformatorernes  Fordring  bliver  øverste  Norm  for  al  christe- 
iig  og  theologisk  Lære,  men  det  er  den  fromme  Selvbevidsthed,  hvis 
umiddelbare  Udsagn  blive  veiledende  og  afgjørende  for  den  dog- 
matiske Reflection.  Schleiermacher  kriticerer  og  corrigerer  ikke  Be- 
vidsthedens Udsagn  efter  Skriftens  Lære,  men  han  kriticerer  og 
corrigerer  tværtimod  Skriftlæren  efter  den  fromme  Bevidstheds  Ud- 
sagn. Det  kan  da  ikke  undre,  at  Schleiermachers  „Christlicher  Glaube" 
i  meget  væsentlige  Stykker  fremsætter  en  fra  den  hellige  Skrift 
høist  afvigende  Lære.  Vi  erindre  saaledes  om  hans  Udvikling  af 
Guds  Væsen  og  Egenskaber,  hvorefter  hint  bestemmes  som  absolut 
Causalitet  og  alle  de  guddommelige  Egenskaber  ingen  objectiv  Be- 
grundelse have  i  det  guddommelige  Væsen  selv,  men  kun  ere  rent 
subjective  Synsmaader**),  hvorfor  de  efter  Schleiermachers  Opfattelse 
egentlig  ganske  burde  udvises  af  Dogmatiken  og  udelukkende  hen- 
vises til  den  opbyggelige  Sprogbrug,  fornemmelig  til  Prædiken  og 
Psalmesangen.  Faa  samme  Vis  fremstilles  Treenigheden  ikke  som 
en  evig  indre  hypostatisk  Selvadskillelse  i  Guddommens  Væsen,  men 


*)  Schleiermacher,  Der  christliche  Glaube  nach  den  Grundsåtzen  der 

evangelischen  Kirche.  1821. 
**)  Smstds.  §  50. 

kun  som  forskjellig'e  Aabenbaringsformer  for  Guddommens  i  sig  for- 
skjelsløse  Eenlied*).  Synden  opfattes  ikke  som  begrundet  i  Men- 
neskets fri  Villie,  men  som  hidrørende  fra  den  medfødte  Sandselig- 
lied,  der  fra  første  Færd  har  Overvægt  over  Aanden  og  først  gjennem 
en  langvarig  Udvikling  bringes  til  at  underordne  sig  denne**). 
Christus  er  Menneskeslægtens  Frelser  og  Forløser,  den  Eneste,  som 
ikke  har  gjennemgaaet  nogen  syndig  Naturudvikling,  han  er  derfor 
det  ideale  Menneske,  fra  hvem  et  nyt  religiøst  Liv  udstrømmer  til 
hele  Slægten,  men  nogen  overnaturlig  guddommelig  Væren  kan  der 
ikke  tillægges  ham***).  Det  vil  heraf  fremgaa,  hvor  stor  en  For- 
skjel  der  er  mellem  Schleiermachers  „Christlicher  Glaube"  og  den 
nytestamentlige  Christendom,  og  at  der  her  ikke  kan  være  Tale  om 
for  Schleiermachers  Vedkommende  at  normere  den  første  efter  den 
sidste.  Hans  christelige  Tro  har  sin  indre  Overbevisnings  Styrke  og 
dermed  Maalestokken  for  sin  Sandhed  og  Renhed  i  sig  selv  og  vil 
ikke  finde  sig  i,  at  nogetsomhelst  ydre  historisk  eller  dogmatisk 
Vidnesbyrd  sættes  til  Dommer  over  den.  Men  heraf  følger  rigtignok 
atter,  at  al  Forskjel  mellem  sand  og  falsk  Lære  forsvinder,  thi 
samme  Ret  kan  jo  enhver  Anden  fordre  for  sin  christelige  Selv- 
bevidsthed. Det  store  Troesklenodie,  for  hvilken  Reformationen  havde 
kæmpet  med  saadan  Heroisme,  og  for  hvis  Skyld  Tusinder  af  Prote- 
stanter havde  offret  Liv  og  Eiendom,  er  gaaet  tabt,  thi  Enhver  kan 
jo  fremstille  den  christelige  Tro  og  Lære,  som  den  tiltaler  hans 
Subjectivitet,  uden  at  der  længer  er  nogen  kritisk  Norm  eller  Rette- 
snor, hvorefter  der  kan  dømmes,  om  han  er  i  Overensstemmelse  med 
Evangeliets  Lære  eller  ikke.  Den  fromme  Katholik  kan  med  samme 
Føie  beraabe  sig  paa  sin  christlige  Selvbevidsthed,  der  vidner  til 
Fordel  for  Pave,  Jomfru  Maria,  Skjærsild  og  lignende,  hvad  Prote- 
stanterne ud  fra  deres  fromme  Selvbevidsthed  erklære  for  Phantasi 
og  Menneskelærdomme.  Det  Guds  Ord  i  den  hellige  Skrift,  som 
Luther  og  Reformatorerne  stadigt  kaldte  til  Voldgiftsmand  mellem 


*)  Schleiermacher,  Der  christliche  Glaiibe  §  170  -172. 
**)  Smstds.  §  66-68. 
***)  Smstds.  §  93  95. 

dem  og  Modstanderne,  kan  ikke  længer  gj^øre  Tjeneste  som  saadant, 
thi  det  bliver  nu  den  fromme  Selvbevidsthed,  som  skal  skifte  Ret 
mellem  de  Stridende,  og  den  kan  selvfølgelig  hver  af  Parterne  be- 
raabe  sig  paa. 

I  Begeistringen  over  det  nye  theologiske  Princip,  som  Schleier- 
macher  havde  opstillet  i  den  fromme  Selvbevidsthed,  agtede  man 
dog  kun  lidet  paa  den  store  Svaghed,  som  det  led  under,  fordi  det 
formale  Princip  eller  Skriftprincipet  var  trængt  til  Side,  og  de  Farer 
for  den  dogmatiske  Læreudvikling,  som  heraf  maatte  opstaae.  En 
stor  Deel  af  Aarhundredets  fremragende  Theologer  ere  mere  eller 
mindre  paavirkede  af  Schleiermacher  og  slutte  sig  nærmere  eller 
fjernere  til  ham.  Man  pleier  gjerne  at  benævne  denne  theologiske 
Retning,  indenfor  hvilken  der  dog  findes  betydelige  Afskygninger, 
som  Formidlingstheologien,  hvormed  der  sigtes  til  den  Op- 
gave, som  den  har  sat  sig,  at  formidle  mellem  den  christelige  Selv- 
bevidsthed og  den  moderne  Culturbevidsthed,  mellem  Tro  og  Viden. 
Den  bærer -i  mange  Henseender  de  samme  Kjendingsmærker  som 
dens  Mester,  idet  den  ligesom  han  indtager  en  temmelig  løs  og 
uafhængig  Stilling  overfor  Skriften  og  Kirkelæren.  Den  udmærker 
sig  ved  følelsesfuld  Fromhed  og  stemningsfuld  Inderlighed,  der  er 
velgjørende,  fordi  den  gjør  umiskj  endeligt  Indtryk  af  at  udspringe 
af  en  personlig  Troesoverbevisning  og  som  oftest  bæres  af  en  ædel 
og  mild  christelig  Personlighed,  men  dens  Grrundmangel  er  en  stor 
theologisk  Holdningsløshed.  Den  har  travlt  med  at  finde  og  udvikle 
de  theologiske  Principer,  men  den  tænker  og  taler  alt  for  lidet  i 
Kraft  af  disse  Principer;  idet  den  nemlig  ikke  tager  sit  faste  Støtte- 
punkt der,  hvor  Reformationen  tog  det,  i  den  hellige  Skrift, 
kan  den  heller  ikke  finde  et  fast  Grundlag  for  den  videnskabelige 
Tænken.  Naar  derfor  katholske  Polemikere  rette  den  Beskyldning 
mod  Protestantismen,  som  ovenfor  er  omtalt,  at  den  savner  Objec- 
tivitet  og  omtumler  sig  i  rent  subjective  Postulater  og  Theorier, 
da  maa  det  indrømmes,  at  overfor  Følelses-  og  Formidlingstheologien 
er  denne  Beskyldning  ikke  uden  Føie. 

Mere  videnskabelig  Holdning  viser  den  speculative  Theo- 
logi.    Ogsaa  den  er  udgaaet  fra  Schleiermacher,  men  har  gjennem- 

gaaet  den  liegelske  Philosophis  strænge  Tugt  og  har  af  denne  lært 
at  lægge  større  Vægt  paa  Tankens  Objectivitet.  Som  dens  meest 
fremragende  Eepræsentanter  kan,  næst  efter  de  Ældre,  Daub  (f  1836) 
og  Marheineke  (f  1846),  nævnes  H.  Martensen,  Dorner  og 
KichardKothed  1867).  I  Martensens  Dogmatik  (første  Udgave 
1849)  har  denne  Ketning  utvivlsomt  fa  aet  sin  fyldigste  og  skjønneste 
Fremstilling,  hvorfor  ogsaa  dette  Værk  har  erhvervet  sin  Forfatter  en 
Navnkundighed,  som  neppe  nogen  dansk  Theolog  har  havt  siden 
Niels  Hemmingsens  og  Jesper  Brokmands  Dage.  Undersøge  vi  da 
nu,  hvilken  Eolle  det  formale  Skriftprincip  spiller  i  dette  dogmatiske 
Arbeide,  da  vil  det  vise  sig,  at  denne  ogsaa  her  er  af  under- 
ordnet Betydning.  Som  for  Schleiermacher  den  christelige  Selv- 
bevidsthed afgiver  Norm  og  Maalestok  for  Dogmatikens  Udsagn, 
saaledes  for  Martensen  „den  christelige  Sandhedsidee".  Denne  op- 
stilles som  „en  relativ  selvstændig  Christendomskilde,  forskjellig  fra 
Skriften  og  Kirken'"^)  —  altsaa  i  Virkeligheden  som  et  tredie 
Troesprincip,  der  ikke  falder  sammen  med  de  tvende  evangeliske 
Troesprinciper,  men  indtager  en  relativ  selvstændig  Stilling  overfor 
dem.  Men  det  gaaer  her,  som  det  gaaer  Katholicismen  med  Tra- 
ditionsprincipet,  hvilket  den  ligeledes  opstiller  i  relativ  Selvstændig- 
hed overfor  den  hellige  Skrift,  men  som  tilsidst  ender  med  at  for- 
trænge den  hellige  Skrift,  saa  at  den  kirkelige  Tradition  bliver 
eneraadende.  Paa  samme  Vis  gaaer  det  Martensens  Dogmatik  med 
den  christelige  Sandhedsidee,  thi  "i  Kraft  af  dens  relative  Selv- 
stændighed overfor  Skriftlæren  frigjør  den  sig  mere  og  mere  fra 
denne,  saa  at  det  i  sidste  Instants  bliver  Sandhedsideen  og  ikke 
Skriften,  der  bliver  bestemmende  for  den  dogmatiske  Udvikling. 
Den  Uoverensstemmelse,  som  finder  Sted  imellem  begge,  dækkes  ved 
det  store  Mesterskab,  som  Martensen  besidder  over  Sprog  og  Frem- 
stilling, men  et  skarpere  Blik  vil  dog  snart  opdage  den.  Exempel- 
vis  kan  anføres  Fremstillingen  af  Englene  som  Ideer  **)  —  eller  af 
Tusindaarsriget  som  Christendommens  Verdensrige,  i  hvilken  Kirke- 


*)  Martensens  Dogmatik  §  29* 
**)  Smstds.  §  68. 


historiens  Grave  aabne  sig  og  den  hele  Fortid  staaer  op  i  en  Alt 
omfattende,  levende,  aandelig  Erindring*)  —  eller  af  Tilstanden 
umiddelbart  efter  Djoden  som  en  fortsat  Udvikling  i  Aandelighedens 
stille  og  tause  Rige**).  Alle  disse  Lærestykker  ere  udførte  med 
stor  Aandfuldhed  og  med  en  høist  levende  Anskuelighed,  men  stiller 
man  disse  dogmatiske  Udviklinger  ved  Siden  af  de  forskjellige  hid- 
henhørende  Udtalelser  i  den  hellige  Skrift,  da  vil  man  snart  blive 
vaer,  at  der  finder  betydelig  Uoverensstemmelse  Sted.  Og  de  an- 
førte Lærestykker  ere  netop  af  den  Art,  at  de  unddrage  sig 
al  umiddelbar  religiøs  Erfaring,  saa  at  vi  angaaende  dem  ene  og 
alene  ere  henviste  til  Skriftens  Udtalelser  og  til  ganske  at  bygge 
den  dogmatiske  Reflection  paa  dem.  Ganske  vist  indtage  de  heller 
ikke  nogen  central  Stilling  i  Dogmatiken,  men  befinde  sig  snarere  i 
dens  Peripheri,  om  det  er  tilladt  at  udtrykke  sig  saaledes,  saa 
at  den  subjective  Vilkaarlighed  her  ikke  vil  drage  videre  farlige 
Følger  efter  sig.  Men  vi  møde  en  lignende  fri  Speculation  i 
Dogmer  af  mere  central  Stilling,  og  hvor  Consequentserne,  som 
kunne  drages  deraf,  blive  af  langt  mere  betænkelig  Art.  Dette 
gjælder  i  Særdeleshed  de  i  Martensens  seneste  Skrifter  fremsatte 
Lærdomme  om  Guds  Legemlighed,  om  Adam  som  Androgyn  en  o.  Lign. 
Der  kan  næres  grundet  Tvivl,  om  disse  nye  Dogmer  virkelig  kunne 
bringes  i  Overensstemmelse  med  Skriftens  Lære;  og  der  kan  næres 
grundet  Frygt  for  de  Følgeslutninger,  som  kunne  udledes  af  dem 

Den  speculative  Theologi  mener  stundom  at  kunne  beraabe  sig 
paa  den  johanneiske  og  paulinske  Speculation,  idet  begge  disse  Apostle 
ud  fra  Christologien  gjøre  Udkast  til  en  omfattende  Verdenserkj  en- 
delse, der  skal  rumme  Alt  i  sig,  baade  det  Synlige  og  Usynlige. 
Men  for  ikke  at  tale  om,  at  Grundtankerne  bære  et  ganske  andet 
Præg,  nemlig  et  religiøst-sædeligt,  medens  det  hos  den  nyere  Spe- 
culation er  æsthetisk- ontologisk,  saa  bliver  den  meget  væsentlige 
Grundforskjel  tilstede,  at  Johannes  og  Paulus  som  de  andre  Apostle 

*)  Martensens  Dogmatik  §  281. 
**)  Smstds.  §  276. 

***)  Jvfr.  Forf.s  Afhandling  „H.  Martensen  og  J.  Bohme"  (Svensk  theologisk 
Tidsskrift  1882). 

besidde  historiske  Forudsætninger,  hvilke  vor  Tids  Theologer  ganske 
mangle.  Alle  Apostlene  have  nemlig  staaet  i  umiddelbart  Forhold 
til  Frelseren,  med  deres  legemlige  -Øine  seet  ham  saavel  i 
Dødens  Fornedrelse,  som  i  Opstandelsens  Herlighed  —  Paulus  har 
seet  den  Opstandne  i  sin  Glorie  og  taler  oftere  om  Aaben- 
baringer  og  himmelske  Henrykkelser,  der  ere  blevne  ham  til  Deel. 
Her  er  et  umiddelbare  Personlighedsforhold  til  den  guddomme- 
lige Aabenbaring  i  selve  dens  Livskilder,  som  ikke  existerer  for 
os.  For  os  træder  den  hellige  Skrifts  historiske  og  dogmatiske 
Vidnesbyrd  istedenfor  Apostlenes  umiddelbare  Skuen,  og  derfor  danner 
hint  Vidnesbyrd  den  nødvendige  Forudsætning  for  al  theologisk 
Speculation  og  Eeflection  —  i  samme  Grad  som  Skriften  skydes  til 
Side  eller  lades  upaaagtet,  i  samme  Grad  mister  Speculationen  og 
dermed  Dogmatiken  fast  Holdepunkt  og  udsætter  sig  for  at  tabe  sig 
i  blotte  Phantasier.  I  Virkeligheden  er  det  saa  langt  fra,  at  Jo- 
hannes og  Paulus  tale  til  Gunst  for  Speculationen,  at  tvertimod 
begge  Apostle  i  deres  Breve  rette  skarpe  Angreb  mod  en  begyndende 
Speculation,  der  forlader  Apostlenes  Vidnesbyrd  og  dermed  den 
faste  historiske  Grund  for  Christendommen.  Heller  ikke  gaaer 
det  an,  naar  man  vil  beraabe  sig  paa,  at  alle  Christne  ere 
d^eoåiåamoi  (1.  Thess.  4,  9),  eller  at  de  have  Aandens  Sal- 
velse (1.  Joh.  2,  20,  27),  eller  at  Sandheds-Åanden  vil  veilede  dem 
til  al  Sandhed  (Joh,  16, 13),  thi  atter  her  er  Forudsætningen  stedse 
den  samme,  at  man  nemlig  befinder  sig  paa  Aabenbaringens  faste 
historiske  Grund.  Men  denne  existerer  for  os  kun  i  den  hellige 
Skrift,  og  i  samme  Grad,  som  man  forlader  denne  for  at  følge  sine 
egne  Tanker  og  Speculationer,  mister  man  ogsaa  Aandens  Salvelse 
og  hører  op  at  være  d^eodlåamoQ. 

For  den  speculative  Theologi  ligesom  for  Schleiermachers  Dog- 
matik ligger  Grunden  til  dens  Svaghed  deri,  at  den  ikke  tager  til- 
strækkeligt fast  Holde-  og  Støttepunkt  i  den  hellige  Skrift.  Denne 
Svaghed  viser  sig  da  ogsaa  for  den  speculative  Theologis  Vedkom- 
mende i  dens  Stilling  overfor  Romerkirken.  Er  det  nemlig  den 
christelige  Sandhedsidee  eller  den  indre  Ideebegrundelse,  der  skal 
være  Norm  for  den  dogmatiske  Tænken,  da  kan  Romerkirken  ud- 

mærket  klare  for  sig.  Alle  dens  Lærdomme  om  Pavemagt  og  Kirke- 
vælde, om  Helgeners  Forbøn  og  de  syv  Sacramenter  lade  sig  meget 
vel  forsvare  fra  en  speculativ  Ideebegrundelse,  thi  hele  den  romerske 
Kirkelære  savner  hverken  Idee  eller  Sammenhæng,  tvertimod  er  der, 
hvad  da  ogsaa  kunde  ventes,  hvor  saa  mange  udmærkede  og  skarp- 
sindige Tænkere  have  arbeidet  efter  hinanden  i  Løbet  af  mange 
Aarhundreder,  en  ganske  fortrinlig  Sammenhæng  i  den,  og  de  store 
ledende  Ideer  lade  sig  uden  Vanskelighed  eftervise.  Hvad  den 
romerske  Kirkelære  savner,  er  derfor  hverken  Idee  eller  Aand  eller 
indre  Sammenhæng,  thi  alt  Saadant  har  den  tvertimod  fuldt  op  af, 
men  hvad  den  savner,  er  historisk  Grundvold.  Den  bygger  ikke 
paa  A åbenbaringens  historiske  Vidnesbyrd,  som  foreligger  i  den 
hellige  Skrift,  men  paa  sine  egne  Drømme  og  Phantasier,  og  derfor 
ere  dens  Ideer  falske,  dens  Aand  uhistorisk  og  derfor  usand,  dens 
indre  Sammenhæng  betydningsløs.  Men  alt  dette  lader  sig  først 
eftervise  ved  Hjælp  af  den  hellige  Skrift  og  ikke  paa  nogensomhelst 
anden  Maade.  Det  var  det,  som  gjorde  Luther  seirrig  overfor  Pave- 
kirkens mere  end  tusindaarige  Traditioner,  at  han  gik  tilbage  til  de 
endnu  ældre  Traditioner,  som  klart  og  aabent  foreligge  i  de  apo- 
stoliske Skrifter.  Havde  Luther  ikke  havt  Andet  at  støtte  sig  til 
end  den  speculative  Ideefylde  eller  sin  fromme  Selvbevidsthed  eller 
sin  indre  Vished,  da  havde  han  Intet  udrettet  i  sin  Kamp  mod 
Komerkirken,  men  var  bleven  fejet  til  Side  af  dennes  tusindaarige 
Traditioner  og  fast  organiserede  Kirkesystem.  Men  ved  at  tage  sit 
faste  og  urokkelige  Stade  i  den  hellige  Skrift  blev  det  muligt  for 
den  dristige  Munk  fra  Wittenberg  at  tage  Kampen  op  mod  alle  de 
mægtige  og  lærde  Prælater  og  Cardinaler  med  Paven  i  Spidsen  og 
fore  Keformationens  Sag  igjennem  til  Seir. 

Skal  derfor  den  evangeliske  Theologi  og  Dogmatik  vinde  Sik- 
kerhed overfor  Romerkirkens  ideligt  fornyede  Angreb  og  skal  den 
vinde  Fasthed  og  Holdning  i  sig  selv,  da  maa  allerførst  den  hellige 
Skrift  vinde  den  fremragende  Plads  tilbage,  som  den  indtog  i  Re- 
formatorernes Theologi,  og  som  den  senere  har  mistet  ved  en  Over- 
haand  tagende  Subjectivisme  og  Vilkaarlighed.  Det  er  ikke  nok 
med  Ærefrygt  og  Pietet  at  tale  om  den  hellige  Skrift,  medens  den 

dogmatiske  Eeflection  dog  gaaer  sine  egne  Veie,  men  Skriften  skal 
sættes  i  Høisædet  som  øverste  Dommer  over  al  kirkelig  og  theolo- 
gisk  Lære,  og  hvad  der  ikke  kan  staae  sin  Prøve  for  den,  har  heller 
intet  Krav  paa  dogmatisk  Gyldighed.  Der  skal  gjøres  Alvor  af 
Concordieformlens  Ord,  at  den  hellige  Skrift  er  unica  regida  et 
norma,  secundum  quam  omnia  dogmata  omnesque  doctores  æstimari 
et  judicari  oportet^  saa  at  det  ikke  tilstedes,  at  den  gjenfødte  Be- 
vidsthed eller  den  christelige  Sandhedsidee  eller  nogensomhelst  phi- 
losophisk  eller  religiøs  Autoritet  sættes  op  ved  Siden  af  den  hellige 
Skrift  eller  i  relativ  Selvstændighed  overfor  denne  som  ligesaa  god 
Norm  og  Regel  for  kirkelige  og  theologiske  Læresandheder,  thi  dette 
er  at  fraliste  den  hellige  Skrift  den  Myndighed  og  Autoritet,  som 
ene  og  alene  tilkommer  den.  Enhver  theologisk  eller  dogmatisk 
Lære,  der  ikke  kan  paavise  sin  Begrundelse  i  den  hellige  Skrift, 
maa  afvises  som  uhjemlet  og  ubegrundet,  og  enhver  saadan  Lære, 
der  er  i  ligefrem  Strid  med  Skriftens  Lære,  skal  forkastes  som 
uevangelisk. 

Dog  Skriften  skal  ikke  alene  være  negativt  afvisende,  men  tillige 
positivt  veiledende,  den  skal  ikke  alene  være  norma  corredionis,  men 
ogsaa  norma  directionis.  Den  hellige  Skrift  maa  overalt  og  paa  ethvert 
Punkt  være  veiledende  for  den  dogmatiske  Tankegang,  thi  den  inde- 
holder de  ledende  Principer,  som  først  efterhaanden  vindes  ved  om- 
hyggeligt og  indtrængende  Skriftstudium.  Det  gamle  Ord :  tJieologiis 
nascitur  in  scripturis  gjælder  derfor  i  fuldt  Maal  for  Dogmatikens  Ved- 
kommende, den  begynder  og  ender  i  den  hellige  Skrift,  den  staaer  og 
falder  med  den  hellige  Skrift.  Det  hjælper  ikke,  at  Dogmatikeren 
efter  først  at  have  gjort  sig  bekjendt  med  Skriftens  Lære  der- 
efter fordyber  sig  i  sin  christelige  Bevidsthed  og  nu  udaf  den  vil 
udvikle  sit  dogmatiske  System,  thi  han  udsætter  sig  derved  altfor 
meget  for  at  fortabe  sig  i  sine  egne  Speculationer  og  derved  at 
fjerne  sig  fra  den  faste  evangeliske  Grund.  Saavel  Sclileiermachers 
Theologi  som  den  speculative  Dogmatik  afgive  advarende  Exempler 
paa,  til  hvilke  Vilkaarligheder  og  Misvisninger  den  dogmatiske  Re- 
flection  henfalder,  naar  den  opgiver  at  følge  Skriften  som  Norm  og 
Rettesnor. 

Imidlertid  gjælder  det  her  om,  at  Dogmatiken  kommer  i  det 
rette  Forhold  til  den  hellige  Skrift.  Kun  altfor  ofte  har  dette  været 
af  en  udvortes  Natur,  saa  at  Skriften  benyttes  paa  juridisk  Vis 
som  en  Samling  af  Bevissteder.  Dette  var  Tilfældet  med  den 
lutherske  Orthodoxi  og  senere  i  endnu  høiere  Grad  med  Supra- 
rationalismen.  Her  bliver  Skriften  sønderlemmet  og  ligesom  op- 
plukket i  en  Kække  af  enkelte  Skriftsteder,  som,  løsrevne  fra  den 
naturlige  Sammenhæng  og  oprindelige  Forbindelse,  anvendes  til  at 
bevise  Kigtigheden  af  de  dogmatiske  Eesultater.  Istedenfor  det  ydre, 
løse,  overveiende  juridiske  Forhold,  hvori  Dogmatiken  her  træder 
til  den  hellige  Skrift,  maa  kræves  en  virkelig  Indlevethed  i  Skriften, 
en  levende  Gjennemtrængthed  af  Skriftens  Aand,  en  Fordybelse  i  og 
et  derpaa  støttet  fortroligt  og  nøie  Kjendskab  til  de  religiøse  og  mo- 
ralske Principer,  som  ere  ledende  i  Skriften.  Det  er  ikke  saa  meget 
Mængden  af  de  anførte  Skriftsteder,  hvorpaa  det  kommer  an  (som 
de  saakaldte  „Bibelhusarer"  mene,  der  slaae  om  sig  med  Bibelsteder 
til  Høire  og  Venstre,  lidet  agtende  paa,  om  de  ere  rigtigt  anvendte 
eller  ikke),  men  det  .  er  de  egentlige  Hovedsteder,  dicta  prolantia, 
der  skulle  bringes  i  Anvendelse,  idet  Dogmatikeren  ved  at  trænge 
ind  i  dem  og  paavise  den  ledende  Sammenhæng  i  dem,  tillige  be- 
nytter dem  til  at  kaste  klart  Lys  over  den  dogmatiske  Udvikling. 
Navnlig  gjælder  dette  om  de  særligt  christelige  Troeslærdomme, 
som  Arvesynd,  Gjenfødelse,  Eetfærdiggj øreise,  her  maa  man  heelt 
igjennem  kunne  støtte  sig  til  den  apostoliske  Læreudvikling  og  lægge 
den  som  fast  Grund  for  sin  dogmatiske  Opfattelse.  Saadanne  Ud- 
tryk som  QjnaQTia,  åixaioGvv)],  nIoTte,  avaysvvfj'&'ijvai  maa  under- 
Søges  og  prøves  for  derigjennem  at  komme  til  at  fastsætte  de  deraf 
resulterende  dogmatiske  Begreber.  De  Fremskridt,  som  Exegesen  i 
nyere  Tid  har  gjort,  ville  her  komme  Dogmatiken  til  Gode.  øiet 
er  blevet  mere  opladt  for  de  historiske  Forhold,  hvorunder  de  hellige 
Skrifter  ere  blevne  til,  ligeledes  for  de  individuelle  Nuanceringer, 
som  gjøre  sig  gj ældende  mellem  de  forskjellige  hellige  Forfattere 
og  de  herved  fremkaldte  forskjellige  Læretyper;  herved  er  atter  en 
dybere  Indtrængen  og  en  renere  Opfattelse  af  Skriftens  Udtalelser 
bleven  mulig,  end  som  den  ældre  Theologi  opnaaede,  der  i  dette 


29 


Stykke  stillede  sig  mere  abstract  overfor  Bibeludlægningen  og  der- 
ved stundom  fjernere  i  den  rette  Forstaaelse  af  Enkeltheder.  Af 
de  Fremskridt,  som  Exegesen  har  gjort  i  nyere  Tid,  vil  kunne  vindes 
Udbytte  for  Dogmatiken,  idet  den  sættes  istand  til  en  skarpere  og 
nøiagtigere  Bestemmelse  af  de  enkelte  Læresætninger. 

Maaske  vil  imidlertid  netop  her  fra  visse  Sider  den  Indvending 
reises,  at  hvad  Exegesen  har  vundet  for  Dogmatiken,  det  er  atter 
gaaet  tabt  ved  Isagogiken.  Den  nyere  Tids  historisk-kritiske  Under- 
søgelser over  de  hellige  Skrifter  skulle  nemlig  have  godtgjort,  at 
flere  af  de  vigtigste  af  disse  ere  uægte  og  først  fremkomne  i  en 
langt  senere  Tid,  og  at  de  som  Følge  deraf  have  tabt  deres  Bevis- 
kraft for  Dogmatiken.  Hertil  maa  imidlertid  strax  svares,  at  paa 
denne  Vis  forholder  Sagen  sig  ingenlunde.  Der  maa  her  som  anden- 
steds overfor  Tidens  stærke  Eørelser  skjelnes  mellem,  hvad  den 
strænge  Videnskab  lærer  os  som  uomstødelig  Sandhed,  og  hvad  ivrige 
Agitatorer  udgive  for  at  være  Videnskabens  Eesultater.  For  hint 
bøie  vi  os  i  dybeste  Ærefrygt,  men  dette  sidste  kunne  vi  ikke  til- 
lægge anden  Betydning  end  at  være  Udtryk  for  en  øieblikkelig  Tids- 
stemning,  der  dunster  bort  ligesaa  hurtigt,  som  den  er  kommen 
frem.  Sandheden  er  her  den,  at  Spørgsmaalet  om  de  enkelte  bibelske 
Skrifters  Oprindelse  er  endnu  ikke  løst  og  vil  formodentlig  aldrig 
blive  løst  ad  ren  videnskabelig  Vei  af  den  simple  Grund,  at  det 
fattes  paa  de  fornødne  kritiske  Hjælpemidler,  og  disse  ville  for- 
modentlig efter  saamange  Aarhundreders  Forløb  aldrig  kunne  bringes 
til  Veie.  Det  er  ikke  lykkedes  den  negative  Kritik  at  give  et 
uomstødeligt  Bevis  for  vore  Evangeliers  Uægthed,  saa  længe  der 
endnu  fra  den  modsatte  Side  kan  fremføres  ligesaa  afgjørende 
Grunde  for  deres  Ægthed*).  Man  maa  ikke  oversee,  at  den  kritiske 
Undersøgelse  af  de  bibelske  Skrifter  ikke  lader  sig  jævnføre  med 
den  kritiske  Undersøgelse  af  andre  Oldtidsskrifter,  fordi  hin  griber 
paa   det  dybeste  ind  i   den   personlige  Troesoverbevisning ,  og 


*)  Jvfr.  en  længere  Kække  historisk-kritiske  Undersøgelser  over  den  ny- 
testamentlige Kanon,  fremsatte  af  O.  E.  Scliarling  deels  i  „Viden- 
skabernes Selskabs  Forhandlinger"  deels  i  „Nyt  theologisk  Tidsskrift". 

umærkeligt  lader  sig  lede  af  denne  i  hele  sin  Bevisførelse.  Paa 
denne  Vis  skeer  det,  at  Alle,  som  holde  Christendommen  for  en 
overnaturlig  Guds  Aabenbaring,  komme  til  det  videnskabelige  Ee- 
sultat,  at  Johannes-Evangeliet  er  ægte,  medens  alle,  som  nære  den 
modsatte  Anskuelse,  komme  til  det  videnskabelige  Resultat,  at  det 
er  uægte.  Det  gaaer  da  her  som  overalt,  hvor  det  religiøse  Spargs- 
maal  kommer  frem,  at  der  kan  anføres  videnskabelige  Grunde  saavel 
for  som  imod,  men  den  sidste  Afgjørelse  ligger  ikke  i  de  viden- 
skabelige Grunde,  ikke  i  det  reent  Objective,  men  i  det  Subjective, 
i  den  personlige  Grebethed  eller  i  Troen.  Men  under  disse  Om- 
stændigheder kan  Dogmatiken  roligt  bygge  paa  Skriftgrundlaget,  idet 
den,  som  hidtil,  følger  den  kirkelige  Tradition  og  med  Hensyn  til 
de  kritiske  Indledningsspørgsmaal  siger:  adhuc  sub  judice  lis  est 
Som  Dogmatiken  jo  i  det  Hele  kræver  den  religiøse  Tro  paa  Guds 
Aabenbaring  i  Jesus  Christus  til  sin  Forudsætning,  saaledes  maa  den 
ogsaa  kunne  gjøre  denne  Tro  gjældende  i  sin  Stilling  til  de  hellige 
Skrifter  uden  at  lade  sig  anfægte  af  en  negativ  Kritik,  der  er  ude 
af  Stand  til  at  give  en  uigjendrivelig  fuld  og  klar  Begrundelse  af 
sine  Indsigelser. 

Vi  vende  dernæst  vor  Betragtning  til  det  materiale  Princip, 
Eetfærdiggj øreisen  ved  Troen  alene,  for  at  undersøge  Dogmatikens 
Stilling  overfor  dette.  Efter  den  oventor  paaviste  nære  og  inderlige 
Forbindelse  mellem  det  formale  og  det  materiale  Princip,  er  det  at 
vente,  at  ligesom  det  første  er  bleven  fortrængt  fra  sin  retmæssige 
Plads  og  ikke  kommen  til  fuld  Gyldighed  i  den  nyere  Theologi,  saa- 
ledes vil  det  sidste  have  fristet  samme  Skjæbne.  Og  et  Blik  paa 
den  historiske  Udvikling  vil  bekræfte  Kigtigheden  af  denne  Formod- 
ning og  overtyde  os  om,  at  det  materiale  Troesprincip  under  den 
fremad-  eller  egentlig  rettere  tilbageskridende  theologiske  Udvikling 
deler  Skjæbne  med  det  formale,  I  Luthers  og  Melanchtons  Theologi 
ligesom  i  de  af  disse  affattede  Bekjendelsesskrifter  er  Retfærdig- 
gjørelsen  det  ledende  Princip,  som  stilles  i  Spidsen  for  og  behersker 
den  dogmatiske  Tankegang.  Men  allerede  i  det  syttende  A  århun- 
dredes strænge  Orthodoxi  kjendes  en  betydelig  Forandring.  Vistnok 
hævdes  endnu  stedse  Retfærdiggjørelseslæren  med  fuld  Kraft,  men 


den  er  som  hele  denne  Tlieologi  bleven  løsnet  fra  det  virkelige  Liv 
og  derved  sunken  ned  ,til  at  blive  en  theoretisk  Læresætning,  der 
fremsættes  og  udvikles  som  hele  det  øvrige  System  i  strængt  logiske 
Former.  Men  herved  har  den  iuthercske  Hovedlære  mistet  sit  reli- 
giøse Værd  og  bliver  en  Abstraction,  der  koldt  og  tørt  faaer  sin 
Plads  anvist  imellem  alle  de  andre  dogmatiske  Abstractioner.  Det 
kan  da  ikke  undre,  at  i  det  næste  Stadium  af  den  kirkelig-theolo- 
giske  Udvikling,  som  repræsenteres  af  Pietismen,  bliver  Ketfærdig- 
gjørelsen  fortrængt  fra  sin  Plads,  og  i  dens  Sted  indskydes  Hellig- 
gjørelsen  som  Dogmatikens  Fundamentallære.  Men  hermed  indtræder 
en  Forsk3^dning  i  hele  den  dogmatiske  Udvikling:  Christi  Fortjeneste, 
den  fra  ham  udgaaende  Syndernes  Forladelse  og  nye  Retfærdighed, 
der  er  Hjørnepunktet  i  Reformatorernes  Dogmatik  og  giver  denne 
sit  eiendommelige  Præg  af  Frimodighed  og  christelig  Troesglæde, 
trænges  tilbage,  og  i  Forgrunden  stilles  Menneskets  Bodskamp  og 
Anger  samt  det  nye  Troesliv,  der  under  allehaande  Anfægtelser 
m.øisommeligt  arbeider  sig  from  i  Helliggjorelsen.  Ikke  sjældent 
nærmer  Pietismen  sig  paa  betænkelig  Vis  den  katholske  Værkhellig- 
hed, kun  at  den  ifører  sig  en  finere  aandelig  Form,  som  Pietismen 
i  det  Hele  lader  sig  opfatte  som  Protestantismens  Klosterbevægelse, 
hvor  Luthers  freidige  Troesliv  og  deraf  udspringende  sunde  og 
stærke  Blik  paa  Livet  fattes.  Under  Rationalismens  derefter  føl- 
gende Periode  forsvinder  Retfærdiggjerelsen  efterhaanden  ganske; 
idet  Christendommen  udelukkende  opfattes  som  en  høiere  Fornuft- 
moral, bliver  der  ingen  Anvendelse  for  denne  Lære,  der  tilsidst  er- 
klæres for  en  Levning  af  den  jødiske  Rabbinisme,  hvori  Apostelen 
Paulus  var  bleven  oplært  i  sine  Ungdomsdage,  og  dens  Betydning 
omtydes  dertil,  at  Mennesket  ikke  vinder  Velbehag  for  Gud  ved 
denne  eller  hin  enkelte  ydre  Gjerning,  men  ved  hele  det  nye 
Sindelag. 

Dog  heller  ikke  ved  de  nye  Impulser,  som  Schleiermacher  og 
hans  Skole  have  givet  Dogmatiken,  er  det  materiale  Troesprincip 
kommen  til  sin  Ret.  En  dybere  gaaende  Undersøgelse  vil  vise,  at 
der  her  ikke  blot  er  Tale  om  et  enkelt  Lærestykke,  som  kan  have 
faaet  en  mindre  heldig  dogmatisk  Form,  men  at  det  i  Virkeligheden 

er  en  anden  Tankeretning,  som  gjør  sig  gjælclende,  at  som  Falge 
deraf  det  dogmatiske  Tyngdepunkt  er  lagt  andensteds  hen,  og  at 
det  er  andre  Problemer,  som  sætte  Tænkningen  i  Bevægelse  end  dem, 
som  ganske  fyldte  Reformatorernes  Hjerte  og  Tanke.  For  Schleier- 
maclier  er  den  christelige  Selvbevidsthed  Udgangspunkt  for  den 
dogmatiske  Eeflection,  og  Dogmatikens  Opgave  er  ene  og  alene  den 
at  bringe  hins  Udsagn  i  en  videnskabelig  Form.  Schleiermacher 
vaager  her  med  stor  Nidkjærhed  over,  at  al  philosophisk  Idee- 
bevægelse holdes  ude  af  Dogmatiken,  saaledes  at  denne  ene  og  alene 
øses  af  den  christelige  Selvbevidstheds  egen  indre  umiddelbare  Livs- 
erfaring. Men  her  kommer  det  da  rigtignok  an  paa,  hvad  der  er 
dennes  Indhold,  og  for  Schleiermachers  Vedkommende  viser  dette 
sig  at  være  deels  de  fromme  Gemytsrørelser,  som  hans  herrnhutiske 
Opdragelse  havde  fremkaldt  i  ham,  deels  hans  Ungdomsstudier  i 
Plato  og  Spinoza.  Resultatet  heraf  er  bleven  en  i  høi  .Grad  følelses- 
fuld pantheistisk  Verdensanskuelse,  i  Kraft  af  hvilken  Gud  er  den 
forskjelsløse  Eenhed,  som  er  absolut  Causalitet  til  Verdens  Mang- 
foldighed, medens  Mennesket  har  at  bøie  sig  ind  under  det  gud- 
dommelige Alliv  og  i  Fuldt  Maal  lade  sit  Hjerte  og  sin  Villie 
gjennemstrømme  af  dets  Rørelser.  Christus  er  det  eneste  Men- 
neske, som  fuldkomment  har  løst  denne  Opgave,  idet  han  paa  ethvert 
Punkt  har  evnet  at  underordne  sin  Verdensbevidsthed  under  sin 
Gudsbevidsthed.  Netop  derfor  er  han  det  ideale  Menneske,  der 
bliver  Forløser  for  hele  den  øvrige  Menneskeslægt,  idet  der  fra  ham 
udgaaer  et  nyt  guddommeligt  Liv,  hvori  hvert  Menneske  har  Deel, 
som  i  Troen  slutter  sig  til  Christus.  Dette  nye  religiøse  Liv  i  dets 
Modsætning  til  det  gamle  Liv  i  sandselig  Verdensbevidsthed  og  der- 
for i  Synd,  er  det,  som  Dogmatiken  skal  beskrive.  Forsaavidt  nu 
Schleiermacher  mente,  at  man  herved  skulde  holde  al  Philosophi 
borte,  fordi  denne  har  Intet  med  den  fromme  Selvbevidsthed  at 
gjøre,  da  befandt  han  sig  i  en  stor  Selvskufielse.  Thi  Hoved- 
indholdet af  hans  fromme  Selvbevidsthed  er  jo  netop  Philosophi, 
nemlig  Schleiermachers  egen  Philosophi,  d.  e.  en  halv  spinozistisk 
Pantheisme  under  christelig  religiøs  Paavirkning.  I  dette  sit  Livs- 
syn blev  han  i  høi  Grad  bestyrket  ved  Tidens  æsthetiske  og  philo- 

phiske  Eørelser,  der  arbeidede  i  samme  Retning.  Men  hele  dette 
Livssyn  er  saare  forskjelligt  fra  Luthers  og  Eeformatorernes.  For 
dem  vare  de  alt  bestemmende  Factorer  Erkjendelsen  af  Menneskets 
uendelige  Syndeskyld  for  Gud,  den  deraf  udspringende  Sjæleangst 
og  Frygt  for  evig  Fordømmelse,  samt  i  Modsætning  dertil  den  fryde- 
fulde Forvisning  om  Syndernes  Forladelse  formedelst  den  ved  Jesus 
Christus  skete  Forsoning  og  et  derpaa  begrundet  fast  og  urokkeligt 
Haab  om  evig  Salighed.  Af  alt  dette  findes  hos  Schleiermacher  kun 
et  overmaade  svagt  Gjenskær.  Efter  ham  er  Synden  kun  en  Ufuld- 
kommenhed i  den  menneskelige  Natur,  begrundet  i,  at  den  sandse- 
lige  Udvikling  begynder  tidligere  end  den  aandelige.  Men  dette  kan 
umuligt  medføre  nogen  stor  aandelig  Sjælenød  eller  inderlig  Længsel 
efter  Syndernes  Forladelse,  saa  lidt  som  et  Barn  vil  føle  Anger  over, 
at  det  endnu  ikke  er  saa  stort  som  en  Voxen,  eller  saa  lidt  som  noget 
Menneske  vil  bede  Gud  om  Tilgivelse,  fordi  han  endnu  ikke  er  fyldt 
tredive  Aar.  Den  store  Forskjel  mellem  Luther  og  Schleiermacher 
er  den,  at  for  hin  dreier  Alt  sig  om  Villiesbestemmelser,  Menneskets 
onde  Villie  overfor  Gud,  og  som  Følge  deraf  Guds  fordømmende 
Vrede  over  Mennesket,  indtil  endelig  ved  Christi  Mellemkomst  de 
adskilte  Villier  atter  bøie  sig  sammen  i  fri  Kjærlighed,  hvoraf  atter 
følger  evig  Salighed  og  Glæde.  Men  hos  Schleiermacher  ere  alle 
disse  Villiesbestemmelser  blevne  omsatte  i  Naturbestemmelser  og 
faae  derved  et  helt  andet  Præg.  Det  christelige  Troesliv  foregaaer 
som  en  aandelig  Naturvirkning,  hvor  den  Enkelte  maa  vente  og  give 
Tid,  indtil  hans  Tid  kommer,  og  ogsaa  han  bliver  gjennemstrømmet 
af  Naadens  stille  Aand.  Om  indre  Villieskampe,  sædeligt  Ansvar, 
personlig  Anstrængelse  er  her  ikke  Tale.  Ja  see  vi  nærmere  til, 
glider  under  den  tilsyneladende  christelig  dogmatiske  Fremstilling 
selve  Grundlaget  for  denne  umærkeligt  bort,  nemlig  det  personlige 
Gudsforhold.  Ville  vi  nemlig  undersøge,  hvad  det  efter  Schleiermacher 
er,  som  Mennesket  kommer  i  Forhold  til,  da  er  det  hans  egen  uud- 
grundelige Livsgrund,  der  arbeider  sig  op  i  ham,  danner  og  former 
ham  til  et  sædeligt  Menneske.  Trods  al  sin  Kamp  mod  Ratio- 
nalismen kommer  Schleiermacher  i  Virkeligheden  aldrig  ud  over 
dens  snævre  Grændser,  thi  han  sætter  kun  Mennesket  i  Forhold 

til  det  selv,  til  dets  indre  hemmelighedsfulde  Livsindhold,  men  han 
sætter  det  ikke  i  Forhold  til  nogen  personlig  Gud,  der  staaer  uden- 
for og  absolut  over  Mennesket.  Med  andre  Ord,  det  Overnaturlige, 
som  danner  det  nødvendige  Grundlag  for  al  Religion,  holdes  af 
Schleiermacher  i  en  taaget  Tvetydighed,  saa  at  det  tilsidst  falder 
sammen  med  den  skjulte  Naturgrund  i  Mennesket  og  dermed  hører 
op  at  være  det  Overnaturlige.  Saaledes  kan  det  da  ikke  undre,  at 
Skriftlæren  bliver  baade  forkortet  og  omdannet,  og  at  meget  væsent- 
lige Partier  af  den  ganske  udelades.  Dette  grunder  sig  ikke  i  nogen 
Tilfældighed  eller  deri,  at  Schleiermacher  muligt  kunde  have  over- 
seet  dette  eller  hint  i  den  hellige  Skrift,  men  det  grunder  sig  i,  at 
Troesprincipet  for  ham  er  væsentlig  forskjelligt  fra,  hvad  det  er  i 
den  hellige  Skrift,  og  det  maa  nødvendigt  fremkalde  en  tilsvarende 
Forrykkelse  af  Skriftprincipet*). 

Martensens  Dogmatik  betegner  i  dette  Stykke  et  væsentligt 
Fremskridt  ud  over  Schleiermacher  henimod  det  Evangelisk-Lutherske, 
Martensen  har  nemlig  fra  først  af  ganske  frigjort  sig  fra  det  uklare 
Forhold  til  Pantheismen,  hvori  Schleiermacher  stedse  bliver  stikkende. 
I  sit  første  Ungdomsarbeide  hævder  han  med  stor  Bestemthed,  at  al 
sand  Philosophi  og  al  sand  Theologi  kræver  som  sin  nødvendige 
Forudsætning  Troen  paa  en  personlig  Gud**).  Og  dette  Stand- 
punkt har  han  ikke  siden  svigtet.    Han  gjennemfører  i  al  sin  spe- 


*)  I  nær  Tilslutning  til  Schleiermacher  har  Frank  i  Erlangen  opstillet 
Gjenfødelsen  som  det  theologiske  Hovedprincip  (System  der  christlichen 
Gewissheit,  L— II.  1870— 73).  I  den  dogmatiske  Udførelse  lægger  Frank 
imidlertid  Skriftlæren  til  Grund  og  vinder  derved  en  fastere  evangelisk 
Holdning.  Men  det  kan  med  Føie  indvendes  mod  Gjenfødelsen  som 
theologisk  Princip,  dels  at  Gjenfødelsen  ikke  som  Retfærdiggjørelsen 
betegner  en  afsluttet  objectiv  Aet,  dels  at  Troesobjecterne  ingenlunde 
lade  sig  udlede  af  Gjenfødelsen  som  saadan.  Thi  vi  træde  ikke  i  Gjen- 
fødelsen i  et  umiddelbart  Forhold  til  dem,  men  de  ere  her  som  overalt 
formidlede  ved  Ordet.  Først  ved  Guds  Ord  komme  vi  til  ret  Kundskab 
om  den  treenige  Gud  og  hans  Frelsernaade,  men  herved  henvises  vi 
fra  Gjenfødelsens  blot  subjective  til  den  hellige  Skrifts  objective  Vid- 
nesbyrd. 

**)  H.  Martensen,  De  autonomia  conscientiæ  sui  humanæ  in  theologiam 
dogmaticam  nostri  temporis  introducta.  1837. 

culative  Tænken  med  Energi  Personligliedsforholdet,  og  nogle  af  de 
bedst  udførte  Partier  i  hans  Dogmatik  ere  de,  hvor  han  med  en 
stærk  Overbevisnings  Fylde  og  Veltalenhed  fører  Theismens  Sag 
imod  Pantheismen.  Gud  er  for  Martensen  meget  mere  end  Schleier- 
machers  forskjelsløse  Enhed  eller  absolute  Causalitet,  han  er  Aa- 
benba ringens  Gud,  der  i  Mirakler  og  Undere,  gjennem  Propheter 
og  Varsler  træder  frem  af  sit  Væsens  skjulte  Mysterier  og  kundgjør 
for  Menneskene,  hvad  han  er  og  hvad  han  vil,  indtil  han  tilsidst  i 
sin  enbaarne  Søn  Jesus  Christus  lader  hele  sit  guddommelige  Væ- 
sens Fylde  fremlyse  i  den  fuldkomne  Kjærlighed.  Og  Gud  er 
endelig  den  treenige  Gud,  ikke  den  forskjelsløse  Enhed,  hvad 
Schleiermacher  vil  gjøre  ham  til,  men  netop  den  Gud,  som  op- 
lader sig  i  indre  Differentser  i  personlig  Selvadskillelse,  ja  som  i 
Kraft  af  en  evig  Fornuftnødvendighed  er  nødt  til  at  existere  som 
treenig.  Her  kjendes  Indflydelsen  af  den  hegelske  Philosophi,  hvis 
Skole  Martensen  har  gjennemgaaet,  og  som  har  lært  ham  at  redde 
sig  fra  Schleiermachers  bund-  og  grundløse  Subjectivisme  over  paa 
Objectivitetens  faste  Grund.  Men  nu  hændes  der  rigtignok  Marten- 
sen det  Samme,  som  tidligere  var  hændet  Schleiermacher,  nemlig  at 
han  sammenblander  Tidens  æsthetisk-philosophiske  Eørelser  med 
det  Evangelisk-Christelige  og  ikke  fremstiller  det  Sidste  i  fuld  Ken- 
hed og  Klarhed.  Som  nemlig  Schleiermacher  tager  sit  dogmatiske 
Udgangspunkt  i  den  christelige  Selvbevidsthed,  saaledes  tager  Mar- 
tensen sit  i  den  christelige  Sandhedsidee  og  bestemmer  herfra  sin 
dogmatisk-speculative  Fremstilling  af  Troesindholdet.  Men  ligesom 
Schleiermachers  christelige  Selvbevidsthed  for  en  kritisk  Analyse 
viser  sig  at  være  Spinozas  Pantheisme  med  en  Tilsætning  af  herrn- 
hutisk  Gemytsinderlighed,  saaledes  er  Martensens  christelige  Sand- 
hedsidee den  schelling- hegelske  Speculation  i  christelig  forklaret 
Skikkelse.  Hegel  havde  hertil  leveret  et  godt  Forarbeide.  Han 
havde  nemlig  draget  den  christelige  Dogmatik  ind  i  sin  philosophiske 
Speculation  og  eftervist,  hvorledes  netop  de  1  roesmysterier,  som 
den  vulgaire  Rationalisme  lod  haant  om  i  sin  bornerte  Overfladisk- 
hed, indeholdt  Philosophiens  dybeste  Sandheder,  iremfor  Alt  Tre- 
enighedslæren  og  Forsoningslæren.    I  Virkeligheden  var  det  rigtig- 

nok  kun  Navnene,  som  bleve  bevarede,  thi  de  Ideer,  som  skjulte 
sig  under  dem,  vare  fra  at  udtrykke  et  religiøst  Villiesforhold  blevne 
omsatte  til  at  blive  Udtryk  for  rene  logiske  Kategorier,  der  aldeles 
Intet  have  med  Villien  at  gjore.  Herved  var  det  altsaa  blevet  mu- 
ligt at  fremstille  den  lutherske  Dogmatik  fra  Ideens  eget  Standpunkt 
som  det  videnskabelige  Udtryk  for  en  alt  omfattende  christelig 
Speculation.  Det  er  netop  det,  som  Martensen  gjor  i  sin  Dogmatik. 
Dog  maa  det  ikke  tabes  af  Syne,  at  han  stærkt  betoner  Personlig- 
hedsforholdet,  og  at  han  herved  har  vundet  et  mægtigt  Forspring 
som  for  Schleiermacher  saaledes  ogsaa  for  Hegel.  Navnlig  er  det 
lykkedes  ham  at  frigjøre  Dogmatiken  fra  den  Logikens  Tryllekreds, 
i  hvilken  Hegel  havde  lokket  den  ind,  og  atter  føre  den  tilbage  til 
det  religiøse  Grundforhold,  paa  hvilket  den  nødvendigvis  maa  bygge, 
om  den  ikke  skal  miste  al  Selvstændighed.  Alt,  hvad  der  nu  i  den 
lutherske  Dogmatik  lader  sig  bringe  ind  under  Martensens  specu- 
lative  Grundanskuelse,  har  han  ogsaa  faaet  med  og  ofte  stillet  det 
i  en  ny  og  høist  overraskende  Belysning ;  men  hvad  der  ikke  stemmer 
dermed,  bliver  liggende  upaaagtet,  og  Læseren  giver  ikke  Agt  der- 
paa,  da  han  er  fuldt  optaget  af  det  meget  Fængslende,  som  han 
finder  i  dette  aandfulde  Arbeide.  Den  Side  af  den  evangeliske 
Christentro,  som  Martensen  mest  har  havt  Øie  for,  og  som  derfor 
træder  i  Forgrunden  i  hans  Theologi,  er  Verdensforklarelsen  og 
Verdensfuldendelsen*).  Naturen  er  i  Forkrænkelighed,  den  er  ved 
Mennesket  bleven  underlagt  Synden,  som  Følge  deraf  Sygdom,  Død 
og  Elendighed  af  enhver  Art,  men  i  Christus  har  den  fundet  sin 
physiske  og  ethiske  Gjenopreisning,  i  ham  kommer  en  høiere  teleo- 
logisk Naturorden  til  Gjenuembrud,  der  fra  ham  af  gjennemtrænger 

*)  Ganske  paa  samme  Vis  fremstiller  Dorn  er  „Verdensfuldendelsen  ved 
Gudmennesket  Jesus  Christus"  som  Dogmatikens  ledende  Grundprincip 
(System  der  christlichen  Glaubenslehre,  1879,  I.  S.  32flg.).  Med  Rette 
drager  derimod  A.  Kitsch  1  i  sit  omfangsrige  og  grundige  Værk :  „Die 
christliche  Lehre  von  der  Rechtfertigung  und  Versohnung"  (tre  Bind, 
1870—74)  Retfærdiggjørelses-  og  Forsoningslæren  frem  som  de  evan- 
geliske Hoveddogmer,  men  giver  dem  rigtignok  ved  sin  rationalistiske 
Omtydning  et  ganske  andet  Troesiudhold  end  det,  som  Reformatorerne 
lagde  i  dem. 

Verden  som  en  rensende  Surdeig,  og  som  i  christelig  Cultur  og 
Civilisation  arbeider  sig  frem  i  Verdenshistorien,  indtil  omsider  alle 
Ting  have  fundet  deres  Gjenoprettelse  i  Christus  og  den  nuværende 
forkrænkelige  Verdensorden  omskiftes  med  en  evig  og  uforkrænkelig, 
hvor  Alt  er  Hellighed  og  Salighed  i  Gud  formedelst  Christus.  Disse 
ere  Hovedtankerne  i  Martensens  Theologi.  Det  er  den  samme  Idee- 
kreds, i  hvilken  Schellings  og  Hegels  Speculation  bevæger  sig,  kun 
at  den  hos  Martensen  er  bygget  paa  en  bestemt  udpræget  Theisme, 
hvorved  den  har  vundet  en  fastere  Holdning  og  en  dybere  Religiøsitet. 
Heller  ikke  kan  det  nægtes,  at  denne  religiøs-sædelige  Livsanskuelse 
har  stærke  Tilknytningspunkter  i  Christi  Taler  og  Apostlenes  For- 
kyndelse: man  tænke  saaledes  paa  de  mange  Lignelser,  hvor  Him- 
meriges Rige  lignes  med  et  Bryllup,  eller  hvor  det  sammenlignes 
snart  med  en  Surdeig,  som  gjennemtrænger  Alt,  snart  med  et  Sen- 
nepskorn,  der  voxer  op  og  samler  Alt  under  sine  Grene  (Matth.  13, 
31—33)  —  eller  hvor  Jesus  sammenligner  sig  selv  med  Vintræet 
og  sine  Disciple  med  Grenene,  der  fra  hint  modtage  al  aandelig 
Kraft  til  at  sætte  Blomst  og  Frugt  (Joh.  15,  1~8).  Blandt  de 
paulinske  Breve  er  det  fornemmelig  Epheser-  og  Kolossenserbrevet, 
i  hvilke  lignende  Tanker  fremsættes  om  Christus  som  Verdensfuld- 
enderen  og  Verdensforklareren,  der  vil  samle  Alt  i  Himmel  og  paa 
Jord  ind  under  sit  Herredømme.  Og  dog  alligevel  er  det  ikke  i 
disse  Tanker,  at  Evangeliets  egentlige  Kjærne  og  Livscentrum  ligger. 
Det  maa  søges  i  Syndsforladelsen  ved  Jesus  Christus 
alene  og  det  deraf  udspringende  nye  hellige  og  ret- 
færdige Liv.  Dette  er  Hovedsagen,  hvorpaa  Alt  kommer  an. 
Derfor  lægge  Evangelierne  saa  megen  Vægt  paa,  at  Jesus  forlader 
Synder  og  at  han  har  Magt  og  Myndighed  til  at  gjøre  det,  derfor 
fremstille  de  ham  som  det  sande  Offerlam,  der  bringer  hele  den 
gammeltestamentlige  Offertjeneste  til  Afslutning  og  fuldkommer  den 
i  sig,  derfor  skildre  de  hans  Lidelse  og  Død  udførligere  end  nogen 
anden  Periode  af  hans  Liv.  Det  er  disse  Tanker,  hvis  dogmatiske 
Vægtfylde  Paulus  udvikler  i  sine  tvende  Hovedbreve,  Romer-  og 
Galaterbrevet,  og  den  med  ham  aandsbeslægtede  Forfatter  i  Hebræer- 
brevet.   Disse  Tanker  ere  det  da  ogsaa,  som  danne  det  egentlige 

Centrum  i  Dogmatiken,  hvor  alle  de  dogmatiske  Tanketraade  sam- 
menknyttes, og  hvori  Systemets  Hovedfundament  kommer  til  at  finde 
sin  Begrundelse.  Først  naar  disse  Lærestykker,  altsaa  Læren  om 
Forsoning  og  Retfærdiggj øreise,  ere  gjennemgaaede  og  deres  indre 
Tankefylde  sat  ud  fra  hinanden  i  den  rette  Orden  og  Klarhed,  først 
da  er  der  vundet  et  sikkert  Grundlag,  hvorpaa  Læren  om  Verdens- 
fuldendelsen  kan  fremsættes.  Men  i  den  speculative  Theologi  træde 
hine  evangeliske  Grundtanker  tilbage,  og  Tanken  rettes  fornemmelig 
mod  Speculationer  over  Guds  indre  Natur  og  Væsen,  Verdens- 
skabelsens  Formaal,  Naturlivets  teleologiske  Forklaring  i  Aanden, 
kort  sagt  en  Række  Problemer  af  theosophisk  og  naturphilosophisk 
Art,  der  kunne  være  saare  interessante,  men  det  er  ikke  i  dem, 
at  Evangeliets  Kjærne  ligger.  Naar  man  derfor  sammenstiller  Luther 
med  vort  Aarhundredes  fremragende  philosophiske  og  speculative 
Theologer,  da  kan  man  ikke  noksom  undres  over  det  religiøse  Dyb- 
sind eller  om  man  vil  Genialitet,  hvormed  Luther  ikke  alene  valgte 
sin  sikkre  Grund  i  den  hellige  Skrift,  men  ogsaa  forstod  at  træffe 
netop  lige  i  Skriftlærens  Centrum  og  herud  fra  kaste  Lys  og  Klar- 
hed over  hele  Evangeliet.  Først  ved  begge  Dele  i  Forening,  eller 
som  det  ogsaa  kan  udtrykkes",  først  ved  den  inderlige  Sammenknyt- 
ning af  det  formale  og  materiale  Troesprincip  var  det,  at  Luthers 
og  Reformatorernes  Theologi  vandt  indre  Styrke  og  Sikkerhed,  saa 
at  den  kunde  gaae  seirrig  ud  af  det  frygtelige  Sammenstød  med 
Romerkirkens  Theologi,  der  havde  Aarhundreders  Hævd  for  sig.  Dog 
ved  Siden  af  den  Ærefrygt,  som  vi  skylde  Luthers  dybe  og  gjennem- 
trængende  Blik  for  Evangeliets  egentlige  Kjærnepunkt,  maa  det  ikke 
lades  ude  af  Sigte,  hvormeget  han  her  blev  baaret  op  og  støttet  af 
sin  Tid.  Thi  det  sextende  Aarhundrede  var  en  dybt  religiøs  bevæget 
Tid,  i  hvilken  de  ædlere  Aander  vare  alvorligt  bekymrede  for  deres 
Saligheds  Sag  og  inderligt  længtes  efter  at  vinde  Retfærdighed  for 
Gud.  Vort  Aarhundrede  er  derimod  langt  mere  æsthetisk  og  philo- 
sophisk  end  egentlig  religiøst  bevæget,  higende  i  Kamp  og  Uro 
efter  at  finde  Tilværelsens  bærende  Livsprinciper,  arbeidende  paa  at 
udfolde  dem  i  Kunst  og  Videnskab  og  ved  sjeldne  Opfindelser  at 
udvide  og  befæste  Menneskeaandens  Herredømme  over  Naturmagterne. 

Paa  høht  forskjellige  Interesser  og  aanclelige  Rørelser  ville  ikke 
undlade  at  afspeile  sig  i  de  forskjellige  Tidsalderes  Theologi  og 
Dogmatik  *). 

Ogsaa  vilde  man  vise  stor  Utaknemlighed,  om  man  ikke  vilde 
anerkjende  de  virkelige  og  blivende  Fortjenester,  som  baade  Schleier- 
macher  og  Martensen  have  af  den  evangeliske  Dogmatik.  Aandelige 
Bevægelser  skulle  ikke  alene  maales  efter  det  Maal,  som  de  stræbe 
henimod,  men  ogsaa  efter  det  Udgangspunkt,  hvorfra  de  arbeide  sig 
i  Veiret.  Den  evangeliske  Theologi  var  under  Pietismens  og  Ra- 
tionalismens svækkende  Indflydelse  ved  Aarhundredets  Begyndelse 
sunket  til  et  saadant  Lavmaal,  at  det  ikke  lod  sig  vente,  at  den 
med  eet  Slag  skulde  vinde  op  til  det  høie  Troesstade,  som  Refor- 
matorerne indtoge.  Og  her  er  det  Schleiermacher,  der  først  bryder 
Vei  og  aabner  nye  Baner,  som  række  langt  ud  over  hans  egen  svage 
og  holdningsløse  Theologi.  Medens  nemlig  Samtiden  betragtede 
Religion  og  Theologi  paa  rent  udvortes  Vis  som  en  Sammenstilling 
af  Læresætninger,  om  hvis  Sandhed  der  kan  disputeres  pro  et  contra 
i  det  Uendelige,  gjorde  Schleiermacher  et  helt  nyt  Synspunkt  gjæl- 
dende,  idet  han  efterviste,  at  Religion  ikke  er  et  Indbegreb  af  Lære- 
sandheder, ei  heller  en  Samling  moralske  Forskrifter,  men  den  er  et 
guddommeligt  Liv,  som  man  selv  maa  have  fornummet  i  sit  Indre. 
Christendommen  er  altsaa  ikke  et  ydre  Læresystem,  men  den  er 
noget  Selvoplevet,  og  Theologien  er  atter  det  videnskabelige 
Udtryk  for  dette  Selvoplevede.  Man  kan  altsaa  ikke  disputere  om 
theologiske  Æmner,  som  man  disputerer  om  geographiske  Stednavne 
eller  historiske  Aarstal  eller  om  hvadsomhelst  Andet,  hvortil  man  for- 
holder sig  ganske  udvortes  —  nei  Betingelsen  for  al  theologisk  Under- 
søgelse og  Debat  er,  at  man  selv  først  og  fremmest  har  oplevet  det 
som  indre  religiøs  Livserfaring*    Religion  og  Christendom  henviser 


O  I  Scliarlings  og  Engelstofts  theologiske  Tidsskrift  (fjerde  til  sjette  Bind) 
har  Dr.  Vilhelm  Rothe  (under  Navnet  Erasmus  Næpius)  i  en  Række 
kritiske  Breve  underkastet  Martensens  og  senere  Clausens  Dogmatik 
en  nøiere  Prøvelse,  idet  han  sammenstiller  dem  med  den  ældre  lutherske 
Dogmatik  og  ofte  træffende  efterviser  den  Forskjel  i  Tankegangen,  som 
ligger  til  Grund  for  den  dogmatiske  Udvikling. 

Enhver  fra  Udvortesheden  til  Gemyttets  Inderlighed.  Det  var  den 
samme  Bevægelse,  som  Luther  havde  gjort,  idet  han  fra  al  Romer- 
kirkens udvortes  Værkhellighed  og  Kirkelighed  pegede  tilbage  paa 
det  indre  Troesliv,  i  hvilket  alle  Christi  Velgjerninger  skulle  erfares 
i  indre  Selvoplevelse.  Nu  er  ganske  vist  Bevægelsen  hos  Luther  af 
langt  dybere  gaaende  Natur  og  har  en  ganske  anderledes  fast  og 
sikker  historisk  Grund  at  bygge  paa  end  Schleiermachers  rent  sub- 
jective  Troesstemninger  af  overveiende  æsthetisk  Art,  men  Bevægel- 
sen er  dog  angivet  rigtigt  hos  Schleiermacher,  nemlig  fra  det  blot 
Udvortes  tilbage  i  det  Indre,  og  herved  er  et  theologisk  Princip 
angivet,  som  befrugter  hele  vort  A århundredes  Theologi  og  rækker 
meget  videre  end  Schleiermachers  egen  Dogmatik.  Hvad  det  nemlig 
kom  an  paa,  var,  at  man  oplevede  det  christelige  Troesindhold 
dybere  og  mere  i  Overensstemmelse  med  den  historiske  Sandhed, 
end  Schleiermacher  havde  formaaet.  Og  saaledes  skete  det,  thi 
netop  ved  denne  Tid  begynder  en  stærk  religiøs  Vækkelse  i  hele 
den  protestantiske  Kirke,  i  mange  Tilfælde  ganske  vist  ikke  fri  for 
methodistiske  og  pietistiske  Overdrivelser,  men  dog  af  saadan  Art, 
at  man  kom  den  evangeliske  Christentro  langt  nærmere,  end  Ra- 
tionalismen nogensinde  havde  været  den.  1  Forbindelse  hermed 
staaer  de  stærke  philosophiske  Ideebevægelser,  fornemmelig  i  Tydsk- 
land,  som  ligeledes  arbeide  hen  paa  en  dybere  Forstaaelse  af  Men- 
neskelivet. Hele  denne  dybere  gaaende  Bevægelse  i  mere  positiv 
christelig  Retning  kommer  nu  ogsaa  Dogmatiken  til  Gode,  og  det 
klareste  Udtryk  herfor  er  netop  Martensens  Dogmatik.  Paavirkningen 
fra  Schleiermacher  kj endes  her  i  den  stærke  Vægt,  som  lægges  paa 
det  Selvoplevede,  paa  den  personlige  Troesforvisning.  Denne  bliver 
her  saameget  stærkere,  efterdi  den  ikke  som  hos  Schleiermacher 
blot  forholder  sig  til  et  ubestemt  guddommeligt  Alliv,  men  til  den 
personlige  Gud,  Aabcnbaringens  Gud.  Dog  er  denne  personlige 
Troesforvisning  hos  Martensen  nok  saa  meget  af  philosophisk  som 
af  religiøs  Art,  den  bevæger  sig  derfor  mere  i  de  almene  Grund- 
bestemmelser som  Guds  Væren,  Guds  Verdensstyrelse,  hans  Aaben- 
baring  i  Jesus  Christus,  Forløsning  og  Verdensfuldendelse,  end  i  de 
specifik   christelige,  der  udtrykker  Troens  Inderlighedsforhold  til 

Frelseren  paa  Grundlag  af  Forvisningen  om  Syndernes  Forladelse. 
Men  i  den  personlige  Overbevisning  ligger  den  egentlige  Styrke  i 
Martensens  Theologi,  det  er  ikke  ved  stræng  logisk  Bevisførelse,  ej 
heller  ved  skarp  historisk  Kritik,  at  han  baner  Vei  for  sine  An- 
skuelser, men  ved  den  umiddelbare  Overbevisnings  Kraft,  hvormed 
han  fremsætter  dem.    Netop  i  dette  Stykke  danner  Martensen  en 
paafaldende  Modsætning  til  det  17de  Åarhundredes  Orthodoxi.  I 
denne  er  Alt  lutter  Objectivitet,  en  stræng  logisk  Begrebsudvikling, 
nøiagtig  og  klar  Inddeling,  skarp  og  sønderlemmende  Kritik  af 
Modstanderens  Lære,  kort  sagt  man  fornemmer  overalt  Logikens  og 
Kritikens  sikkre  taktfaste  Gang,  Argumenternes  velordnede  Rækker 
og  slagfærdige  Taktik,  men  man  mærker  kun  i  ringe  Grad,  at  Alt 
dette  bæres  af  en  personlig  Overbevisning.    Netop  denne  er  det, 
som  giver  Martensens  Theologi  dens  Særpræg;  selv  om  Bevis- 
førelsen  er    mangelfuld,    rives    man    hen    af  Overbevisningens 
Varme  og  fuldvisse  Sikkerhed,  der  end  mere  fremhæves  ved  hans 
eiendommelige  plastiske  Evne  til  at  forme  Sproget-    I  Forbindelse 
hermed  staaer  Martensens  store  Forkj ærlighed  for  de  ældre  Mystikere 
og  Theosopher:  et  af  hans  første  Arbeider  handler  om  Mester  Eckart 
(1840),  et  af  hans  sidste  om  Jakob  Bøhme  (1881),  i  begge  Skrifter 
viser  sig  en  dyb  sympathetisk  Forstaaelse  af  hine  gamle  Tænkere, 
en  sjelden  Evne  til  at  omsætte  deres  ofte  gaadefulde  Grublerier  i 
vor  Tids  Sprog  og  Tankegang;  han  deler  deres  Begeistring  for  den 
ideefyldte  Subjectivitets  guddommelige  Ret  ikke  mindre,  end  han 
deler  deres  Uvillie  mod  skarpt  udviklet  og  nøie  afgrændset  dog- 
matisk Begrebsudvikling.    Den  samme  troesstærke  og  klare  Frem- 
stilling udmærker  Martensens  Prædikener,  ved  hvilke  han  har  udøvet 
en  overordentlig  Indflydelse  paa  sin  Samtid :  i  en  aandelig  Lapidar- 
stil fremstiller  han  i  dem  Grundtrækkene  af  en  religiøs-sædelig 
Verdensanskuelse,  han  fremsætter  Gudsriget  som  den  guddommelige 
Retfærdigheds  og  Kjærligheds  Rige,  der  er  kommen  til  fuld  Aaben- 
baring  i  Jesus  Christus,  og  hvori  den  Enkelte  kun  faaer  Del  ved 
Personlighedens  Gjenfedelse  og  Helliggjørelse.    Men  atter  her  er 
det  mere  de  store,  almene  Grundtræk,  der  fremsættes  med  over- 
bevisende Klarhed  og  Styrke;  Troeslivets  tinere  Rørelser,  fremfor 

Alt  den  ved  Syndsforladelsen  vundne  Frimodighed,  der  bærer  op 
imod  alle  Livets  Tryk,  og  det  heraf  udsprungne  nye  Livssyn  med 
dets  rige  Kjærlighedsfylde,  Alt  dette,  som  er  Yndlingsæmnet  i 
Luthers  Prædikener,  kommer  kun  i  ringe  Grad  frem  hos  Martensen. 
Det  i  strængere  Forstand  Evangelisk-Lutherske  er  denne  maaskee 
kommen  nærmest  i  sin  Kirkestyrelse,  hvor  han  i  vanskelige  Tider 
har  samlet  Menigheden  om  Ordet  og  Sacramenterne  som  Fædrenes 
kostelige  Arv,  har  holdt  samfundsopløsende  Bestræbelser  tilbage  og 
dog  atter  ved  sin  Besindighed  og  sit  Maadehold  har  undgaaet  et 
Kirkebrud,  der  kunde  drage  betænkelige  Følger  efter  sig.  De  lu- 
therske Traditioner  i  Gudstjenesten  har  Martensen  altid  holdt  i  stor 
Ære  og  har  med  Kjærlighed  værnet  om  dem,  og  han  har  altid 
baaret  det  lutherske  Troesbanner  heit  i  Veiret  som  det,  der  i  For- 
vildelsens og  Adspredelsens  Tider  sikkrest  vil  føre  Menigheden  frem 
til  Sandhed  og  Evangeliets  rette  Erkjendelse.  Hvilke  Anker  der  end 
fra  et  strængere  dogmatisk  Standpunkt  kunne  reises  mod  hans 
Theologi,  vil  Martensens  Navn  dog  altid  staae  som  et  af  de  lysende 
i  Danmarks  Kirkehistorie,  og  Tanken  vil  altid  med  fornyet  Glæde 
vende  tilbage  til  de  rige  og  fulde  Aandens  Strømme,  som  han  har 
sat  i  Bevægelse. 

I  lignende  Retning  som  Martensen  have  J.  P.  Mynster  (f  1854) 
og  H.  N.  Clausen  (f  1877)  virket,  kun  at  hos  disse  den  philosophiske 
Speculation,  der  giver  Martensens  Theologi  sit  Særpræg,  træder  til- 
bage, medens  derimod  det  historisk-kritiske  Element  gjør  sig  stærkt 
gj ældende.  Særligt  gj  ælder  dette  om  Clausen,  hvis  theologiske  Styrke 
ligger  i  hans  omfattende  Lærdom  og  hans  skarpe  Kritik,  medens  det 
maa  indrømmes,  at  den  egentlige  dogmatiske  Udvikling  ofte  er  paa- 
faldende  svag  hos  ham.  Hans  Fortrin  som  hans  Mangler  træde 
saare  klart  frem  i  hans  haardt  angrebne  Ungdomsarbeide  „Katho- 
licismens  og  Protestantismens  Kirkeforfatning,  Lære  og  Ritus"  (1825). 
Ganske  vist  er  Fremstillingen  af  Protestantismen  mat  og  ubestemt, 
og  Grundtvigs  Angreb  paa  samme  fra  et  strængt  kirkeligt  Stand- 
punkt var  ikke  uberettiget,  om  end  dets  Voldsomhed  og  Hensyns- 
løshed aldrig  kan  billiges,  men  til  Gjengjæld  er  Fremstillingen  af 
Katholicismen  i  mange  Punkter  fortræffelig,  den  hviler  ligesaa  meget 


43 


paa  et  flittigt  Studium  af  Kilderne  som  paa  Selvsyn  og  er  endnu 
den  Dag  idag  et  righoldigt  Rustkammer,  hvori  der  kan  hentes  Vaaben 
i  Kampen  mod  Eomerkirkens  Overgreb.  Ligeledes  er  hans  Behand- 
ling af  „Den  augsburgske  Confession"  (1851)  en  dygtig  historisk- 
kritisk Undersøgelse,  der  afgiver  en  særdeles  god  Veiledning  ved 
Studiet  af  vor  Kirkes  vigtigste  Bekjendelsesskrift.  Derimod  er 
Clausens  Dogmatik  (Christelig  Troeslære,  1853)  et  mat  og  noget 
holdningsløst  Arbeide,  der  vidner  om,  at  den  strængere  dogmatiske 
Tankeudvikling  med  den  til  samme  knyttede  skarpe  Begrebsbestem- 
melse ikke  laa  for  denne  Theolog,  dertil  nærede  han  altfor  stor 
Frygt  for  at  komme  ind  paa  „Skolespeculationens  Spidsfindigheder", 
mod  hvilke  han  stadigt  polemiserede  uden  at  betænke,  at  Dogma- 
tiken  mister  sin  væsentlige  Interesse,  naar  man  ikke  tilstræber  en 
skarp  og  omhyggelig  Begrebsbestemmelse.  Det  maa  imidlertid 
erindres,  at  Clausens  Forelæsninger  over  Dogmatiken  vare  ulige 
interessantere  end  den  trykte  Fremstilling,  idet  han  i  disse  inddrog 
et  righoldigt  Stof  af  Kirkehistorien  og  Symboliken,  hvad  der  ganske 
vist  ligger  udenfor  Dogmatikens  egentlige  Omraade,  men  gav  Frem- 
stillingen Liv  og  Friskhed.  —  Mynster  var  ikke  som  Martensen 
og  Clausen  ved  en  theologisk  Lærervirksomhed  knyttet  til  Universi- 
tetet, og  hans  betydningsfulde  Virksomhed  i  Kirkens  Tjeneste  levnede 
ham  ikke  Stunder  til  tbeologiske  Arbeider  af  større  Omfang.  Dog 
bør  hans  „Grundrids  af  den  christelige  Dogmatik"  (Mynsters  blan- 
dede Skrifter,  sjette  Bind)  nævnes.  Det  er  en  klar  og  overskuelig 
Fremstilling  af  Troeslæren,  støttet  til  Skriftlæren  som  bærende 
Grundlag,  hvori  der  oftere  tages  Hensyn  til  de  ældre  lutherske 
Dogmatikere,  uden  at  dog  nogen  stærkere  confessionel  Retning  gjør 
sig  gjældende.  Heller  ikke  maa  dette  Arbeide  betragtes  som  nogen 
videnskabelig  Dogmatik  i  dette  Ords  strængere  Forstand,  dertil  er 
det  for  kort  og  skizzemæssigt  behandlet,  ligesom  dets  Formaal 
nærmest  har  været  af  praktisk  Art,  nemlig  at  give  Forfatteren  selv 
et  fast  Grundlag  ved  Udarbeidelsen  af  hans  „Betragtninger",  der  som 
Opbyggelsesskrift  har  vundet  stor  Udbredelse,  og  af  hans  Prædikener, 
der  i  en  lang  Aarrække  samlede  Hovedstadens  Indbyggere  om  hans 
Talerstol  og  ved  den  Indflydelse,  som  de  udøvede  paa  mangfoldige 

yngre  Prædikanter,  kom  til  at  virke  oplysende  og  befrugtende  ud 
over  det  ganske  Land.  —  Endnu  kan  nævnes  P.  E.  Mullers  „Sy- 
stem i  den  christelige  Dogmatik"  (1826),  der  rigtignok  har  udeluk- 
kende historisk  Betydning,  idet  den  viser  os,  hvad  Dogmatiken  sank 
ned  til  at  blive  under  Rationalismens  og  Supranaturalismens  Be- 
handling. Det  er  en  Samling  af  Skriftsteder,  hvortil  er  føiet  en 
Række  dogme-  og  kirkehistoriske  Notitser;  nogen  selvstændig  Be- 
handling eller  dybere  Begrundelse  vil  man  ikke  finde.  Et  Arbeide 
af  denne  Art  vil  ligesom  de  mange  lignende,  der  fremkom  i  Tydsk- 
land,  klarest  aabne  øinene  for,  hvor  stor  Fortjeneste  Schleiermacher 
og  senere  Martensen  have  af  den  evangeliske  Troeslære  ved  at  føre 
den  fra  denne  golde  og  ufrugtbare  Behandling  tilbage  til  Aandens 
friskere  og  dybere  Kilder. 

Det  vil  af  denne  Fremstilling  indlyse,  at  ligesom  der  af  Dog- 
matiken maa  kræves  en  stærkere  Fremhævelse  af  det  formale  Skrift- 
princip, saaledes  ogsaa  af  det  materiale  Troesprincip,  og  derved  skal 
der  ikke  forstaaes  et  nyt  Princip,  der  træder  til  hint  forstnævnte, 
men  det  er  det  selvsamme,  kun  betragtet  fra  en  anden  Side.  Thi 
ogsaa  i  den  hellige  Skrift  er  Forsoning  og  Retfærdiggj oreise  eller 
Syndsforladelsen  det  egentlige  Hovedpunkt,  hvorom  Alt  dreier  sig, 
og  hvoraf  Alt  følger.  Derfor  bør  Retfærdiggjorelseslæren  indtage 
den  samme  centrale  Plads  i  Kirkelæren,  som  Reformationen  tilkjendte 
den,  men  hvorfra  den  senere  theologiske  Udvikling  har  fortrængt 
den.  Men  denne  Lære  er  da  ikke  en  blot  theoretisk  Læresætning, 
hvoraf  de  øvrige  udledes  ved  formale  logiske  Følgeslutninger,  men 
den  er  Udtryk  for  en  indre  personlig  Livserfaring,  der  atter  støtter 
sig  til  Kirkens  Forkyndelse  og  den  hellige  Skrifts  historiske  Vidnes- 
byrd. Saaledes  opfattet  bliver  Læren  om  Forsoning  og  Retfærdig- 
gjørelse  det  egentlige  Knudepunkt  i  Dogmatiken,  hvor  alle  de  dog- 
matiske Tankera^kker  mødes  og  gjensidigt  bekræfte  hinanden.  Vist- 
nok staae  vi  her  overfor  det  dybeste  Troesmysterium,  som  ingen 
dogmatisk  Reflection  nogensinde  vil  formaae  fuldeligt  at  gjennem- 
trænge  og  derfor  heller  ikke  formaaer  at  fremstille  i  fuldkommen 
rigtige  og  adæqvate  Udtryk.  Imidlertid  er  Dogmatiken  ikke  stillet 
anderledes  overfor  Troens  Mysterium  end  al  menneskelig  Videnskab 

er  stillet  overfor  selve  Livets  Mysterium.  Thi  hvor  dybt  end  Natur- 
videnskaben trænger  frem,  og  hvor  langt  end  Historiegranskningen 
gaaer  tilbage,  standser  dog  baade  den  ene  og  anden  overfor  selve 
Livet  som  det  for  vor  Tænken  aldeles  Ubegribelige.  Over  dette 
hviler  Isissløret,  som  hverken  Oldtidens  Philosophi  har  formaaet 
eller  Fremtidens  Videnskab  vil  formaae  at  løfte.  Videnskaben  har 
da  heller  ikke  til  Formaal  at  forklare  os  Livet  selv,  men  Livets 
Former,  og  den  samme  Opgave  har  Dogmatiken  for  det  religiøse 
Livs  Vedkommende.  Idet  da  nu  Læren  om  Forsoning  og  Retfærdig- 
gj øreise  erholde  den  centrale  Plads  i  Dogmatiken,  ville  alle  apdre 
Dogmer  blive  at  udvikle  og  forklare  i  Lyset  af  disse  Troessandheder. 
Forudsætninger  for  Forsoningslæren  danner  Læren  om  den  treenige 
Gud,  om  Verdens  Skabelse  og  Syndefaldet,  om  Christi  Menneske- 
blivelse  og  Forløsergjerning  —  de  efterfølgende  Virkninger  af  For- 
soningen fremstilles  i  Læren  om  Saliggjørelsens  Orden  (or do  salutis), 
om  Kirken  og  Naademidlerne  samt  endelig  Læren  om  de  sidste  Ting 
og  Fuldendelsen.  Alt  dette  staaer  i  indre  Sammenhæng  og  Tanke- 
forbindelse, og  Dogrnatikens  Opgave  er  netop  at  fremstille  denne, 
saa  vidt  det  lader  sig  gjøre.  En  saadan  central  og  Alt  befrugtende 
Plads  for  Retfærdiggjørelseslæren  var  det,  som  Luther  havde  -Oie  for, 
naar  han  erklærede,  at  om  denne  Lære  foredrages  rigtig,  vil  ogsaa 
Kirken  staae  fast,  men  enhver  Forvanskning  af  den  vil  gjøre  Kirken 
vaklende  og  usikker  (se  ovenfor  S.  9). 

Her  er  det  nu,  at  Dogmatiken  mødes  med  Kirkens  Bekjendelse, 
der  er  fremsat  i  de  saakaldte  symbolske  Skrifter.  Formaalet  for 
disse  er  nemlig  at  udtale  det  enkelte  Kirkesamfunds  Opfattelse  af 
Aabenbaringen  i  sine  Grundtræk,  idet  det  herved  tillige  stiller  sig 
i  bestemt  Modsætning  til  andre  Kirkesamfund,  som  gjøre  en  af- 
vigende Opfattelse  gjældende.  De  store  Kirkesamfund,  der  have 
dannet  sig  indenfor  Christenheden  med  hver  sin  eiendommelige  Op- 
fattelse, ere  ikke  Tilfældigheder,  men  ere  fremkaldte  med  en  Slags 
historisk  Nødvendighed  dels  af  de  nationale  Eiendommeligheder, 
dels  og  fornemmelig  af  de  høist  forskjellige  Trin  i  [den  religiøs- 
sædelige Udvikling.  Som  nu  Dogmatiken  fremgaaer  af,  maa  den 
ogsaa  slutte  sig  til  et  af  disse  Kirkesamfund  og  maa  atter  som 

Følge  deraf  have  et  bestemt  confessionelt  Præg,  den  maa  være  enten 
katholsk  eller  protestantisk,  enten  reformert  eller  luthersk  eller 
slutte  sig  til  et  af  de  mindre  protestantiske  Sectpartier.    Det  beroer 
derfor  paa  en  Misforstaaelse,  naar  man  i  vort  Aarhundrede  har  lagt 
særlig  Vægt  paa  at  fremstille  en  christelig  Dogmatik  uden  con- 
fessionelt  Særpræg.    Thi  at  fremstille  en  christelig  Dogmatik  i  ren 
Almindelighed  er  ligesaa  umuligt  som  at  fremvise  et  Menneske  i  ren 
Almindelighed,  der  hverken  har  Kjønnets  eller  Alderens  eller  Natio- 
nalitetens Særpræg.    De  bestaaende  Kirkesamfund  have  dannet  sig 
med  historisk  Nødvendighed,  og  det  er  aldeles  umuligt  at  skrue  sig 
tilbage  til  det  Tidspunkt  i  Historien,  hvor  de  endnu  ikke  havde 
dannet  sig.    I  hvert  Fald  vil  Modsætningen  mellem  Katholicisme 
og  Protestantisme  gjøre  sig  gjældende,  thi  den  er  altfor  principiel, 
til  at  selv  den  mest  overfladiske  Behandling  kan  see  bort  fra  den. 
Lettere  er  det  at  glide  hen  over  Modsætningen  mellem  det  Eefor- 
merte  og  det  Lutherske,  fordi  den  ikke  er  saa  dybt  gaaende,  dog 
lader  dette  sig  kun  gjennemføre  ved,  at  man  bliver  staaende  ved  de 
store  Hovedsynspunkter  i  mere  ubestemt  Almindelighed  og  undgaaer 
en  dybere  gaaende  Undersøgelse.    For  den  enkelte  Christne  er  der 
intet  andet  Valg  end  at  slutte  sig  til  et  af  de  bestaaende  Kirke- 
samfund, forsaavidt  han  da  overhovedet  endnu  staaer  paa  Christen- 
dommens  Grund  og  ikke  helt  har  forvildet  sig  ind  i  en  Slags  For- 
nufttheologi  af  egen  Opfindelse.    At  nye  omfattende  Kirkesamfund 
skulde  danne  sig  ved  Siden  af  de  alt  bestaaende,  kunne  vi  ikke  ret 
tænke  os,  efterdi  Modsætningen  neppe  vil  være  af  tilstrækkelig  Dybde. 
At  der  overalt  i  den  protestantiske,  særligt  i  den  reformerte  Kirke 
danner  sig  mindre  eller  større  Partier  omkring  denne  eller  hin 
theologiske  eller  kirkelige  Particularmening,  kan  ikke  komme  i  Be- 
tragtning, thi  de  bære  et  altfor  individuelt  Præg,  til  at  der  kan 
tillægges  dem  blivende  kirkehistorisk  Betydning. 

Dogmatiken  maa  altsaa  have  et  confessionelt  Præg;  for  vort  Ved- 
kommende bliver  det  evangelisk-luthersk,  efterdi  vi  i  dette 
Kirkesamfund  finde  den  reneste  og  sandeste  Opfattelse  af  Christi 
Evangelium  i  større  Overeensstemmelse  med  Skriftens  Lære  end  i 
noget  af  de  andre  Kirkesamfund.    Idet  Dogmatiken  tager  sit  Fod- 

fæste  i  den  hellige  Skrifts  Lære,  følger  den  i  sin  Læreudvikling  den 
Opfattelse,  som  er  givet  i  Kirkens  Bekjendelsesskrifter.  Men  som 
overfor  Skriftlæren  saaledes  gjælder  det  ogsaa  overfor  Kirkelæren,  at 
det  ikke  bliver  et  blot  udvortes  Forhold,  hvorefter  de  enkelte  Citater 
af  de  symbolske  Skrifter  anføres  paa  ydre  mekanisk  Vis,  men  at  det 
bliver  et  Inderlighedsforhold.  Dogmatiken  skal  være  saaledes  fyldt 
af  Kirkens  Aand  og  Lære,  at  den  gjennemfører  sin  Udvikling  i 
Kraft  af  denne,  saaledes  at  den  overalt  kj ender  sig  baaret  og  støttet 
af  den. 

Alligevel  maa  det  her  bestemt  fremhæves,  hvad  man  fra  et 
ensidigt  og  overdrevet  confessionelt  Standpunkt  stundom  overseer, 
at  Dogmatiken  staaer  ikke  i  samme  Forhold  til  Kirkelæren  som  til 
Skriftlæren;  den  sidste  er  nemlig  absolut  bindende,  den  er  øverste 
kritisk  Norm,  hvorefter  al  theologisk  og  kirkelig  Lære  bliver  at  be- 
dømme. Men  dette  er  ikke  Tilfældet  med  Kirkens  Lære  i  de  sym- 
bolske Skrifter.  Denne  kan  kun  være  secundær  Norm,  have  en 
afledet  Autoritet,  idet  den  jo  selv  søger  sin  Begrundelse  i  den  hellige 
Skrift.  Heraf  følger  atter,  at  der  maa  forbeholdes  Dogmatiken  Ret 
til  at  underkaste  Kirkelæren  en  kritisk  Prøvelse  —  og  dette  er  da 
ikke  alene  dens  Eet,  men  ogsaa  dens  Pligt:  Dogmatiken  har  den 
blivende  Opgave  at  prøve  Kirkelæren  og  i  Henhold  dertil  eftervise 
dens  Overensstemmelse  med  Skriftlæren.  Vil  man  nægte  dette,  da 
havner  man  uundgaaeligt  i  Katholicismens  Lære  om  Kirkens  Ufeilbarhed, 
men  har  dermed  da  ogsaa  brudt  med  Reformationens  Hovedprincip, 
at  den  hellige  Skrift  er  øverste  kritiske  Norm  og  Autoritet  for  al 
Kirkelære.  Forfatterne  af  vore  symbolske  Skrifter  vare  langt  fra  at 
tillægge  dem  den  samme  Værdighed  og  Betydning  som  den  hellige 
Skrift.  Det  er  bekjendt,  hvorledes  Melanchton  senere  ændrede  i 
Augsburgerbekj endelsen  og  vistnok  i  vel  høi  Grad  behandlede  den 
som  et  Privatskrift  trods  dens  officielle  Charakter,  men  hermed  lagde 
han  for  Dagen,  at  han  paa  ingen  Maade  tillagde  den  Ufeilbarhed. 
Ja  selv  det  strængeste  af  de  lutherske  Bekjendelsesskrifter,  Concordie- 
formlen,  erklærer  klart  og  utvetydigt,  at  den  hellige  Skrift  er  den 
eneste  Regel  og  Norm  (unica  regula  et  norma),  efter  hvilken 
alle  Lærdomme  og  Lærere  skulle  dømmes  og  vurderes,  og  den 

fremhæver  udtrykkelig,  at  Kirkens  Bekjendelsesskrifter  kunne  paa 
ingen  Maade  stilles  ved  Siden  af  den  hellige  Skrift  eller  gjøre  Krav 
paa  samme  normative  Autoritet  som  den,  men  skulle  tjene  til 
Vidnesbyrd  om,  hvorledes  man  i  senere  Tider  har  forstaaet  og  gjen- 
givet  Christi  og  Apostlenes  Lære*). 

Om  end  altsaa  Dogmatiken  tager  sit  faste  Støttepunkt  i  Kirkens 
Symboler,  er  den  derved  ingenlunde  hindret  i  at  underkaste  disses 
Enkeltheder  en  kritisk  Prøvelse.  Kun  kommer  det  an  paa,  at  Kri- 
tiken  her  bliver  af  den  rette  Art.  Thi  Meningen  kan  dog  ikke  være 
den,  at  man  skal  kriticere  Symbolernes  Lære  ud  fra  et  hvilketsom- 
helst  ukirkeligt  eller  uchristeligt  Standpunkt.  Det  er  klart,  at  man 
fra  et  pantheistisk  eller  fra  et  yderligt  rationalistisk  Standpunkt  vil 
gjøre  kort  Proces  med  Symbolernes  Lære  som  en  forældet  Levning 
af  det  16de  Aarhundredes  Theologi,  der  slet  ikke  kan  bringes  i 
Samklang  med  det  19de  Aarhundredes  oplyste  Kultur.  Saadant  er 
ikke  Kritik,  men  ligefrem  Forkastelse  af  Kirkens  Lære,  hvad  der 
atter  har  sin  Grund  i  Fornægtelse  af  Christendommen.  Forat  Kri- 
tiken  skal  være  berettiget,  er  det  nødvendigt,  at  den,  som  udøver 
den,  selv  maa  staae  paa  christelig  Troesgrund,  selv  maa  vide  sig  i 
Forstaaelse  af  og  i  væsentlig  Overensstemmelse  med  Kirkens  Lære. 
Dette  vil  med  andre  Ord  sige,  at  Kritiken  skal  tage  sit  Udgangspunkt 
ud  fra  selve  de  kirkelige,  her  altsaa  de  evangelisk-lutherske  Troes- 
principer.  Det  er  altsaa  det  formale  Princip,  den  hellige  Skrift 
som  øverste  Norm  og  Autoritet,  og  det  materiale  Princip,  Retfærdig- 
gjørelsen  ved  Troen  alene  —  det  er  disse  Principer,  ud  fra  hvilke 
Symbolernes  Enkeltbestemmelser  skulle  prøves. 

Denne  Prøve  af  Symbolernes  Lære  bliver  af  videnskabelig  theo- 
logisk  Art  og  kan  derfor  kun  foretages  af  dem,  som  have  den  der- 
til nødvendige  Fordannelse.   Men  Enhver,  som  har  denne,  har  ogsaa 


*)  Kehqua  vero  sive  patmm  sive  neotericorum  scripta,  quocimque  veniant 
nomine,  sacris  literis  nequaquam  simt  æquiparanda,  sed  imiversa  illis  ita 
subjicienda  sunt,  iit  alia  ratione  non  recipiantur  nisi  testium  loco,  qui 
doceant,  quod  etiam  post  apostolorum  tempora,  et  in  quibiis  partibus 
orbis  doctrina  illa  proplietarum  et  apostolorum  sincerior  conservata  sit. 
Form.  Oonc.  p.  570—71. 

Ret  til  at  deltage  i  Dogmatikens  kritiske  Provelse  af  Symbolernes 
Lære,  altsaa,  som  Forholdene  ere  hos  os,  hver  Præst  i  den  danske 
Folkekirke.  Ingenlunde  er  han  udelukket  derfra,  fordi  han  har  aflagt 
Ed  paa  at  lære  i  Overensstemmelse  med  den  danske  Folkekirkes 
symbolske  Skrifter,  thi  denne  Ed  gj ælder  kun  hans  offentlige  Lære- 
og  Prædikevirksomhed  i  Menigheden.  I  denne  skal  han  følge  Kirkens 
Lære  og  ikke  svække  den  ved  at  indblande  sine  egne  kritiske  Be- 
mærkninger, hvad  der  kun  kan  fremkalde  Uro  og  Forvirring  hos 
Tilhørerne,  som  hyppigt  ere  ude  af  Stand  til  selv  at  dømme  om  deres 
Rigtighed.  Men  i  den  videnskabelige  Diskussion  maa  det  staae 
Præsten  frit  for  at  deltage  paa  rette  Tid  og  Sted ;  om  han  f.  Ex.  nærer 
Tvivl  om  Rigtigheden  af  den  lutherske  Nadverlære  eller  af  de  kirke- 
lige Bestemmelser  i  Treenighedslæren,  maa  det  være  ham  tilladt  at 
fremsætte  sine  Betænkeligheder  i  videnskabelige  Afhandlinger  eller  i 
Forsamlinger  af  Embedsbrødre.  Kun  fra  Prædikestolen  kan  det  ikke 
tillades  ham  at  fremsætte  dem,  end  mindre  overfor  sine  Confirmander, 
som  ere  uerfarne  og  ubefæstede  og  let  derved  kunne  føres  ud  i  en 
fuldstændig  Vantro.  Hvis  vedkommende  Præst  endnu  er  usikker  i 
sin  Opfattelse,  eller  hvis  denne  angaaer  underordnede  Punkter,  vil 
der  neppe  herved  beredes  ham  Vanskeligheder.  Men  anderledes 
stiller  Sagen  sig  rigtignok,  naar  han  selv  er  fuldsikker  i  sin  Over- 
bevisning og  i  væsentlige  Lærestykker  i  afgjort  Uoverensstemmelse 
med  Folkekirken.  Thi  da  fremstiller  det  Spørgsmaal  sig  for  ham, 
som  kun  hans  egen  Samvittighed  kan  afgjøre,  om  han  kan  vedblive 
at  være  Præst,  eller  om  han  ikke  heller  maa  træde  ud  af  Folke- 
kirken og  samle  en  Frimenighed  om  sig,  eller  —  dersom  han 
muligvis  er  kommen  til  gjennemgaaende  Tvivl  om  Christendommens 
Sandhed  —  helt  opgive  Præstegjerningen  og  søge  sig  et  andet 
Livserhverv. 

Anderledes  end  Præsterne  ere  de  theologiske  Professorer  og  Do- 
center stillede  overfor  Kirkens  symbolske  Skrifter.  Stundom  er  den 
Fordring  fremsat,  at  ogsaa  disse  burde  ligesom  Præsterne  edfæstes  paa 
de  symbolske  Skrifter.  Men  denne  Fordring  fremgaaer  af  en  Mis- 
kjendelse  af  Universitetslærerens  Opgave.  Hvad  der  nemlig  ikke  kan 
være  Præsten  tilladt  i  hans  Embedsgjerning,  er  netop  Pligt  for  hin, 

nemlig  bestandigt  at  underkaste  Kirkens  Lære  en  kritisk  Prøvelse  i 
Kraft  af  de  evangeliske  Troesprinciper.    Men  det  vilde  da  være  en 
fuldstændig  Selvmodsigelse  paa  een  Gang  at  aflægge  Ed  paa  de 
symbolske  Skrifter  og  saa  dog  alligevel  underkaste  dem  en  Prøvelse. 
Blev  hin  Fordring,  at  edfæste  de  theologiske  Universitetslærere 
paa  Symbolerne,  virkelig  gjennemført,  da  havde  det  theologiske  Fa- 
cultet  dermed  tabt  Ket  og  Adkomst  til  at  deltage  i  Universitetets 
Virksomhed,  thi  ved  dette  hører  kun  hjemme,  hvad  der  kan  arbeide 
i  Videnskabens  Frihed.    Facultetet  maatte  da  omdannes  til  en  Art 
Præsteseminarium,  hvor  man  paa  katholsk  Vis  indprænter  Eleverne 
Kirkens  Lære  og  strængt  forbyder  dem  selv  at  tænke  over  den  eller 
prøve  den.    Men  Ingen  vilde  tage  større  Skade  heraf  end  Kirken 
selv,  der  snart  vilde  hensygne  i  aandelig  Død  og  Ligegyldighed, 
naar  Videnskabens  og  den  kritiske  Prøvelses  friske  Luft  stænges  ude. 
Idet  vi  saaledes  til  Kirkens  eget  Bedste  hævde  Videnskabens  frie 
Ret,  maa  det  indrømmes,  at  der  atter  her  kan  opstaae  en  Conflict, 
idet  nemlig  de  theologiske  Docenter  kunne  fjerne  sig  saa  langt  fra 
Kirkens  Lære,  at  de  i  Virkeligheden  forkaste  den.    Men  en  lig- 
nende Conflict  vil  ogsaa  kunne  opstaae  paa  andre  Videnskabers 
Omraade.    Thi  ogsaa  juridiske  og  nationaløkonomiske  Professorer 
kunne  udvikle  Theorier,  der  ere  opløsende  for  den  bestaaende 
Samfundsorden,  og  det  Samme  kan  være  Tilfældet  med  de  philo- 
sophiske  Professorer.   Det  er  her  overmaade  vanskeligt  at  drage  den 
rette  Grændse  mellem  Statens  eller  Kirkens  Tilsynsret  og  den  aka- 
demiske Lærefrihed.   Aldeles  ubegrændset  kan  den  sidste  ikke  være, 
og  navnlig  have  baade  Stat  og  Kirke  Ret  til  at  fordre,  at  ikke 
agitatoriske  Foredrag  træde  i  de  videnskabelige  Forelæsningers  Sted, 
hvad  der  ganske  strider  mod  Universitetets  Bestemmelse.  Hvor  dette 
ikke  skeer,  tro  vi  rigtignok,  at  Stat  og  Kirke  staae  sig  bedst  ved  at 
give  den  akademiske  Lærefrihed  saa  vidt  Raaderum,  som  det  paa 
nogen  Maade  er  muligt,  idet  Videnskaben  selv  vil  bringe  mulige 
Vildfarelser  og  Feilgreb  tilbage  i  den  rette  Bane. 

Dogmatiken  skal  altsaa  tage  fast  Fod  i  de  kirkelige  Troes- 
principer, men  med  baade  Ret  og  Pligt  til  at  kriticere  og  prøve 
Kirkelærens  enkelte  Bestemmelser  ud  fra  disse.   Kun  paa  denne  Vis 

vil  den  sikkre  sig,  at  den  virkelig  kommer  til  den  rette  Forstaaelse 
af  den  hellige  Skrift  og  derved  af  Evangeliet.  I  andet  Tilfælde 
vil  den,  hvad  navnlig  vort  Aarhundrede  afgiver  tilstrækkelige 
Exempler  paa,  blive  revet  med  af  Tidens  philosophiske  Ideebevægelser 
og  søge  at  læmpe  Evangeliet  efter  disse,  hvad  der  uundgaaeligt  fører 
til  større  eller  ringere  Forvanskninger  af  det.  Selv  fromme  og 
christelige  Theologer,  der  ville  bygge  Dogmatiken  paa  Skriftens 
Lære  med  Forbigaaelse  af  Kirkens  Lære,  ville  ikke  kunne  hindre, 
at  deres  Theologi  faaer  et  overveiende  subjectivt  Præg,  og  at 
de  mere  lægge  den  hellige  Skrift  til  Kette  efter  deres  dogmatiske 
Meninger  end  omvendt.  Dette  gjælder  baade  T.  Beck  i  Tiibingen 
(t  1878)  og  Hofman n  i  Erlangen  (f  1877). 

En  anden  Sag  er  det,  at  man  kan  forsøge  at  give  en  Frem- 
stilling af  de  gammel-  og  nytestamentlige  Forfatteres  dogmatiske 
Læresystem.  Om  end  et  saadant  ikke  umiddelbart  fremsættes  af 
dem,  danner  det  dog  den  skjulte  Forudsætning  for  deres  Skrifter  og 
lader  sig  ved  en  omhyggelig  Exegese  uddrage  af  dem.  Dette  er 
Formaalet  for  den  bibelske  Dogmatik  eller  den  gammel-  og  ny- 
testamentlige Theologi.  En  saadan  Fremstilling  maa  da  tilstræbe 
den  størst  mulige  Objectivitet  og  omhyggeligt  undgaae  enhver  Ind- 
blanding af  senere  dogmatiske  Opfattelser  eller  Læreudviklinger. 
Men  den  kan  ikke  betragtes  som  en  Dogmatik  i  Ordets  strængere 
Forstand,  thi  dennes  Formaal  er  at  give  en  Fremstilling  netop  af 
vor  Tids  Troeslære  i  systematisk  Sammenhæng,  medens  den 
bibelske  Dogmatik  skal  holde  sig  borte  fra  senere  Tiders  Opfattelse. 
Den  er  derfor  at  betragte  som  et  Forarbeide  for  Dogmatiken 
og  har  som  saadant  stor  Betydning  ved  at  rense  og  klare  vor  Op- 
fattelse af  Skriftlæ.ren  og  derved  lægge  et  fast  Grundlag  for  det 
dogmatiske  S3^stem.  Den  bibelske  Dogmatik  faaer  vistnok  derfor 
med  større  Ret  sin  Plads  anvist  mellem  de  exegetiske  end  mellem 
de  systematiske  Discipliner. 

Erkjendelsen  af,  at  Dogmatiken  maa  tage  sit  Stade  i  den  kirke- 
lige Bekj endelse,  om  den  skal  vinde  Fasthed  og  Holdning,  er  da 
ogsaa  i  vort  Aarhundrede  stedse  trængt  mere  og  mere  igjennem  i 
samme  Grad,  som  man  har  indseet,  at  jo  mere  Dogmatiken  under 

Kationalismens  Paavirkning  fjernede  sig  fra  Kirkelæren,  sank  den 
dybere  og  dybere  ned  i  Aandløshed  og  Trivialitet.  Ved  Siden  af 
den  speculative  Theologi,  der  tilstræber  en  Formidling  mellem  den 
kirkelige  og  den  philosophiske  Verdensanskuelse,  gjør  en  anden 
theologisk  Ketning  sig  gj ældende,  der  vil  udvikle  Dogmatiken  uaf- 
hængig af  en  fremmedartet  Speculation  ene  og  alene  af  de  evan- 
geliske Troesprinciper  i  neie  Tilslutning  til  de  lutherske  Bekj endelses- 
skrifter.  Som  Dogmatikere  af  en  saadan  strængere  confessionel  Ret- 
ning kunne  nævnes  Thomasius  (f  1875),  Philip  pi  (f  1881), 
Twesten  (f  1876),  Kahnis,  Luthardt  i  Tydskland,  Gisle 
Johnsen  i  Norge,  Bjorling,  Bring  og  Granfelt  i  Sverig  og 
Finland  (de  to  sidste  dog  under  stærk  Paavirkning  af  Martensens 
Speculation).  Selvfølgelig  gjør  sig  indenfor  disse  atter  forskjellige 
Nuancer  gjældende,  og  om  adskillige  af  dem  kan  det  siges,  at  de 
skyde  over  Maalet  og  blive  i  deres  Iver  for  Kirkens  Bekj  endelse 
mere  kirkelige  end  Kirken,  mere  lutherske  end  Luther,  idet  de  ville 
kalde  det  syttende  Aarhundredes  lutherske  Orthodoxi  til  Live  igjen 
i  al  dens  stive  Ubehjælpsomhed,  al  dens  kolde  Abstraction.  Et 
saadant  Misgreb  maa  dog  ikke  lukke  vore  Øine  for  det  Sande  og 
Berettigede  i  disse  Theologers  Stræben,  nemlig  at  give  Dogmatiken 
en  fastere  Tilslutning  til  den  lutherske  Kirkes  Bekj  endelse  og  ad- 
vikle den  paa  Grundlag  af  de  deri  udtalte  Troesprinciper*). 


*)  Jvfr.  Thomasius'  Ord:  „Mich  diinkt,  der  Erbauimg  der  Kirche  thut 
in  iinsern  Tagen  nichts  mehr  noth,  als  dass  wir  nur  vorerst  wieder  iiber 
die  grossen  Grundlagen  und  Grundgedanken  ihres  Bekenntnisses  zu 
einer  Verståndigung  und,  so  Gott  will,  zu  einer  einmiithigen  Ueber- 
zeugung  kommen;  dann  mogen  wir  immerhin  an  den  Ausbau  des  Ein- 
zelnen  und  entfernter  Liegenden  gehen.  Dass  ich  dabei  gleicbwohl 
keine  blosse  Wiederholung  altkirchlicher  Bestimmungen  und  Formen 
beabsichtige,  wird  das  Buch  selbst  zeigen.  Die  Aufgabe  der  Dogmatik, 
wie  sie  mir  vorschwebt,  ist  ja  viel  mehr,  das  Dogma  aus  seinen  tiefin- 
nerlichen  Grunden  und  Lebenswurzeln  heraus  stets  neu  und  frisch  zu 
reproduciren,  und  ihm  so  eine  Gestalt  zu  geben,  in  welcher  es  als 
Ausdruck  des  einen  biblisch-kirchlichen  Glaubens  erscheine,  welcher 
seiner  Natur  nach  immerdar  alt  und  jung  zumal  ist."  (Christi  Person 
und  Werk.  1853.  Vorwort). 

Efter  det  Udviklede  ville  vi  kunne  fremstille  Nutidens  kirke- 
lige Krav  til  Dogniatiken  i  følgende  Sætninger:  Dogmatiken 
bør  forlade  det  overveiende  subjective  Standpunkt, 
som  den  i  det  sidste  Aarhundrede  har  indtaget  under 
en  fremmedartet  Philosophis  Indflydelse,  og  tage  sit 
faste  Standpunkt  i  Aabenbaringens  historiske  Objec- 
tivitet,  som  denne  foreligger  i  den  hellige  Skrifts  Vid- 
nesbyrd, og  herfra  udvikle  Læren  efter  den  Grund- 
opfattelse, som  er  udtalt  i  de  evangelisk-lutherske 
Bekj  endelse  sskrif  ter. 

n. 

Saasnart  det  rette  Gruudlag  er  fundet  for  Dogmatiken,  bliver 
den  næste  Opgave,  der  fremstiller  sig,  den  at  fremstille  Troesind- 
holdet  i  den  rette  videnskabelige  Form.  Først  herved  bliver  Dog- 
matiken  til  theologisk  Videnskab.  Al  christelig  Lære  i  Prædiken, 
Undervisning  og  Opbyggelse  har  til  Formaal  at  fremstille  Aaben- 
baringens  Troesindhold  paa  klar  og  forstaaelig  Maade,  men  dette  er 
endnu  ikke  Videnskab.  Saavel  Lærebogen  og  Katechismen,  der  er 
beregnet  paa  Barndommens  og  Ungdommens  Undervisning,  som 
Opbyggelsesskriftet  og  Prædikenen,  der  henvender  sig  til  de  Voxne, 
meddele  i  de  væsentlige  Grundtræk  det  Samme  som  Dogmatiken, 
men  dog  paa  en  helt  forskjellig  Maade.  Hovedsagen  for  dem  er 
nemlig  ikke  den  nøiagtige  og  omhyggelige  Begrundelse,  endnu 
mindre  den  prøvende  og  sondrende  Kritik,  der  atter  og  atter  tager 
Undersøgelsen  op  paa  Ny  for  at  forvisse  sig  om,  at  den  givne  Op- 
fattelse ogsaa  er  den  rigtige  —  men  Hovedsagen  for  dem  er  at 
gjøre  Fremstillingen  saa  fattelig  og  indtrængende  som  mulig;  Bil- 
leder og  Lignelser  bringes  hyppigt  i  Anvendelse,  og  de  ledende 
Grundtanker  sammenknyttes  ofte  i  temmelig  løs  Forbindelse.  Men 
Dogmatiken  arbeider  i  lige  modsat  Retning,  den  har  ingen  Brug  for 
det  billedlige  Udtryk,  men  skal  tværtimod  omsætte  det  i  klare  Be- 
greber; den  kan  ikke  nøies  med  en  løs  og  tildels  vilkaarlig  Sam- 
menstilling af  de  christelige  Troessandheder,  men  skal  tværtimod 
fremdrage  den  indre  i  Sagen  selv  begrundede  Tankeforbindelse 
mellem  dem  og  fremsætte  det  i  det  klareste  Lys,  ligesom  den 
overalt  arbeider  paa  at  finde  netop  det  nøiagtigste  og  mest  træffende 
Udtryk  for  Troeslærdommen. 

Som  for  al  Videnskab  overhovedet  kommer  det  ogsaa  for  Dog* 
matiken  an  paa,  at  den  formaaer  at  fremstille  sit  Indhold  i  den 
rette  Form,  eller  at  den  formaaer  at  følge  den  rette  videnskabelige 
Methode.  Hvilken  denne  er,  vil  indlyse,  naar  vi  kaste  efc  Blik  paa 
Theologien  som  samlet  Helhed  og  de  Hovedgrupper ,  hvori  den 
sondrer  sig.    Af  saadanne  kunne  opstilles  fire,  nemlig: 

1)  Exegetisk  Theologi,  der  gaaer  tilbage  til  de  historiske 
Kildeskrifter  for  Aabenbaringen,  det  gamle  og  det  nye  Testamente, 
udlægger  disse  efter  Grundtexten  og  derigjennem  søger  det  første 
og  oprindeligste  Udtryk  saavel  for  Aabenbaringens  Lære  som  for 
dens  Historie,  hvilket  da  bliver  normgivende  for  hele  den  senere 
Udvikling. 

2)  Historisk  Theologi,  som  fremstiller  Aabenbaringens  Til- 
egnelse i  det  fremvoxende  og  videre  sig  udviklende  Menighedsliv, 
de  mangfoldige  Brydninger,  som  herved  fremkaldes,  de  vrange  og 
urigtige  Former,  gjennem  hvilke  Livet  og  Læren  udvikle  sig  for  at 
vinde  frem  til  en  stedse  dybere  og  inderligere  Erkj endelse  af  Evan- 
geliets Grundsandheder  og  en  til  samme  svarende  Udformning  af 
Samfundslivet.  Hoveddisciplinerne  her  blive  Kirke-  og  Dogme - 
historie. 

3)  Systematisk  Theologi,  der  fra  det  Svundne  vender  sig 
til  det  Nærværende,  stræber  efter  at  fremstille  det  christelige  Troes- 
indhold,  som  det  fremstiller  sig  for  den  nulevende  Menigheds  Be- 
vidsthed, at  eftervise  den  indre  Sammenhæng,  der  ligger  til  Grund 
for  de  enkelte  Lærdomme,  samt  udlede  denne  af  bestemte  ledende 
Grundprinciper,  endelig  fremstille  de  enkelte  Begreber  i  størst 
mulig  Nøiagtighed  og  Sikkerhed*  Hoveddisciplinerne  her  ere  Dog- 
matik og  Moral  samt  Religionsphilosophi,  hvilken  sidste  har  til  For- 
maal  at  eftervise  Christendommens  Stilling  overfor  de  ikke  christe- 
lige religiøse  eller  philosophiske  Verdensopfattelser. 

4)  Praktisk  Theologi,  som  undersøger  de  Midler  og  Veie, 
ad  hvilke  det  christelige  Troes-  og  Livsindhold  skal  virkeliggjores  i 
Menighedslivet.  Som  Navnet  antyder,  er  Opgaven  her  af  praktisk 
Natur,  og  Undersøgelsen  vil  fortrinsvis  have  til  Gjenstand  den 

rette  Anordning  af  Gudstjenesten,  Præstens  Stilling  og  Virksomhed, 
Ungdommens  Oplæring,  Christendommens  Udbredelse  blandt  Hed- 
ningerne 0.  a.  Lign.  Den  praktiske  Theologi  sondrer  sig  i  en  Række 
Discipliner,  der  behandle  disse  Æmner  enkeltvis.  Som  de  vigtigste 
kunne  nævnes  Pastoraltheologi,  Homiletik,  Katechetik  og  Liturgik, 
endelig  Missionsvidenskab  og  Kirkeret. 

Alle  fire  Hovedgrupper  staae  i  den  inderligste  Forbindelse,  idet 
de  gjensidigt  støtte,  begrunde  og  opklare  hinanden  og  danne  netop 
herved  tilsammen  en  afsluttet  videnskabelig  Organisme,  selve  Theo- 
logien.  Men  heraf  følger,  at  man  under  den  videnskabelige  Behand- 
ling samtidigt  med,  at  man  drager  al  mulig  Veiledning  og  Oplysning 
af  de  beslægtede  Discipliner,  dog  maa  holde  dem  ude  fra  hinanden 
og  give  hver  af  dem  sin  tilbørlige  Begrændsning,  at  man  ikke  f.  Ex. 
gjør  Dogmatiken  til  Exegese  eller  Pastoraltheologien  til  Dogmatik, 
thi  dette  vil  altid  drage  Forvirring  og  Uklarhed  og  en  deraf  følgende 
urigtig  Opfattelse  efter  sig. 

Fæste  vi  nu  vor  Opmærksomhed  paa  Dogmatiken,  da  vil  det 
sees,  at  den,  ligesom  den  christelige  Sædelære,  har  sin  Plads  i  den 
systematiske  Theologi.  Den  videnskabelige  Methode,  som  her  skal 
bringes  til  Anvendelse,  maa  altsaa  være  den  systematiske;  Opgaven 
bliver  den  at  sammenfatte  de  christelige  Troeslærdomme  i  et  System 
{GVG%rjf,ia),  Et  saadant  giver  en  begrebsmæssig  Fremstilling  af  de 
enkelte  Læresætninger,  saaledes  at  disse  erkjendes  i  deres  indre  i 
Sagen  selv  begrundede  Sammenhæng  og  tillige  i  deres  indbyrdes 
Begrændsning.  Netop  herved  adskiller  Dogmatiken  sig  fra  Lære- 
bogen, Prædiken,  Opbyggelsesskriftet.  Thi  alle  disse  blive  staaende 
ved  en  mere  eller  mindre  umiddelbar  Opfattelse  af  de  christelige 
Grundsandheder,  og  hvad  der  her  bliver  det  Afgjørende,  er  den  per- 
sonlige Tro  og  Overbevisning,  hvormed  Sandheden  træder  frem,  i 
Forening  med  Klarhed  og  Anskuelighed;  derfor  anvendes  her  ofte 
Billeder  og  Lignelser,  stundom  et  næsten  digterisk  Sprog,  Veltalenheden 
kan  her  være  af  stor  Virkning.  Men  alt  Saadant,  hvorpaa  den  umiddel- 
bare religiøse  Fremstilling  og  derfor  ogsaa  den  hellige  Skrift  er  saa 
rig,  skal  i  den  systematiske  Theologi  omsættes  til  Tanker  og  Be- 
greber, idet  der  her  omhyggeligt  skal  undersøges,  hvad  der  menes 

ved  Billedet,  hvad  der  er  den  skjulte  Tanke  deri,  som  skal  fast- 
holdes, og  hvad  der  kun  er  billedlig  Tndklædning.  Saaledes  t.  Ex. 
de  hyppige  Anthropomorphismer,  under  hvilke  Guds  Egenskaber  frem- 
stilles i  den  hellige  Skrift,  eller  Betegnelser  af  Guds  Væsen  som  det 
rene  Lys  —  saadant  kan  med  Kraft  anvendes  i  Prædiken  og 
Psalmesang,  men  Dogmatiken  maa  underkaste  disse  Udtryk  en  Prø- 
velse forat  udfinde  Tanken,  som  gjemmer  sig  derunder,  og  dernæst 
atter  fremstille  denne  i  det  klareste  og  mest  præcise  Udtryk,  hvorved 
tillige  alle  urigtige  Opfattelser  finde  deres  Afvisning.  Paa  denne 
Vis  udfindes  og  fastsættes  gjennem  Reflection  og  Kritik  den  enkelte 
Læresætning  eller,  som  vi  kalde  den,  Dogme  {åoyina  af  åoKelv,  op- 
rindelig en  Mening,  der  grunder  sig  paa  et  personligt  Skjan,  senere 
om  philosophiske  Læresætninger,  endelig  om  de  bestemt  udformede 
af  Kirken  anerkjendte  Troessætninger).  Men  det  enkelte  Dogme 
staaer  atter  i  Relation  til  andre  Dogmer,  Strid  og  Modsigelse  kan 
opstaae  mellem  de  enkelte  Dogmer,  denne  maa  atter  hæves,  idet 
mulige  uneiagtige  Udtryk  maa  rettes,  eller  uklare  og  ubestemte 
Udtryk  maa  erstattes  ved  klare  og  bestemte,  der  udelukke  Misfor- 
staaelser  eller  Mistydninger.  Dernæst  maa  det  enkelte  Dogme  ad- 
skilles i  dets  indre  Modsætninger,  for  at  den  skjulte  Tankefylde  kan 
faae  Leilighed  til  at  udfolde  sig,  og  her  gj ælder  det  atter  om  at 
fremstille  de  indre  Modsætninger  i  det  rette  Lys  og  i  det  rette  For- 
hold eller  Begrændsning  overfor  hinanden.  Og  atter  skulle  de  enkelte 
Dogmer  sammenfattes  under  større  samlende  Synspunkter,  saa  at  de 
ikke  staae  som  løsrevne,  isolerede  Sætninger,  men  erkjendes  som 
Tankeudstraalinger  af  en  omfattende  Livstotalitet.  Dogmerne  skulle 
tilbageføres  til  de  skjulte  Enhedspriuciper,  der  ligge  til  Grund  for 
dem,  og  udledes  af  disse,  og  disse  Principer  skulle  atter  tilbageføres 
til  et  bærende  Grundprincip,  i  hvilket  tilsidst  alle  de  mange  for- 
skjellige  Dogmer  mødes  i  deres  første  oprindelige  Enhed.  Saaledes 
udvikles  og  fremstilles  et  dogmatisk  System.  Det  er  et  anstræn- 
gende  Tankearbeide,  som  her  kræves,  hvortil  saavel  Kritiken  som 
Dialektiken  maa  yde  sin  Hjælp:  hin  skal  nøie  undersøge  de  valgte 
Udtryksformer,  prøve  og  veie  dem,  udskille  saavel  det  Vrange  og 
Forkerte  som  det  Taagede  og  Uklare,  medens  denne  fremkalder  Liv 

og  Bevægelse  ved  at  sætte  Tankerne  i  Strjømning,  saa  at  de  ikke 
stivne  i  ded  Ubevægelighed,  men  overalt  vise  sig  som  Udtryk  for 
Livet,  nemlig  det  christelige  Troesliv,  der  skjuler  sig  under  dem  og 
i  dem  søger  at  komme  til  Klarhed  og  Selvforstaaelse.  Kun  der, 
hvor  Dogmatiken  og  den  christelige  Moral  arbeider  paa  Begrebs- 
udvikling i  indre  systematisk  Sammenhæng,  kun  der  kan  i  Sandhed 
tales  om  ægte  videnskabelig  Methode  og  Behandling.  I  samme  Grad 
den  systematiske  Fremstilling  fjerner  sig  herfra,  i  samme  Grad  op- 
hører den  at  være  videnskabelig  Dogmatik  eller  Moral.  Den  kan 
være  lærd  og  kunskabsrig  —  den  kan  være  aandfuld  og  interessant 
—  den  kan  være  varm  og  opbyggelig  —  den  kan  have  overmaade 
mange  Fortrin  —  men  den  har  tabt  sit  egentlige  Hovedformaal  af 
Syne  og  vil  vise  sig  famlende  og  usikker  der,  hvor  det  netop  kom 
an  paa  at  vise  Sikkerhed  og  Fasthed. 

Men  idet  vi  nu,  gaaende  ud  fra  denne  Opfattelse  af  Dogmatiken 
som  systematisk  Begrebsudvikling  af  det  i  den  hellige  Skrift  givne 
Aabenbaringsindhold,  kaste  et  prøvende  Blik  paa  den  nyere  Behand- 
ling af  Dogmatiken,  da  vil  det  Samme  vise  sig  her  som  ved  Udvik- 
lingen af  de  evangeliske  Troesprinciper:  der  har  fundet  en  Tilbage- 
gang Sted,  man  er  ikke  1-ænger  saa  klar  over  den  videnskabelige 
Methode,  som  en  tidligere  Tid  har  været,  og  heraf  er  atter  fulgt 
Usikkerhed  og  Holdningsløshed  i  Modsætning  til  en  ældre  Tids  faste 
og  sikkre  Behandling;  thi  hvor  man  er  usikker  og  uklar  over  Me- 
thoden,  maa  ogsaa  Eesultaterne  blive  usikkre  og  uklare. 

Den  Mand,  efter  hvem  den  lutherske  Dogmatik  bærer  Navn, 
var  ikke  Dogmatiker  i  dette  Ords  strængere  Betydning.  Luther  har 
ikke  som  Calvin  skrevet  en  Dogmatik,  følte  sig  vel  heller  ikke  kaldet 
til  et  saadant  Arbeide.  Det  var  ikke  hans  Sag  omhyggeligt  at  af- 
veie  sine  Anskuelser  imod  hinanden  og  fremsætte  dem  i  det  viden- 
skabelige Sprogs  rolige  og  klare  Objectivitet.  Tværtimod,  hans  Me- 
ninger komme  buldrende  frem,  iklædte  Jern  fra  Top  til  Taa,  og 
føres  med  stor  Kraft  frem  imod  Modstanderne.  Som  disse  vare 
forskjellige,  saaledes  ændredes  ogsaa  hans  Udtalelser,  og  disse  gaae 
ikke  sjældent  i  stik  modsat  Retning,  alt  eftersom  han  var  stillet 
overfor  Romerkirkens  i  Traditionen  stivnede  Objectivitet  eller  overfor 

Sværmernes  og  Phantasternes  selvlavede  Åabenbaringér,  der  opløse 
Alt  i  Vilkaarlighed.  Videnskabelig  Dogniatiker  kan  man  vel  derfor 
neppe  kalde  Luther,  men  han  var  meget  mere  end  dette  —  han 
var  religiøs  og  kirkelig  Reformator.  Saa  vist  som  Livet  er  mere 
end  Videnskaben  og  Christendommen  mere  end  Dogmatiken ,  saa 
vist  er  ogsaa  den  religiøse  Eeformator  mere  end  den  videnskabelige 
Theolog.  Luther  brød  de  nye  Baner,  anviste  Tanken  nye  Veie  og 
fremstillede  de  evangeliske  Troesprinciper  i  en  Eenhed  og  Klarhed, 
hvori  de  ikke  vare  sete  siden  Apostlenes  Dage.  Med  fuld  Føie 
bærer  derfor  Dogmatiken  hans  Navn,  thi  han  har  givet  den  det  rette 
evangeliske  Grundlag,  som  den  havde  mistet  ved  Aarhundreders 
vildledende  Traditioner,  han  har  fremstillet  Christendommens  egent- 
lige Grundkjærne,  Læren  om  Synd  og  Naade,  i  det  rette  evangeliske 
Lys.  Saalænge  Modsætningen  mellem  Katholicismen  og  Protestan- 
tismen vedbliver  at  bestaae,  saalænge  vort  Kirkesamfund  bygger  paa 
Augsburgerbekj endelsens  Grund,  saalænge  vil  ogsaa  den  Dogmatik, 
paa  hvis  videnskabelige  Fremstilling  vore  Theologer  bygge,  med 
Eette  kj endemærkes  med  Luthers  Navn,  thi  han  er  her  den  blivende 
Veileder  og  Banebryder. 

Melanchton  havde  efter  sin  aandelige  Begavelse  bedre  Betingelser 
for  at  blive  videnskabelig  Dogmatiker  end  Luther.  Han  besad  større 
Eo,  en  finere  Forstaaelse  af  Tankens  Bevægelse  og  en  skarpere 
Formsands  end  Luther,  medens  han  i  Lærdom  og  Kundskab  ikke 
stod  tilbage  for  denne.  Det  er  da  ogsaa  bekjendt,  hvilken  Vægt 
Luther  tillagde  „den  kjære  Magister  Philips"  Udtalelser,  og  at  han 
jævnligt  søgte  Eaad  og  Veiledning  hos  ham.  Fra  Melanchton  hid- 
rører da  ogsaa  foruden  vor  Kirkes  Bekjendelsesskrifter  tillige  det 
første  Grundrids  af  den  lutherske  Dogmatik,  hans  ovenfor  omtalte 
Loci  communes  iheologici.  Men  alligevel  var  Tiden  endnu  ikke  kommen 
til  en  fuldmoden  Udfoldelse  af  den  lutherske  Dogmatik.  Gemytterne 
vare  i  altfor  stærk  Bevægelse  efter  den  voldsomme  Rystelse,  som 
Reformationen  havde  fremkaldt,  til  at  en  rolig  videnskabelig  Re- 
flection  endnu  kunde  gjøre  sig  gjældende.  Det  nye  Syn  paa  Christen- 
dommen maatte  først  klares,  Principerne  tilegnes  og  Kampen  mod 
Romerkirkens  scholastiske  Theologi  samt  mod  Sværmeriets  Vild- 

tilstede  til  at  udarbeide  og  fremstille  det  evangeliske  Troesindhold 
i  et  omfattende  System.  Dette  skeer  først  i  det  følgende  Aarhundrede. 

I  det  syttende  Aarhundrede  udfolder  da  ogsaa  den  lutherske 
Dogmatik  sig  i  en  sand  Pragtflor.  Det  er  den  lutherske  Dogmatiks 
Glandsperiode.  Nu  komme  de  store  Systemer  frem,  hvor  alle  Dogmer 
ere  sammenknyttede  i  stræng  Enhed  og  atter  hvert  enkelt  Dogme 
gjennemarbeidet  indtil  sine  fineste  Enkeltheder.  Med  Fme  har 
man  sammenlignet  disse  bindstærke  og  grundlærde  dogmatiske  Sy- 
stemer med  de  himmelstræbende  gothiske  Domkirker,  der  i  lige  høi 
Grad  udmærke  sig  ved  dristig  og  storartet  Construction  og  rig  Ud- 
arbeidelse  af  de  architektonisko  Enkeltheder.  Hvert  Dogme  bliver 
omhyggeligt  udarbeidet  og  opløst  i  sine  forskjellige  Momenter  og 
Afdelinger,  disse  atter  i  deres  Underafdelinger  og  saa  fremdeles 
videre  indtil  de  allerfineste  Distinctioner.  De  romersk-katholske, 
calvinske,  zwingliske,  anabaptistiske  og  alle  andre  Vranglærdomme 
eftervises  og  gjendrives  med  stor  Skarpsindighed.  Snart  følges  den 
synthetiske  Methode,  der  sammenføier  de  enkelte  Troesbegreber  Led 
efter  Led  i  Systemets  sluttede  Kjæde,  snart  den  analytiske,  der 
gaaer  ud  fra  den  det  hele  System  omfattende  og  bærende  Grund- 
tanke og  dernæst  opløser  denne  i  dens  enkelte  Bestanddele  og 
efterviser  den  indre  Tankeforbindelse  mellem  de  enkelte  Dogmer. 
Hvad  enten  den  ene  eller  den  anden  Methode  bringes  i  Anvendelse, 
er  det  altid  med  p^jennemført  logisk  Stringents.  Det  er  Logikens 
Triumph,  som  her  feires,  et  grundigt  og  dygtigt  Tankearbeide,  som 
her  udføres  paa  Grundlag  af  en  vidt  omfattende  theologisk  Lærdom. 
Her  er  Frihed  og  Sikkerhed  i  Tænkningen,  ingen  følelsesfulde  Phraser, 
der  i  en  senere  Tid  skulle  dække  over  Tankens  Fattigdom,  ingen 
holdningsløs  Vaklen,  der  svaier  hid  og  did  mellem  de  forskjellige 
Meninger,  ingen  ordrig  Veltalenhed,  der  i  vidtløftig  Snakken  frem 
og  tilbage  søger  at  liste  sig  bort  fra  enhver  dogmatisk  Afgjørelse. 
Den  enkelte  Dogmatiker  underordner  sin  Tænken  under  Systemets 
Almengyldighed;  Objectiviteten  er  i  den  Grad  fremherskende,  at  det 
næsten  er,  som  var  det  det  dogmatiske  System  selv,  der  tænker  og 
taler  og  skriver,  de  enkelte  Theologer  falde  bort  med  deres  Navne, 

idet  deres  forskjellige  Arbeider  tilsammen  danne  et  fast  og  bestemt 
afsluttet  System. 

Og  dog,  hvor  store  alle  disse  Fortrin  end  ere,  der  give  det 
syttende  Aarhundredes  Dogmatik  en  fremragende  Plads  overfor  de 
efterfølgende  Åarhundreders,  lader  det  sig  ikke  nægte,  at  der  til 
dem  knytte  sig  Mangler  af  saa  betænkelig  Art,  at  det  christelige 
Troesliv,  som  altid  er  mere  og  betydningsfuldere  end  Dogmatiken, 
kom  i  alvorlig  Fare  derved.  Grundmanglen  var  den,  at  den  dog- 
matiske Construction  mere  og  mere  fjernede  sig  fra  Troeslivet,  for 
hvilket  den  skulde  være  det  videnskabelige  Udtryk,  at  den  tabte 
de  indre  aandelige  Livsrørelser  af  Sigte  og  derimod  gik  op  i 
reent  abstracte  Betegnelser.  Disse  bleve  efterhaanden  til  blotte 
logiske  Formler,  med  hvilke  Dogmatiken  tumlede  med  overordentlig 
Færdighed,  men  saaledes,  at  den  logiske  Interesse  blev  eneraadende, 
og  Resultatet  tilsidst  bliver  et  fint  udspundet  scholastisk  Tankenæt 
med  en  Uendelighed  af  Underafdelinger  indtil  de  fineste,  mest  haar- 
trukne  Tankebestemmelser.  Den  religiosø  Interesse,  hvoraf  Dogma- 
tiken ;eser  sin  indre  Livskraft,  svandt  bort,  Grundbegreberne  som 
Tro,  Omvendelse,  Gjenfedelse,  Helliggj  øreise  o.  Lgn.  vare  ikke  længer 
Udtryk  for  en  tilsvarende  Virkelighed,  en  religiøs  Livserfaring  i 
Subjectet,  men  stode,  afklædte  al  Virkelighed,  i  deres  rene  logiske 
Majestæt,  der  fordrede  Underkastelse  ene  og  alene  i  Kraft  af  Lo- 
gikens Alt  beherskende  Lov.  Og  som  man  havde  tabt  Blikket  for 
det  religiøse  Liv,  saaledes  ogsaa  for  al  Historie.  Det  var  helt  gaaet 
af  Glemme,  at  Christendommen  hviler  paa  en  Række  af  historiske 
Kjendsgjerninger,  at  den  til  sin  Forudsætning  har  en  tidligere  Aaben- 
baring  af  Gud,  der  udfolder  sig  i  en  Række  af  guddommelige  Ord 
og  Handlinger,  altsaa  i  en  Aabenbarings  Historie,  hvis  første  Op- 
rindelse falder  sammen  med  Menneskeslægtens  Oprindelse,  og  at 
Christendommen  dernæst  har  sin  fremskridende  indre  Udviklings- 
historie i  selve  Menigheden,  en  Historie,  der  skal  strække  sig  til 
Dagenes  Ende.  Alt  dette  var  glemt,  man  havde  tabt  af  Syne,  at 
Christendommen  oprindelig  er  og  altid  vil  vedblive  at  være  Liv  og 
Historie.  Istedetfor  betragtedes  den  som  et  fast  afsluttet  System 
af  nøiagtigt  bestemte  og  formulerede  Læresætninger;  den  rigtige 

Tilegnelse  heraf  blev  Hovedsagen ,  der  førte  lige  ind  i  Himmerige, 
medens  enhver  Afvigelse  fra  det  dogmatiske  System  var  et  Kjætteri, 
der,  om  det  ikke  hm-tigt  tilbagekaldtes,  vilde  føre  lige  til  Helvede 
og  den  evige  Fordømmelse.  Heraf  fulgte  nu  atter  en  Herskesyge 
og  theologisk  Ufordragelighed,  der  kun  stod  lidet  eller  intet  tilbage 
for,  hvad  det  romerske  Hierarchi  havde  udvist  mod  Evangeliets 
Bekjendere,  kun  at  den  verdslige  Magt  holdt  Intolerancen  i  Tømme 
og  ikke  lod  det  komme  til  Blodsudgydelse.  Med  Bette  klagedes 
der  over,  at  den  lutherske  Papirspave,  hvilken  Theologerne  skabte 
i  deres  dogmatiske  Systemer,  var  lige  saa  stor  en  Tyran  som  den 
virkelige  Pave  i  Eom,  hvis  Magt  Luther  havde  brudt,  saa  at  man 
kun  havde  ombyttet  den  ene  Pave  med  den  anden. 

Det  laa  imidlertid  i  Protestantismens  eget  Væsen,  at  denne 
Tilstand  i  Længden  ikke  kunde  holde  sig.  Den  var  i  altfor  aaben 
Strid  med  de  evangeliske  Troesprinciper,  til  at  en  kraftig  Keaction 
kunde  udeblive.  Denne  kom  da  ogsaa,  men  desværre  gik  det  her 
som  saa  ofte  ved  lignende  Leiligheder,  at  man  i  sin  Iver  for  at 
fjerne  Misbrugene  tillige  oversaae  eller  opgav  den  rette  Brug,  at 
man,  som  det  hedder,  kastede  Barnet  bort  med  Vandet,  det  vil  sige 
den  sikkre  dogmatiske  MetHode  tillige  med  alle  Ddskeielserne. 

Det  var  Pietismen,  der  begyndte,  Kation alismen,  der  fuldendte 
Oppositionen  mod  Orthodoxiens  trykkende  Herredømme.  Begge 
talte  med  Iver  og  Varme  den  christelige  Friheds  Sag,  begge  søgte 
at  bringe  de  Sider  af  Christendommen  frem,  som  Orthodoxien  havde 
overseet  og  tilbagetrængt.  Trods  al  Ensidighed  og  aandelig  Ind- 
skrænkning, som  kjendemærker  begge  Ketninger,  maa  det  dog  ind- 
rømmes, at  de  have  virket  som  et  gavnligt  Ferment  i  det  evangeliske 
Troeslivs  Udvikling  og  i  mange  Maader  bidraget  til  at  give  dette 
større  Inderlighed  og  Dybde.  Forsaavidt  kunne  de  ogsaa  indirecte 
siges  at  have  øvet  en  gavnlig  Indflydelse  paa  Dogmatiken,  idet  denne 
jo  altid  maa  føres  tilbage  til  Troeslivet  som  dens  bærende  Livsgrund. 
Men  spørges  der  om^  hvilken  directe  Indflydelse  Pietismen  og  Ka- 
tionalismen  have  havt  paa  Dogmatikens  Udvikling,  da  kan  denne 
kun  siges  at  have  været  hæmmende  og  skadelig.  Ingen  anden  theo- 
logisk Disciplin  har  i  den  Grad  taget  Skade  under  de  nævnte  Ret- 

ninger  som  Dogmatiken,  ja  Følgerne  ere  her  saa  uheldbringende  og 
langvarige,  at  de  kunne  kjendes  i  vore  Dage.  Som  et  knugende 
Mareridt  hvile  de  endnu  stedse  over  Dogmatiken  og  hindre  den  i  at 
fyldestgjm-e  de  Krav,  som  med  F;øie  kunne  stilles  til  den  med  Hen- 
syn til  videnskabelig  Methode, 

Overfor  Orthodoxien  gjorde  Pietismen  gjældende,  at  Christen- 
dommen er  ikke  theoretiske  Læresætninger,  men  praktisk  Villiesliv, 
at  det  er  ikke  Tankens  Eigtighed,  men  Villiens  Renhed,  det  kommer 
an  paa.  Heri  havde  den  utvivlsomt  Ret,  om  end  dens  Opfattelse  af 
Christenlivet  og  Christendommen  ingenlunde  i  Dybde  og  Inderlighed 
kunde  maale  sig  med  Reformatorernes.  Men  uheldigvis  gik  Pietismen 
til  den  modsatte  Yderlighed  af  Orthodoxien :  havde  denne  gjort  den 
rene  Lære  til  Et  og  Alt,  saa  betragtede  hin  Læren  som  noget 
Underordnet,  ja  Ligegyldigt.  Dette  kom  allermest  til  at  gaa  ud 
over  Dogmatiken.  Til  denne  stilledes  den  Fordring,  at  den  fremfor 
Alt  skulde  være  praktisk  opbyggelig.  Den  rene  og  sikkre  Begrebs- 
udvikling, hvorefter  Orthodoxien  havde  stræbt,  maatte  vige  Pladsen 
for  en  bred,  ofte  temmelig  udtværet  Opbyggelse,  som  nu  blev  raa- 
dende.  En  kjendelig  Tilbagegang  spores  i  den  dogmatiske  Behandling, 
og  af  det  omfangsrige  Antal  Dogmatiker,  som  Pietismen  har  kaldt 
frem,  er  der  kun  saare  Lidet,  som  har  blivende  Værd.  Men  denne 
Misforstaaelse  af  Dogmatiken,  at  den  fremfor  Alt  skal  være  praktisk 
opbyggelig,  har  holdt  sig  indtil  vore  Dage  og  virker  paa  den  ene 
Side  hæmmende  paa  den  videnskabelige  Behandling,  medens  den 
paa  den  anden  Side  fremkalder  en  Række  ideligt  fornyede  Angreb 
paa  Dogmatiken  og  Theologien,  der  beskyldes  for  kun  at  være  en 
gold  og  ufrugtbar  Scholastik. 

Unægtelig  ligger  der  en  Sandhed  til  Grund  for  den  Paastand, 
at  Dogmatiken  skal  være  praktisk.  Al  Videnskab  skal  nemlig  i 
sidste  Instants  være  praktisk,  det  vil  sige  føres  tilbage  til  Livets 
Virkelighed,  Al  Lære,  som  ikke  tilsidst  kommer  i  Forhold  til 
Livets  Virkelighed  og  faaer  Betydning  for  denne,  kan  aldrig  blive  til 
Videnskab.  Derfor  kan  man  f.  Ex.  skrive  tykke  Boger  om  Schak- 
spil  og  deri  lægge  megen  Skarpsindighed  og  Kombinationsevne  for 
Dagen,  men  Saadant  vil  ikke  faa  Navn  af  Videnskab,  fordi  Schak- 

spil  kun  er  en  Leg  uden  Betydning  for  Livets  Virkelighed.  Det 
er  altsaa  fuldkomment  berettiget  at  kræve,  at  al  Videnskab  i  sidste 
Endemaal  skal  være  praktisk.  Men  noget  helt  Andet  er  det  med 
den  Fordring,  som  saa  hyppigt  opstilles  af  Ukyndige  og  Udenfor- 
staaende,  at  Videnskaben  ogsaa  paa  hvert  enkelt  Punkt  skal  være 
praktisk  —  den  er  i  hmeste  Grad  ødelæggende  for  Videnskaben,  ja 
vil  tilsidst  umuliggjøre  den.  Videnskaben  maa  her  gaae  sin  egen 
Gang  aldeles  rolig  og  uforstyrret,  den  spørger  hverken,  om  det  er 
til  Gavn  eller  til  Skade,  om  det  er  til  Behag  eller  til  Ubehag,  den 
spørger  kun  om  Et:  Sandhed.  Og  hvad  der  gjælder  om  al  anden 
Videnskab,  gjælder  ogsaa  om  Dogmatiken.  En  Behandling  af  den, 
som  ikke  nøies  med  at  følge  den  rene  og  sikkre  Begrebsudvikling, 
men  idelig  vil  eftervise  de  enkelte  Dogmers  praktiske  Betydning, 
vil  snart  trætte  Læserne  eller  Tilhørerne  og  tilsidst  gjøre  dem  lede 
og  kjede  af  al  Dogmatik.  Det  vil  gaae  som  med  den  Art  Historie- 
skrivning, der  af  hver  enkelt  Begivenhed  strax  vil  udlede  en  moralsk 
eller  politisk  Sandhed  og  aldrig  kan  lade  Historien  skjøtte  sig  selv 
og  uforstyrret  gaae  sin  egen  Gang.  Man  vil  tilsidst  spørge,  om 
man  dog  ikke  kunde  komme  paa  en  lettere  Maade  til  disse  gyldne 
Sandheder  med  Forbigaaelse  af  ^e  mange  trættende  Aarstal  og 
Navne.  Paa  samme  Vis  vil  det  gaae  hin  praktiske  Behandling 
af  Dogmatiken:  man  vil  spørge,  om  man  dog  ikke  kom  Sandheden 
ligesaa  nær  ved  at  holde  sig  til  de  christelige  Grundsandheder  i  al 
deres  Simpelhed  med  Udeladelse  af  det  overmaade  lærde,  men  ogsaa 
overmaade  besværlige  dogmatiske  Apparat.  Kan  man  ikke  prædike 
over  Synden  uden  just  at  have  en  dogmatisk  Formel  for  Arvesynden 
paa  rede  Haand?  og  kan  man  ikke  tale  om  Ketfærdiggj øreisen  uden 
at  tye  til  de  yderst  fine  confessionelle  Bestemmelser?  Ud  fra  denne 
Opfattelse  vil  man  snart  være  færdig  med  hele  Dogmatiken,  thi  al 
denne  Søgen  efter  umiddelbare  praktiske  Resultater  fører  kun  paa 
Afveie.  Som  Historiens  videnskabelige  Formaal  er  at  komme  til 
klar  og  nøiagtig  Indsigt  i,  hvad  der  har  fundet  Sted  i  de  svundne 
Dage,  samt  til  rigtig  Opfattelse  af  de  virkende  Aarsager  —  saaledes 
er  Dogmatikens  videnskabelige  Formaal  at  komme  til  bedre,  dybere 
og  klarere  Indsigt  i  de  christelige  Troeslærdomme,  ei  blot  efter 

dens  almindelige  Omrids  i  mere  eller  mindre  ubestemt  Opfattelsé, 
men  i  den  skarpeste  og  klareste  Udfolding  af  alle  Enkeltheder,  samt 
til  ret  Forstaaelse  af  Dogmernes  indre  Sammenhæng  og  gj ensidige 
Begrundelse.  Først  hvor  dette  er  gaaet  op  for  Bevidstheden,  forst 
der  kan  der  være  Tale  om  sand  videnskabelig  Behandling  af  Dog- 
matiken,  og  først  der  vil  den  Glæde  kunne  fornemmes,  som  det 
dogmatiske  Studium  skjænker,  naar  det  drives  paa  rette  Maade.  Thi 
Glæden  bestaaer  her  som  ved  alt  videnskabeligt  Studium  deri,  at 
man  efterhaanden  vinder  frem  til  en  baade  dybere  og  renere  Er- 
kj endelse,  saaledes  at  man  fra  det  Uklare,  Taagede,  Uformede,  hvor- 
med man  begynder,  arbeider  sig  frem  til  det  fast  og  klart  og  bestemt 
Formede,  til  Lys  og  Sandhed.  Men  for  at  kunne  opnaae  dette,  maa 
man  have  Hænderne,  det  vil  her  sige  Tankerne,  frie,  saaledes  at 
man  kan  uhindret  folge  Tankens  og  Erkjendelsens  egne  Veie.  Den 
Videnskabsgransker,  eller  for  at  blive  ved  det  foreliggende  Æmne, 
den  Dogmatiker,  som  her  ikke  vil  følge  Tankens  egne  Veie,  men 
ideligt  speider  efter  praktiske  Eesultater,  vil  aldrig  opnaae  Fasthed 
og  Sikkerhed,  men  vaklende  famle  hid  og  did,  thi  om  de  prak- 
tiske Eesultater  kan  der  være  yderst  forskjellige  Meninger.  Først 
naar  hele  Årbeidet  er  ført  til  Ende,  først  naar  Systemet  er  fær- 
digt, først  da  er  det  Tid  at  spørge  efter  det  praktiske  Kesultat, 
det  vil  sige,  stille  Systemet  op  overfor  Livets  Virkelighed  og  spørge 
efter,  hvad  Værd  og  Betydning  det  har  for  dette,  og  Svaret  herpaa 
vil  da  blive  den  afgjørende  Dom  over  Systemets  Rigtighed. 

Har  nu  Pietismen  virket  hæmmende  paa  Dogmatiken  ved  at 
opstille  den  Fordring,  at  den  skal  være  umiddelbart  praktisk  op- 
byggelig —  saa  har  dog  Rationalismen  virket  end  mere  fordærvelig, 
som  paa  Theologien  i  Almindelighed,  saa  i  Særdeleshed  paa  Dog- 
matiken Rationalismen  indeslutter  en  Række  indbyrdes  høist  for- 
skjellige Standpunkter,  lige  fra  saadanne,  der  komme  den  kirkelige 
Lære  meget  nær,  til  saadanne,  der  næsten  ere  en  Fornægtelse  af  den 
christelige  Tro.  Men  alle  have  de  dog  det  fælles  Kjendemærke, 
som  er  udtrykt  i  Navnet,  at  de  opstille  den  menneskelige  Fornuft 
som  eneste  Kilde  og  derfor  ogsaa  øverste  Dommer  over  al  sædelig 
og  religiøs  Sandhed.    Christendommen  vil  her  forstaaes  som  en 

rigere  og  dybere  Selvudfoldelse  af  Menneskeaanden,  saa  at  de  gud- 
dommelige Livsspirer,  som  ere  nedlagte  i  denne,  gjennem  mange- 
haande  Vildfarelser  og  Hæmmelser  arbeide  sig  frem  til  Selvforstaaelse. 
Eationalismen  lægger  derfor  Hovedvægten  paa  den  menneskelige 
Side  af  Christen  dom  men,  og  da  alt  Menneskeligt  først  kommer  frem 
gjennem  Udvikling,  vil  Eftertrykket  lægges  paa  Udviklingen  d.  e. 
Historien,  og  Theologiens  Hovedopgave  bliver  den  sondrende  og 
prøvende  Kritik,  der  forstaaer  at  udskille  de  guddommelige  og  evigt 
gyldige  Fornuftideer  i  Christendommen  fra  den  menneskelige  Ind- 
klædning,  hvori  de  fremtræde  ligesom  i  et  Hylster.  Som  Pietismens 
Feltraab  overfor  Orthodoxien  er  „Livet",  saaledes  er  Rationalismens: 
„Historie  og  Kritik",  og  den  uddannede  i  Overensstemmelse  hermed 
en  historisk-kritisk  Methode,  som  for  den  blev  den  eneste  Vei  til 
Sandhed.  Unægteligt  fører  Rationalismen  nye  Synspunkter  frem,  som 
Orthodoxien  ikke  havde  kjendt,  og  i  Modsætning  til  dennes  Opfat- 
telse af  Christendommen  som  det  eneste  uforanderlige  System  af 
Troessandheder,  der  i  Kraft  af  en  ufeilbar  guddommelig  Inspiration 
var  nedskrevet  i  Bibelen,  hævdede  Rationalismen  med  Rette,  at 
Bibelen  ikke  er  ufeilbar,  da  der  dog  vitterligt  findes  historiske  og 
naturvidenskabelige  Urigtigheder  i  den,  og  at  der  i  Kirkens  Historie 
kan  eftervises  en  fremskridende  Udvikling.  Men  Rationalismen  drev 
sin  historisk-kritiske  Betragtning  bestandigt  videre,  saa  at  det 
christelige  Troesindhold  mere  og  mere  opløstes,  og  tilsidst  redu- 
ceredes til  de  almindelige  Fornuftideer,  som  ogsaa  det  ædlere  Heden- 
skab havde  kjendt:  Gud,  Dyd  og  Udødelighed.  Dogmatiken  var 
den  Disciplin,  som  kom  til  at  lide  mest,  thi  med  saa  magert  et 
Troesindhold  var  det  vanskeligt  at  skaffe  den  nogen  Fylde,  især 
efterat  Kants  Fornuftkritik  havde  gjort  det  indlysende,  at  man  vel 
kan  opstille  Gud  og  Udødelighed  som  regulative  Ideer,  men  at  det 
er  umuligt  at  udsige  Nogetsomhelst  om  deres  Væsen  eller  Beskaffen- 
hed. De  dogmatiske  Theologer  vare  herved  bragte  i  betydelig  For- 
legenhed med,  hvad  de  egentlig  skulde  afhandle  i  Dogmatiken,  men 
da  var  det,  at  den  historisk-kritiske  Methode  ydede  dem  en  for- 
trinlig Hjælp.  Thi  nu  kunde  man  lægge  en  overordentlig  Lærdom 
for  Dagen  ved  først  at  fremstille  Skriftens  Lære,  dernæst  med  stor 

Udførlighed  alle  de  forskjellige  Meninger,  som  først  Oldtidens,  siden 
Middelalderens  og  Reformationens  Kirkelærere  og  Theologer  havde 
fremsat,  og  nu  underkaste  alle  disse  dogmatiske  Opfattelser  en  om- 
hyggelig Kritik,  og  under  al  denne  Travlhed  skjule,  at  man  selv  i 
Grunden  slet  ingen  Mening  havde.  Det  omfangsrige  historisk- 
kritiske Apparat  tjente  til  at  skjule  den  indre  Tomhed*). 

Et  stort  Omslag  har  siden  den  Tid  fundet  Sted,  man  har  fra 
den  golde  og  ufrugtbare  Kritik  vendt  sig  mod  en  dybere  og  inder- 
ligere Tilegnelse  af  Evangeliets  Sandheder,  man  har  erkjendt,  at 
meget  af  Fortidens  Theologi,  som  Rationalismen  haanligt  bortkastede 
som  urene  Slakker,  i  Virkeligheden  er  gediegent  Guld,  og  man  har 
med  Iver  stræbt  atter  at  bringe  Reformatorernes  Lære  og  vor  Kirkes 
Bekjendelsesskrifter  til  den  Ære  og  Agt,  som  skyldes  dem  —  men 
alligevel  har  den  historisk-kritiske  ■  Methode  holdt  sig  og  bringes 
endnu  stedse  til  Anvendelse  i  Dogmatiken.  Vi  finde  den  ikke 
alene  i  dogmatiske  Fremstillinger  fra  Aarhundredets  Begyndelse, 
men  ogsaa  hos  Nyere  som  Bjorling,  Kahnis,  Luthardt,  Richard 
Rothe,  ja  selv  i  saa  fremragende  dogmatiske  Arbeider  som  Phi- 
lippis og  Thomasius' **).  Fremgangsmaaden  er  her  overalt  den 
samme,  idet  den  dogmatiske  Behandling  falder  i  tre  Afsnit,  som 
staae  temmelig  løst  ved  Siden  af  hinanden  uden  indre  Forbindelse. 
I  første  Afsnit  gives  en  Oversigt  over  Skriftens  Lære,  og  da  gjærne 
først  det  gamle,  saa  det  nye  Testamentes  Lære,  i  andet  Afsnit  gives 
en  Fremstilling  og  Kritik  af  de  mange  forskjellige  theologiske  og 
dogmatiske  Opfattelser,  som  ere  fremsatte  lige  fra  de  apostoliske 
Fædre  indtil  vort  Aarhundredes  Philosopher  og  Theologer,  hvorefter 
endelig  afsluttes  med  en  Fremstilling  ud  fra  den  gjenfødte  christe- 
lige  Bevidstheds  Standpunkt,  der  i  mange  Tilfælde  kun  bliver  en 


*)  Jvfr.  Twesten,  Dogmatik  der  evangelisch-lutherischen  Kirche.  1829.  I, 
S.  245. 

*)  Thomasius  har  dog  selv  erkjendt,  at  herved  „ist  der  Uebelstand  ent- 
standen,  dass  die  Gliederung  des  Ganzen  etwas  in  Schatten  tritt", 
hvorfor  han  anmoder  Læseren  om  først  at  gjennemlæse  de  dogmatiske 
Paragrapher  i  Sammenhæng,  og  først  derefter  den  bibelske  og  dogme- 
historiske Udvikling  (se  Fortalen  til  hans  Clu-istologi). 

Gjentagelse  i  lidt  ændrede  Udtryk  af,  hvad  der  alt  er  givet  i  de 
tvende  første  Afsnit.  Forsaavidt  der  eftervises  en  indre  Ideeudvik- 
ling, som  ligger  til  Grund  for  de  mange  forskjellige  Opfattelser,  er 
herved  dog  altid  givet  en  Enhed,  som  sammenfatter  det  haist  For- 
skjelligartede,  der  her  er  bragt  sammen,  og  dette  kan  da  have  en 
propædeutisk  Betydning  for  Dogmatiken,  idet  det  giver  Indsigt  i, 
hvorledes  den  nuværende  Troesbevidsthed  har  udviklet  sig,  og  her- 
ved forbereder  den  rette  Forstaaelse  af  denne.  Men  i  mange  Til- 
fælde gjøres  ikke  engang  Forsag  paa  at  tilveiebringe  en  saadan 
Enhed,  der  som  et  historisk-genetisk  Princip  sammenholder  det 
Mangeartede,  men  alle  de  mange  forskjellige  dogmatiske  Opfattelser, 
som  Kirkelærere  og  Historikere,  Theologer  og  Philosopher  i  Aar- 
hundreders  Løb  have  fremsat,  stilles  løst  op  ved  Siden  af  hinanden. 
Det  gaaer  da  her,  som  Ordsproget  siger,  at  man  kan  ikke  see 
Skoven  for  lutter  Træer:  man  kan  ikke  see  Dogmatiken  for  lutter 
Dogmer.  En  saadan  Overlæsselse  af  dogmehistorisk  Stof  kan  ikke 
Andet  end  virke  hæmmende,  idet  den  kvæler  Selvtænkningen  og 
dermed  den  frie  Tankebevægelse,  som  er  nødvendig  Betingelse  for  det 
dogmatiske  Studium. 

Dog  selv  hvor  denne  Behandlingsmaade  gjennemføres  med 
Aand  og  Forstand,  vil  den  dog  altid  have  det  imod  sig,  at  den  er 
usystematisk  og  derfor  ikke  egner  sig  for  Dogmatiken,  der,  som  vi 
ovenfor  have  seet,  er  en  systematisk  Disciplin.  Den  historisk-kritiske 
Methode  er  paa  sin  Plads  i  den  historiske  Theologi,  det  er  i  Kirke- 
og  Dogmehistorien.  Her  er  det  i  sin  Orden  at  fremstille  alle  de 
mange  afvigende  Opfattelser,  som  ere  blevne  fremsatte,  at  give  et 
levende  og  sandt  Billede  af  de  hæftigt  bevægede  dogmatiske  Kampe 
med  alle  deres  Brydninger,  saaledes  at  det  tillige  kjendes,  hvorledes 
den  evangeliske  Sandhed  som  en  dyb  Understrøm  bevæger  sig  frem 
under  det  store  Virvar  af  theologiske  og  dogmatiske  Opfattelser  og 
bliver  det  ledende  Enhedsprincip  i  Kirkens  saa  brogede  og  afvex- 
lende  Historie.  Men  Dogmatiken  spørger  ikke  efter,  hvad  der  har 
været,  men  efter  hvad  der  er:  Dogmatiken  skal  ikke  lære  os,  hvad 
Folk  have  troet  i  gamle  Dage,  men  den  skal  lære  os,  hvad  vi,  som 
nu  leve,  bør  troe  og  holde  for  ret  evangelisk  Sandhed.    Hvad  her 

fremfor  Alt  kræves,  er  en  levende,  personlig,  fyldig  Anskuelse,  hvor- 
fra Dogmatiken  gaaer  ud,  og  som  den  formaaer  at  udfolde  i  hele  sin 
Kigdom  ved  at  opløse  den  i  alle  dens  Enkeltheder,  hvilke  da  atter 
sammenknyttes  i  en  levende  Totalanskuelse.  Men  dette  kan  kun 
skee  ved  en  systematisk  Begrebsudvikling.  Den  christelige  Livs- 
erfaring tilegnes  i  Følelsens  umiddelbare  Vished,  den  bevares  i 
Villiens  Fastholden.  Men  ved  denne  Umiddelbarhed  kan  Tanken 
ikke  blive  staaende,  den  begærer  Indsigt  i  og  Forstaaelse  af  det, 
som  troes.  I  dette  -Øiemed  sondrer  den  Enkelthederne  ud  fra  hin- 
anden, søger  at  opfatte  dem  i  klare  Begreber  og  at  fastholde  disse 
i  nøie  afveiede  og  udformede  Udtryksformer,  samt  igjen  at  eftervise 
den  indre  Sammenhæng  mellem  de  forskjellige  Begreber  og  Troes- 
sætninger.  Det  umiddelbare  Følelses-  og  Phantasiliv»  hvori  den 
christelige  Tro  først  fremstiller  sig,  skal  afspeile  sig  i  et  klart  ud- 
formet Tankesystem,  hvis  Sandhed  og  Paalidelighed  vil  være  ind- 
lysende for  Alle,  som  have  den  nødvendige  Troesforudsætning.  Først 
herved  opnaaer  Dogmatiken  den  Almengyldighed  og  Objectivitet,  som 
enhver  Videnskab  tilstræber,  og  hvorved  den  først  bliver  til  Videnskab. 

I  den  sikkre  Gjennemførelse  af  en  systematisk  Begrebsudvikling 
havde  den  ældre  lutherske  Theologi  og  Dogmatik  et  stort  Fortrin 
for  den  nuværende.  Afstanden  mellem  begge  vil  være  indlysende, 
naar  man  tager  det  evangeliske  Grunddogme,  Læren  om  Eetfærdig- 
gjørelsen,  for  sig:  hvilken  Forskjel  viser  sig  da  ikke  mellem  de 
ældre  lutherske  Theologers  klare,  træffende,  indtrængende  Behandling 
af  dette  Dogme  og  de  nyere  Theologers  usikkre  Vaklen  og  Mangel 
paa  Forstaaelse").  Det  gjælder  da  her  om  at  gjennemføre  den 
systematiske  Methode  i  større  Fasthed.  Særligt  bør  den  gængse 
Adskillelse  i  tre  Afsnit,  Skriftlære,  Kirkelære  og  den  nyere  christe- 
lige Bevidstheds  Lære,  bortfalde,  fordi  den  er  aldeles  usystematisk. 
Alle  tre  skulle  istedenfor  at  holdes  ude  fra  hinanden  tværtimod 
sammenarbeides  til  Enhed,  saaledes  at  Skriftlæren  overalt  afgiver 
den  egentlige  bærende  Grund,  Kirkelæren  er  veiledende  med  Hensyn 


*)  Jvfr.  Forf.s  Afhandliug:  „Er  Retfærdiggjørelseu  Andet  og  Mere  end  en 
actus  forensis?"   (.Kalkars  theologiske  Tidsskrift  1881). 

til  den  rette  Opfattelse,  medens  den  reflecterende  christelige  Bevidst- 
hed udarbeider  Dogmets  Enkeltheder  paa  Grundlag  af  Skrift-  og 
Kirkelære.  Fremfor  Alt  maa  det  staae  klart  for  Tanken,  at  Dog- 
matikens Hovedopgave  ikke  er  historisk-kritisk  Fremstilling  af  tid- 
ligere dogmatiske  Standpunkter  og  Opfattelser,  men  den  er  syste- 
matisk Begrebsudvikling.  Uden  Begrebsudvikling  ingen  Dogmatik! 
ingen  christelig  Sædelære !  Det  maa  være  Feltraabet  overfor  alle 
de  vrange  Opfattelser,  der  i  disse  Discipliner  ville  see  en  lærd  Sam- 
menstilling af  allehaande  theologiske  Meninger  eller  en  praktisk 
Opbyggelse  eller  endelig  en  aandrig,  halv  digterisk  Veltalenhed, 
rig  paa  Billeder  og  Lignelser.  Naar  den  Paastand  stundom  frem- 
føres, at  det  kommer  ikke  an  paa  Ordene  og  Udtrykkene,  men  paa 
at  faae  de  rette  Tanker  frem  —  da  kan  dette  maaskee  indrømmes  for 
den  christelige  Prædikens  og  Opbyggelses  Vedkommende,  men  ingen- 
lunde for  den  systematiske  Theologi.  Dennes  Opgave  er  netop  at 
finde  de  rette  Ord  og  Udtryk  for  de  rette  Tanker,  omhyggeligt  at 
afveie  dem  og  prøve  dem  imod  hinanden.  Hvor  denne  Opgave 
ringeagtes,  vil  det  gaae  med  den  systematiske  Theologi  som  med 
Saltet,  der  har  mistet  sin  Kraft  (Matth.  5,  13).  Systematikeren  skal 
fremfor  Alt  tænke  rigtigt  "og  dernæst  give  Tanken  det  rette  og 
træffende  Udtryk,  det  er  hans  Hovedopgave.  Bene  docet^  qui  tene 
distinguit  —  det  bliver  ogsaa  her  en  Hovedregel.  Han  skal  forstaae 
at  sondre  Troesbegreberne  i  deres  indre  Modsætninger  og  dernæst 
atter  at  fremstille  dem  i  den  rette  Orden  og  med  den  rette  Klarhed. 
Hvert  enkelt  Moment  skal  indføres  paa  den  Plads  i  Tankerækken, 
som  tilkommer  det,  hverken  før  eller  tidligere,  al  unødvendig  Gj en- 
tagelse  skal  undgaaes,  al  utilbørlig  Selvmodsigelse  eller  Uklarhed 
skal  fjernes. 

Som  de  enkelte  Begreber  og  Dogmer  adskilles,  skulle  de  atter 
sammenføies  i  et  sammenhængende  Tankehele.  Her  gj  ælder  det  om 
at  eftervise  den  indre  Forbindelse,  saa  at  Systemet  ikke  bliver 
et  Apparat  af  løsrevne  Tanker,  men  et  velordnet  organisk  Hele.  I 
et  saadant  vil  der  altid  være  et  aandeligt  Midtpunkt,  der  sammen- 
knytter den  spredte  Mangfoldighed  af  Tanker  til  indre  Enhed.  Dette 
aandelige  Livscentrum  vil  for  Dogmatiken  være  den  evangeliske 

Grundlov  om  Syndernes  Forladelse  ene  og  alene  formedelst  Troen 
paa  Jesus  Christus  eller  Eetfærdiggjørelsen,  som  det  ovenfor  er 
blevet  udviklet  Det  vil  erindres,  at  denne  Sætning  ikke  maa  tages 
som  en  blot  theoretisk  Læresætning,  men  som  Udtryk  for  en  chri- 
stelig  Livserfaring.  Denne  Livserfaring  danner  ikke  blot  Midtpunkt 
i,  men  ogsaa  nødvendig  Forudsætning  for  Dogmatiken;  hvor  den 
fattes,  kan  heller  ingen  evangelisk  Dogmatik  komme  istand,  hvor  den 
er  forvansket,  vil  ogsaa  Dogmatiken  blive  forvansket.  Hvad  den 
troende  Christen  erfarer  som  Medlem  af  Menigheden,  gjør  han  til 
Gjenstand  for  sin  Overveielse,  idet  han  ikke  blot  vil  blive  staaende 
ved  den  umiddelbare  Forvisning,  men  ogsaa  saa  vidt  muligt  komme 
til  tænkende  Erkj endelse  af  den  christelige  Livserfarings  Indhold. 
At  løse  denne  Opgave  ikke  springende  og  uklart,  men  i  viden- 
skabelig Sammenhæng  og  Klarhed,  er  Dogmatikens  Formaal,  og 
denne  lader  sig  derfor  bestemme  som  Udtryk  for  Menighedens 
videnskabeligt  reflecterede  Selvbevidsthed  paa  Grundlag  af  den  hellige 
Skrifts  Lære. 

For  at  nu  Dogmatiken  skal  udføre  sin  Gjerning  paa  rette 
Maade,  er  det  ikke  blot  nødvendigt,  at  den  følger  den  rette  Methode, 
altsaa  systematisk  Begrebsudvikling,  men  ogsaa,  hvad  der  danner 
nødvendig  Betingelse  herfor,  faaer  den  rette  Begrændsning.  Thi 
kun  derved,  at  den  holder  sig  paa  sit  eget  Omraade,  kan  den  gj  en- 
nemføre  den  systematiske  Methode  med  tilbørlig  Stringents,  men  i 
samme  Grad,  som  den  drager  andre  theologiske  Discipliner  ind  under 
sig  for  ligesom  at  udvide  sit  Herredømme  ogsaa  over  dem,  vil  den 
blive  slap  i  sin  Tænkning  og  løsnes  i  sin  indre  Sammenhæng.  Her 
kan  det  syttende  Aarhundredes  Dogmatik  afgive  et  advarende  Exem- 
pel.  De  tvende  Hovedfeil,  som  den  begik,  og  som  voldte  dens  Fald, 
var  dens  overveiende  logiske  Formalisme,  der  trængte  den  religiøse 
Interesse  til  Side,  og  dens  Tilbøielighed  til  i  sig  at  optage  hele 
Theologien,  saa  at  denne  udelukkende  blev  Dogmatik.  Herved 
mistede  de  andre  Discipliner,  særligt  Exegese  og  Kirkehistorie,  den 
dem  tilkommende  Selvstændighed,  og  Dogmatiken  mistede  herved 
det  faste  Grundlag,  som  den  skulde  have  i  dem  og  kom  til  at  svæve 
i  sine  egne  logiske  Abstractioner,  hvorved  den  tabte  sikkert  Fod- 

fæste.  Dertil  svulmede  den  op  til  et  saadant  Omfang,  at  Systemet 
ikke  længer  kunde  omfatte  den,  men  bristede  paa  Grund  af  det  over- 
vældende Stof,  der  ikke  lod  sig  indtvinge  i  Systemets  snævre  Kamme. 
Det  kan  ikke  undre,  om  baade  Læser  og  Forfatter  under  Udfoldelse 
af  al  denne  colossale  Lærdom  glemte  Systemets  Begyndelse,  inden 
de  naaede  frem  til  dets  Slutning  —  eller  med  andre  Ord,  at  Sy- 
stemet svandt  bort,  og  man  fik  i  dets  Sted  en  theologisk  Encyklo- 
pædi*). Da  Dogmatikens  trykkende  Supremati  tabte  sig,  vandt  de 
andre  theologiske  Discipliner  den  dem  tilkommende  Selvstændighed, 
først  og  fremmest  Exegese  og  Kirkehistorie,  senere  uddannede  den 
christelige  Sædelære  sig  til  en  selvstændig  Disciplin,  og  der  ud- 
vikledes flere  Bifag  som  Hermeneutik,  bibelsk  Kritik,  Dogmehistorie, 
Symbolik,  Keligionsphilosophi.  Dette  var  til  Fremme  saavel  for 
de  paagjældende  Fag,  som  vandt  Frihed  til  at  udvikle  sig  efter 
deres  egne  Principer  og  Love,  som  ogsaa  for  Dogmatiken,  der  herved 
vandt  fornøden  Afrunding  og  Fasthed,  idet  den  frigjordes  for  en 
Mængde  Lærdomsstof,  der  hæmmede  dens  Bevægelser.  Men  uagtet 
den  nyere  Theologi  har  indført  en  bedre  Ordning  og  herved  vundet 
saavel  et  klarere  Overblik  som  en  dybere  Indtrængen  i  Stoffets 
Enkeltheder,  viser  Dogmatiken  dog  endnu  stedse  Tilbøielighed  til  at 
tvinge  nærbeslægtede  Discipliner  ind  under  sit  Omraade  til  Skade 
baade  for  sig  selv  og  for  disse.  Det  gj ælder  derfor  her  om  at  holde 
fornøden  Orden  og  tilveiebringe  den  rette  Begrændsning. 

Først  maa  Dogmehistorien  og  Symboliken  udsondres  fra  Dog- 
matiken, hvor  de  nu  som  oftest  indtage  en  uforholdsmæssig  Plads. 
Følgen  af  de  dogmehistoriske  Excursioner  bliver  gjærne,  at  selve 
Dogmet  ikke  faaer  den  begrebsmæssige  Udvikling,  som  tilkommer 
det.   Saavel  Dogmehistorie  som  Symbolik  bor  behandles  som  selv- 


Med  god  Føie  er  følgende  Vers  sat  under  Joh.  Gerhards  Portræt  i  Dog^ 
matikens  store  Folioudgave  af  1657: 

Os  placidum  mitesque  oculos  frontemque  Gerhardi 
Tranquillam  effigies  exhibet  una  tibi  — 
Ipse  autem  tam  multa  stylo  qui  lecta  regessit, 
Scilicet  esse  iiniis  bibliotheca  potest* 

Stændige  Bifag,  der  kunne  støtte  Dogmatiken,  tjene  til  Veilednmg 
og  Oplysning  for  den,  men  de  høv  ikke  træde  i  dens  Sted. 

Vanskeligere  bliver  det  at  holde  den  christelige  Sædelære  og 
Dogmatiken  tilbørligt  ude  fra  hinanden.  Begge  Discipliner  ere 
systematiske  og  have  et  ikke  ubetydeligt  Fællesomraade.  At  nu 
Læren  om  Ægteskabet,  Familien  og  Staten  ikke  hører  hjemme  i 
Dogmatiken,  hvor  de  ældre  Theologer  fremstillede  den,  turde  være 
indlysende  af  sig  selv.  Men  derimod  vil  Læren  om  Synd,  om  Bod, 
Omvendelse,  Gjenfødelse  og  Helliggj øreise  nødvendigvis  kræve  sin 
Fremstilling  i  begge  Fag.  Dog  vil  Synspunktet,  hvorfra  de  betragtes, 
være  forskjelligt,  og  det  maa  overlades  til  den  christelige  Sædelære, 
nærmere  at  eftervise,  hvori  denne  Forskjel  bestaaer.*) 

Eeligionsphilosophien  er  den  yngste  af  de  theologiske  Discipliner, 
den  har  først  i  vort  Aarhundrede  vundet  selvstændig  Udvikling. 
Men  efterat  dette  er  skeet,  bør  man  ogsaa  overlade  den,  hvad  der 
tilkommer  den.   De  saakaldte  Beviser  for  Guds  Tilværelse  og  Sjælens 
Udødelighed,  der  gjerne  behandles  udførligt  i  Dogmatiken,  høre 
utvivlsomt  Religionsphilosophien  til.   For  Dogmatiken  ere  de  aldeles 
overflødige,  thi  for  denne,  der  hviler  paa  den  personlige  Overbevis- 
ning om  Guds  Aabenbarings  Sandhed,  er  det  en  selvfølgelig  Forud- 
sætning, at  der  er  en  personlig  Gud  til,  og  Dogmatiken  behøver 
igesaa  lidt  at  bevise  dette,  som  Botaniken  behøver  at  føre  Bevis 
for,  at  der  virkelig  er  Blomster  og  Planter  til.    Det  Samme  gj ælder 
om  Forhandlingerne  med  Pantheismen  og  Materialismen,  der  ligeledes 
gjerne  optage  en  utilbørlig  Plads  i  Dogmatiken ,  uagtet  denne  kan 
forbigaae  dem  i  rolig  Taushed.    Skal  Kampen  mod  disse  Eetninger 
have  virkelig  Betydning  og  ikke  indskrænkes  til  et  blot  Anathema, 
da  maa  den  føres  ud  fra  philosophiske  Forudsætninger,   men  saa- 
danne  kunne  kun  bringe  Uro  og  Forvirring  ind  i  Dogmatikens  fast 
afsluttede  theologiske  Lærebygning.    Derimod  er  det  Eeligionsphilo- 
sophiens  Sag,  idet  den  tager  ikke  et  theologisk,  men  et  philosophisk 
Udgangspunkt,  ud  fra  dette  at  eftervise  de  nævnte  Eetningers  indre 


*)  Jvfr.  H.  Martensen,  Ben  cliristelige  Ethik.    I  S.  46  flg. 

Uholdbarhed  og  dernæst  paavise  de  Veie,  Tanken  maa  gaae  for  at 
komme  til  en  virkelig  begrundet  religiøs  Livsanskuelse. 

Endelig  er  der  den  praktiske  Theologi.  Ogsaa  her  ligger 
Fristelsen  nær  for  Dogmatiken  at  drage  Spergsmaalene  om  Guds- 
tjenestens Ordning,  Kirkens  Forfatning  o.  lign.  ind  under  sit  Om- 
raade  under  Paaskud  af,  at  de  skulle  betragtes  under  dogmatiske 
Synspunkter.  Men  under  dette  Paaskud  kan  man  drage  et  hvilket- 
somhelst  theologisk  Sporgsmaal,  ogsaa  exegetiske  og  kirkehistoriske, 
ind  under  Dogmatiken,  thi  ethvert  saadant  lader  sig  betragte  fra  et 
dogmatisk  Synspunkt  (ligesom  omvendt  ethvert  dogmatisk  Spørgs- 
maal  lader  sig  betragte  under  et  exegetisk  eller  kirkehistorisk  Syns- 
punkt), hvoraf  Følgen  bliver,  at  vi  atter  som  i  den  lutherske 
Orthodoxis  Dage  faae  hele  Theologien  presset  ind  under  Dogma- 
tiken, og  denne  svulmer  atter  op  til  de  tykke  Foliobind.  De  prak- 
tiske Spørgsmaal  kunne  leilighedsvis  berøres  i  Dogmatiken,  men  kun 
i  Forbigaaende ,  thi  den  rette  fyldes tgj ørende  Behandling  faae  de 
først  i  den  praktiske  Theologi. 

Dogmatiken  vil  først  kunne  udfolde  sin  rette  Styrke,  naar  den 
faaer  sin  rette  Begrændsning.  Først  naar  det  meget  overflødige 
Stof,  som  endnu  stedse  bringes  frem  i  Dogmatiken,  fjernes,  særligt 
den  tunge,  rent  historiske  Lærdomsmasse ,  først  da  vil  Dogmatiken 
kunne  udfolde  sig  i  Frihed  og  med  fuld  Kraft  fordybe  sig  i  de  Pro- 
blemer, paa  hvis  Løsning  den  har  at  arbeide.  Først  da  sættes  den 
i  Stand  til  paa  Grundlag  af  Skriftens  Lære  at  fremstille  et  rent  og 
klart  Tankesystem,  i  hvilket  alle  Begreber  ere  sikkert  og  bestemt 
udformede,  vel  ordnede  i  deres  Rækkefølge,  saa  at  den  indre  Sammen- 
hæng mellem  dem  sees  i  fuld  Klarhed.  Al  Tvetydighed  er  ophævet, 
al  Selvmodsigelse  fjernet,  og  hvis  Problemet  er  af  en  saadan  Natur, 
at  den  menneskelige  Tænkning  er  for  indskrænket  og  svag  til  at 
løse  det,  bekj endes  det  aabent  og  ærligt  uden  Forbehold. 

De  Krav,  som  vor  Tid  fra  et  theologisk  videnskabeligt  Stand- 
punkt kan  stille  til  Dogmatiken,  lade  sig  sammenfatte  i  følgende 
Sætninger:  Dogmatiken  er  hverken  nogen  praktisk  eller 
historisk  Videnskab,  men  en  systematisk.  Den  skal 
som  Følge  deraf  hyerken  spørge  efter  umiddelbart 

praktiske  Resultater  eller  tilsigte  en  hi storisk  kritisk 
Prøvelse  af  det  foreliggende  Stof,  men  den  skal  ud- 
vikle dette  i  systematisk  Sammenhæng.  Idet  al  over- 
flødigt Lærdomsstof  udsondres  og  fjernes,  og  Dogma- 
tiken  tilbørligt  afgrændses  mod  de  nærbeslægtede 
theologiske  Discipliner,  vil  den  sættes  istand  til  med 
udelt  Kraft  at  løse  sin  videnskabelige  Opgave,  at  frem- 
stille det  christelige  Troesindhold  efter  sin  indre 
Sammenhæng  i  en  Række  af  klart  og  sikkert  udformede 
Begreber  i  nøie  Tilslutning  til  det  personlige  Troesliv 
Men  her  opkastes  det  Sporgsmaal,  som  vi  ikke  tør  ganske 
forbigaae:  hvad  hjælper  saa  alt  dette?  hvad  Gavn  er  Dogmatiken 
til?  kan  man  ikke  ligefuldt  blive  salig  uden  den?  Herimod  kan 
opstilles  en  Række  nye  Spørgsmaal :  til  hvad  Gavn  er  Philosophien? 
til  hvad  Gavn  er  Videnskaben  ?  kan  man  ikke  blive  salig  uden  den  ? 
Jo  ganske  vist  —  til  Held  og  Lykke  for  de  Millioner  og  atter 
Millioner,  hvis  Andel  i  Dogmatik  og  Philosophi  og  Videnskab  er 
yderst  ringe  eller,  om  man  vil  tage  disse  Ord  efter  deres  fulde 
Strænghed,  aldeles  ingen.  Men  saavist  det  at  vinde  Fred  med  sin 
Gud  og  derigjennem  evig  Frelse  og  Salighed  er  Livets  høieste  For- 
maal,  saavist  er  det  ikke  Livets  eneste.  Evig  Frelse  og  Salighed 
skal  ikke  vindes  udenfor  Livet  (dette  er  Munkevæsenets  og  Pie- 
tismens store  Vildfarelse),  men  i  og  med  Livet.  Det  gjælder  da  om, 
at  Livet  ordnes  og  føres  paa  rette  Maade.  Og  her  maa  det  vel 
erindres,  at  som  vi  ikke  selv  have  skabt  os,  saaledes  kunne  vi  heller 
ikke  føre  vort  Liv  efter  vore  egne  Ønsker  og  Phantasier.  Det  er 
Gud,  som  har  givet  os  Livet,  og  vi  ere  nødte  til  at  leve  det  efter  de 
physiske  Love,  som  han  har  sat  for  det,  eller,  forat  tale  tydeligere, 
vi  ere  nødte  til  at  leve  i  Kraft  af  de  Anlæg  og  de  Drifter,  som 
Gud  har  nedlagt  i  os.  Og  et  af  de  dybeste  Anlæg,  en  af  de 
stærkeste  aandelige  Drifter  er  Evnen  og  Driften  til  at  tænke.  Det 
er  den,  som  sætter  den  afgjørende  Skilsmisse  mellem  Dyret  og 
Mennesket.  Dyret  modtager  alle  sine  Indtryk  fra  Omverdenen 
aldeles  umiddelbart,  fører  sit  kraftige  sandselige  Liv  i  alle  de  brogede 
Indtryks  forvirrende  Mangfoldighed  uden  Forsøg  paa  at  ordne  og 

klare  dem,  det  lever  derfor  i  Øieblikket  og  aldrig  udover  det.  Saa- 
dant  formaaer  Mennesket  ikke,  skjøndt  det  mangen  Gang  inderligt 
ønsker  det;  det  drives  ustandseligt  fremad  over  øieblikket,  over  de 
umiddelbare  Indtryk  i  al  deres  brogede  Forvirring,  nødes  til  at  ordne 
dem,  klare  dem,  bringe  dem  i  indre  Forbindelse  med  hinanden  og 
dernæst  i  indre  Overensstemmelse,  kortsagt  til  at  tænke.  Mennesket 
drives  lige  saa  uimodstaaeligt  til  at  tænke  som  til  at  spise  og  drikke. 
I  denne  ubetvingelige  Drift  ligger  den  første  Spire  til  al  Videnskab 
—  det  nytter  ikke  at  spørge,  hvad  den  gavner  til;  thi  den  er 
der  nu  engang  og  skal  vide  at  gjøre  sig  gjældende  trods  alt  Ræ- 
sonnement.   Driften  til  at  tænke  er  ligesaa  stærk  paa  det  religiøse 
som  paa  alle  andre  Omraader,  ja  maaske  endnu  stærkere,  fordi  Livs- 
indholdet her  er  af  ren  aandelig  Natur.    Det  er  denne  Drift,  der 
fremkalder  den  Videnskab,  som  vi  kalde  Theologi,  i  hvilken  da  atter 
Dogmatiken  særligt  sætter  sig  til  Formaal  at  fremstille  det  religiøse 
Troesindhold  i  bestemt  udprægede  Tankeformer  som  en  sammen- 
hængende Lære.     Overalt,  hvor  det  religiøse  Liv  har  naaet  en  vis 
Modenhed,  uddanner  der  sig  med  Nødvendighed  en  tilsvarende 
Theologi  og  Dogmatik :  dér  har  derfor  udviklet  sig  ligesaa  vel  en 
jødisk  og  muhamedansk  som  en  christelig  Theologi.    Mellem  disse 
kan  der  trods  al  gjennemgaaende  Forskjel  findes  en  overraskende 
Lighed  i  enkelte  Lærestykker  f.  Ex.  om  en  guddommelig  Aaben- 
baring,  om  en  hellig  Skrift,  hvilket  er  et  mærkeligt  Bevis  for,  at 
den  menneskelige  Aand,  naar  den  gaaer  ud  fra  visse  Forudsætninger, 
er  nødt  til  at  tænke  i  en  bestemt  Retning  og  ikke  kan  komme  bort 
derfra.    Spørgsmaalet  bliver  i  saa  Fald,  om  de  Forudsætninger,  fra 
hvilke  der  gaaes  ud,  ere  rigtige.   Videnskabelige  Grunde  kunne  an- 
føres for  eller  imod  dem,  men  den  sidste  Afgjørelse  vil  dog  her 
altid  beroe  paa  det  umiddelbare  Personligheds  Indtryk,  som  den 
Enkelte  har  modtaget,  og  hvilket  vi  kalde  Tro. 

Dogmatiken  har  saaledes  sit  første  Udspring  fra  en  dyb  aandelig 
Trang,  og  paa  Spørgsmaalet,  hvorfor  man  studerer  Dogmatik,  kan 
gives  det  simple  Svar:  „vi  (d.  e.  ikke  denne  eller  hin  Enkelte, 
men  Samfundet)  gjøre  det,  fordi  vi  ikke  kunne  lade  det  være." 
Kirkens  Historie  bekræfter  noksom  dette.     Thi  saasnart  Christen- 


77 


dommen  er  naaet  saa  vidt  frem  efter  de  lange  og  blodige  For- 
følgelser, at  dens  Existents  er  sikkret,  begynder  strax  den  dogmatiske 
Tænken  over  Troeslærdommene,  og  den  bemægtiger  sig  Aanderne 
med  en  saadan  Magt,  at  i  et  Par  Aarhundreder  alle  andre  Inter- 
esser trænges  tilbage.  Man  kan  her  klage  over  den  Fanatisme  og 
Intolerance,  som  lagdes  for  Dagen,  det  Blod,  der  blev  udgydt,  de 
Mishandlinger  og  den  Brutalitet,  som  have  efterladt  deres  uudslette- 
lige Mærker  i  Kirkehistorien  —  herover  skal  dog  ikke  glemmes  eller 
oversees  det  uvurderlige  Gode,  der  fremgik  som  det  endelige  Ee- 
sultataf  disse  haardnakkede  og  forbittrede  dogmatiske  Kampe,  at  nemlig 
Kirken  ved  dem  vandt  det  blivende  Grundlag  for  sin  Bekjendelse, 
der  atter  danner  det  faste  og  urokkelige  Grundlag  for  hele  den 
senere  dogmatiske  Læreudvikling  indtil  den  Dag  idag. 

Og  hermed  er  det  da  tillige  godtgjort,  at  Dogmatiken  ikke 
blot  yder  Tilfredsstillelse  for  en  dyb  aandelig  Trang,  men  ogsaa 
har  sin  store  praktiske  Betydning  for  Menighedslivet.   Kun  at  denne 
ikke  sjøges  i  det  Enkelte  og  Begrændsede,  saa  at  der  ved  Udviklingen 
af  hvert  enkelt  Dogme  ængsteligt  spørges  efter  dets  praktiske  Brugbar- 
hed, men  i  det  Store  og  Omfattende.  Det  gaaer  her  med  Dogmatiken 
som  med  Mathematiken :  man  kan  bygge  baade  et  Hus  og  en 
Fiskerbaad  uden  særlige  videnskabelige  Kundskaber  blot  ved  Hjælp 
af  et  sikkert  6^ie,  en  øvet  Haand  og  en  prøvet  Erfaring  —  men 
skal  der  bygges  en  mægtig  Kuppelkirke  eller  et  stort  Fantserskib,  da 
slaaer  hverken  det  sikkre  Jdie  eller  den  prøvede  Livserfaring  til,  Sligt 
udføres  ikke  uden  omfattende  mathematiske  Beregninger.   Paa  samme 
Vis  kan  man  ogsaa  uden  særligt  dogmatisk  Studium  holde  en  op- 
byggelig Tale   eller  en  trøsterig  Prædiken.    Men  hvor  et  helt 
Menighedsliv  skal  veiledes  og  styrkes,  hvor  Troen  skal  opbygges. 
Tvivl  afværges  og  falsk  Lære  bekæmpes,  der  er  personlig  Fromhed 
ikke  tilstrækkelig,  derom  aflægge  de  ingenlunde  sjældne  Misgreb, 
hvori  christelige  Lægprædikanter  gjore  sig  skyldige,  tilstrækkeligt 
Vidnesbyrd.    Her  kræves  nøie  Kjendskab  til  Kirkens  Lære  og  Be- 
kjendelse, hvad  ikke  vindes  uden  et  dybere  gaaende  dogmatisk 
Studium.    Med  fuld  Feie  kræver  derfor  vor  Kirke  et  saadant  af  de 
unge  Mænd,  som  ville  træde  i  dens  Tjeneste.    Mellem  Dogmatiken 


78 


og  den  christelige  Prædiken  og  Opbyggelse  finder  en  nøie  Vexel- 
virkning  Sted:  hvo  der  vil  følge  Hovedpunkterne  i  den  lutherske 
Dogmatiks  Historie,  som  de  ovenfor  kortelig  ere  skildrede,  vil  finde 
en  mærkelig  Overensstemmelse  mellem  den  og  den  tilsvarende  Tids 
Prædiken  og  Psalmesang.  Thi  disse  tage  deres  Udspring  fra  det 
christelige  Troesliv,  og  ligesom  Dogmatiken  bæres  af  dette  og  er 
det  videnskabelige  Udtryk  derfor,  saaledes  virker  den  atter  tilbage 
derpaa,  bryder  nye  Veie  for  det,  ordner  og  styrer  det. 

Efterdi  der  saaledes  er  den  nøieste  og  inderligste  Sammen- 
hæng mellem  Dogmatiken  og  det  christelige  Troesliv,  der  gjensidigt 
paavirke  og  veilede  hinanden,  saa  folger  heraf,  at  Dogmatiken  vil 
aldrig  kunne  naae  sin  Fuldendelse,  saa  lidt  som  Livet  selv  naaer  en 
saadan  her  paa  Jorden.  Som  Livet  selv  er  i  bestandig  Udvikling  og 
antager  nye  Former,  saaledes  ogsaa  Videnskaben.  En  fast  afsluttet 
Dogmatik,  der  skal  være  gyldig  for  alle  kommende  Tider,  er  en 
ligesaa  stor  Umulighed  som  en  fast  og  afsluttet  Form  for  hvilken- 
somhelst  anden  Videnskab.  Vistnok  er  Dogmatikens  urokkelige 
Grundlag  givet  for  alle  Tider  i  den  hellige  Skrift,  vistnok  er 
det  rette  Synspunkt  for  dennes  Forstaaelse  givet  i  Kirkens  Bekjendelses- 
skrifter,  men  heraf  følger  dog  ingenlunde,  at  Dogmatiken  for  alle 
Tider  skulde  være  fastbunden  i  uforanderlige  Former.  Det  maa 
ikke  oversees,  at  Kirkens  Bekjendelsesskrifter  kun  give  Grundridsene 
i  store  Træk,  men  at  der  indenfor  disse  overlades  et  betydeligt 
Spillerum  for  den  individuelle  Tænknings  Frihed.  Saa  vel  i  Ud- 
formningen af  de  enkelte  Dogmer,  som  i  deres  Sammenknytning  og 
indre  Begrundelse,  i  Systemets  Anlæg  og  hele  den  dogmatiske  Con- 
stru etion  er  der  fuld  Frihed  for  den  dogmatiske  Tænken.  Jo  mere 
det  erkjendes,  at  Dogmatiken  skal  være  videnskabeligt  Udtryk  for 
selve  Troeslivet,  des  større  og  rigere  vil  ogsaa  den  individuelle  Fri- 
hed i  Opfattelsen  gjøre  sig  gjældende.  Naar  man  derfor  stundom 
lovpriser  den  store  Ensartethed  i  det  syttende  Aarhundredes  ortho- 
doxe  Dogmatik  som  et  væsentligt  Fortrin  for  vor  Tids  Mangfoldighed 
af  dogmatiske  Systemer,  da  kunne  vi  ingenlunde  istemme  denne 
Lovtale.  Tværtimod  ansee  vi  netop  hin  Ensartethed  som  hidrørende 
fra  den  orthodoxe  Dogmatiks  store  Grundmangel,  dens  Afslutning 

fra  det  personlige  Troesliv,  dens  Faststivnen  i  logiske  Former. 
Hvor  den  strænge  Logik  udelukkende  hersker,  kan  der  sagtens  frem- 
komme Ensartethed,  men  dette  bliver  tilsidst,  ikke  Livets,  men 
Dødens  Ensartethed.  Og  naar  vi  holde  for,  at  det  syttende  Aar- 
hundredes  Dogmatik  er  vor  Tids  Dogmatik  betydelig  overlegen  ved 
sin  faste  Methode,  sit  sikkre  Grundlag  i  Skriftens  og  Kirkens  Lære, 
saa  erkjende  vi  dog  atter,  at  vor  Tid  har  et  ubestrideligt  Fortrin 
deri,  at  den  har  erkjendt,  at  Dogmatiken  altid  skal  freragaae  af  et 
personligt  Troesliv  og  være  det  videnskabelige  Udtryk  for  dette. 
Men  som  det  personlige  Troesliv  udvikler  sig  forskjelligt  i  de  for- 
skjellige  Individualiteter,  saaledes  maa  ogsaa  Dogmatiken  have  Ret 
til  at  udforme  sig  paa  forskjellig  Vis,  hvilket  ingenlunde  udelukker 
Enighed  i  Grundlaget,  hvorpaa  der  bygges.  Ligesom  Naturen  for- 
maaer  at  udforme  den  samme  Grundform  i  mange  forskjellige  Arter 
og  Varieteter,  saaledes  kan  ogsaa  i  Aandens  Verden  en  bestemt 
religiøs  eller  sædelig  Grundanskuelse  udfores  i  sine  Enkeltheder  paa 
mange  forskjellige  Maader.  Det  er  derfor  en  grundfalsk  Faastand, 
som  dog  ikke  sjældent  fremføres  med  stor  Dristighed,  at  Dogma- 
tiken skulde  være  en  bunden  Videnskab  og  derfor  i  Virkeligheden 
ingen  Videnskab,  da  en  saadan  ikke  kan  trives  uden  Frihed.  Dogma- 
tiken er  ikke  mere  bunden  end  Naturvidenskaben  og  Historien  ere 
bundne,  nemlig  til  den  objective  Realitet,  hvilken  for  Dogmatikens 
Vedkommende  er  Guds  Aabenbaring  i  Jesus  Christus.  Denne  staaer 
fast,  men  i  den  subjective  Opfattelse  og  Tilegnelse  af  den,  i  Rede- 
gjørelsen  for  denne  samt  Fremstillingen  og  Begrundelsen  af  den 
indre  Sammenhæng  har  Dogmatiken  samme  Frihed  som  enhver 
anden  Videnskab  har  overfor  sit  givne  Stof. 

Den  samme  Frihed,  som  maa  kræves  for  den  enkelte  Tænker, 
maa  ogsaa  kræves  for  hele  Slægten.  Hver  Tid  har  sin  eiendomme- 
lige  Maade  at  tænke  og  udtale  sig  paa,  hver  Tid  har  sit  eiendomme- 
lige  videnskabelige  Sprog,  og  som  Følge  deraf  sin  Videnskab  og 
sin  Dogmatik,  der  passer  netop  for  den.  men  ikke  for  nogen  folgende 
Tid.  Naar  derfor  Mange  holde  for,  at  vor  Tid  behøver  kun  at 
vende  tilbage  til  det  syttende  Aarhundredes  strængt  udformede 
orthodoxe  Dogmatik,  da  kunne  vi  ingenlunde  dele  denne  Opfattelse, 

Tværtimod  vi  holde  for,  at  der  er  Meget,  som  var  god  Dogmatik 
i  det  syttende  Aarhundrede,  som  ingenlunde  er  det  i  det  nittende. 
Saa  mageligt  har  Gud  heller  ikke  gjort  det  for  os,  at  een  Slægt 
skulde  kunne  udføre  hele  Tankearbeidet  for  alle  de  følgende,  saa  at 
disse  kun  behøvede  at  gjentage  det  Samme.   Problemerne  fremstille 
sig  fra  nye  Sider  og  kræve  derfor  en  ny  Løsning,  nye  Spørgsmaal 
og  nye  Indsigelser  komme  frem  og  kræve  en  fornyet  Prøvelse,  Be- 
greberne kunne  fremstilles  i  skarpere  og  renere  Former,  i  den  indre 
Sammenhæng  kan  en  dybere  Begrundelse  eftervises,  ligesom  alle- 
haande  feilagtige  og  urigtige  Opfattelser,  der  efterhaanden  have 
indsneget  sig  og  erhvervet  sig  et  Slags  Hævd ,  skulle  udrenses  og 
give  Plads  for  sundere  og  rigtigere.    Stilstand  gives  derfor  ligesaa 
lidt  for  Dogmatiken  som  for  nogen  anden  Videnskab.    Ethvert  selv 
det  mest  velordnede  og  bedst  gjennemførte  dogmatiske  System  har 
sin  væsentligste  Betydning  for  Samtiden  som  nøie  og  træffende  Ud- 
tryk for  dens  Troesopfattelse.    Hvad  der  har  blivende  Værd  i  den, 
vil  gaae  over  i  de  følgende  Tiders  dogmatiske  Bevidsthed,  men  i 
forandrede  Udtryksformer.     Men  om  end  Fremstillingens  Form  og 
Udtryk  vexler,  saa  bliver  dog  Grundlaget  det  samme,  og  dette 
lægger  sig  for  Dagen  i  Principerne.     Saalænge  de  lutherske  Troes- 
principer  fastholdes  og  lægges  til  Grund  for  Udviklingen,  saalænge 
vil  Dogmatiken  med  Eette  bevare  sit  Navn  af  luthersk  Dogmatik, 
hvor  mange  Forandringer  den  end  kan  undergaae  i  den  videnskabe- 
lige Fremstilling.    Og  de  lutherske  Troesprinciper,  d.  e.  Læren  om 
den  hellige  Skrift  som  øverste  Norm  og  Prøve  for  al  sand  Theologi 
og  Læren  om  Eetfærdiggj øreisen  eller  Syndornes  Forladelse  ene  og 
alene  ved  Troen  paa  Jesus  Christus  —  de  ville  staa  fast,  saa  længe 
Christendommen  staaer  fast,  og  det  vil  sige  indtil  Dagenes  Ende, 
fordi  de  ere  det  evigt  gyldige  Udtryk  for  den  rette  og  sande  Op- 
fattelse af  Evangeliet.    Saa  ville  da  de  dogmatiske  Systemer  vexle 
og  afløse  hinanden,  ligesom  Menneskenes  Slægter  vexle  og  afløse 
hinanden,  men  Grundlaget,  hvorpaa  de  bygge,  nemlig  den  hellige 
Skrifts  historiske  og  dogmatiske  Vidnesbyrd  om  Guds  Frelse,  bliver 
urokket  det  samme  fra  Slægt  til  Slægt,  thi  Jesus  Christus 
er  igaar  og  idag  den  samme,  ja  til  evig  Tid  (Hebr.  13,  8). 

i  det  akademiske  Aar  1882—83  have  (indtil  d.  1.  Novbr.)  22  Viden- 
skabsmænd erhvervet  akademiske  Grader,  nemlig  1  den  theologiske 
Æresdoktorgi-ad,  2  den  theologiske  Licentiatgrad,  11  den  medicinske  og 
8  den  filosofiske  Doktorgrad.  De  af  dem  meddelte  Oplysninger  om  deres 
Livsforhold  og  Studier  aftrykkes  her  i  den  Orden,  i  hvilken  de  have 
vundet  Graden.  Tillige  meddeles  her  de  af  Landfysikus  for  St. 
Croix,  Dr.  med.  P.  E.  Kalmer  i  saa  Henseende  meddelte  Oplysninger, 
der  ej  kunde  optages  i  Programmet  til  sidste  Eeformationsfest. 


I. 

Jeg,  Paul  Emil  Kalmer,  er  Søn  af  tidligere  Kjjøbmand 
K.  J.  Kalmer  og  Hustru  Frederikke,  født  Dessauer,  som  begge  ere 
ilive.  Jeg  er  født  i  Hjørring  den  2den  Mai  1845  og  gik  indtil 
Aaret  1858  i  Hjørring  Borgerskole,  hvorfra  jeg  overgik  til  Mariboes 
Skole  i  Kjøbenhavn,  i  hvis  øverste  Klasse  jeg  strax  optoges.  Her 
forblev  jeg  kun  i  2  Aar.  Thi  oprindelig  bestemt  for  Handelen,  hvor- 
til jeg  aldrig  har  havt  Lyst  eller  Anlæg,  begyndte  jeg  i  Aaret  1859 
at  studere  og  indtraadte  i  1860  i  Borgerdydskolen  paa  Christians- 
havn, hvorfra  jeg  dimitteredes  i  1863  med  1ste  Characteer.  I  Aaret 
1870  tog  jeg  medicinsk  Embedsexamen  med  1ste  Characteer,  Alt 
før  den  Tid  havde  jeg  fungeret  som  Kandidat  paa  Kommune- 
hospitalet og  umiddelbart  efter  Examen  ansattes  jeg  paa  Ny  som 
saadan. 

Hensyn  til  min  første  Hustrues  Helbred  bestemte  mig  til  at 
forlade  Kjøbenhavn,  hvad  ellers  aldrig  havde  været  min  Agt,  og 

fra  Åaret  1871  ansattes  jeg  som  offentlig  Læge  (o:  Fattiglæge)  i 
Christianssted  paa  St.  Croix,  og  efter  i  ca.  V2  Aar  at  have  været 
constitueret  Landphysicus  paa  St.  Thomas  i  1877  søgte  jeg  det 
ledige  Embede  som  Landphysicus  for  St.  Croix,  hvortil  jeg  aller- 
naadigst  beskikkedes  i  Marts  1878.  Fra  medio  August  1881  til 
medio  Juli  1882  opholdt  jeg  mig  i  Danmark.  Det  medicinske  Fa- 
cultet  tillod  mig  den  21de  Juni  1882  at  forsvare  en  Afhandling  for 
Doctorgraden  i  Medicinen  („Acclimatisationsbegrebet  i  dets  Forhold  til 
gul  Feber").  Foruden  dette  Arbeide  har  jeg  udgivet  en  lille  Bog 
paa  Engelsk  betitlet:  „The  island  ofSt.  Croix  as  a  winter  residence 
for  invalids  from  Northern  climates",  i  hvilken  jeg  har  søgt  at 
fremstille  de  Fordele,  St.  Croix  frembyder  for  ikke  altfor  vidt  frem- 
skredne Brystsyge, 

Min  første  Hustru  var  Else  Charlotte  Johanne  Møller,  Datter 
af  afdøde  Birkedommer  Møller  i  Hirschholm.  Hun  døde  efter 
5  Maaneders  Ægteskab. 

I  Aaret  1872  ægtede  jeg  Adalgunda  Augusta  Berridge,  Datter 
af  Thomas  Probyn  Berridge  Esq,  af  St.  Kitts.  Vi  har  een  Søn  og 
5  Døttre. 

II. 

Frederik  August  Berleme-Nix,  Søn  af  Daniel  Frederik 
August  og  Hustru  Marie  født  Sand,  er  født  den  27de  Aug.  1847  i 
Haderslev,  hvor  min  Fader  var  Embedsmand.  1856  kom  jeg  i 
Haderslev  lærde  Skole,  ved  dennes  Lukning  1864  til  Horsens  Skole, 
hvorfra  jeg  dimitteredes  1865  med  1ste  Character.  Jeg  begyndte 
nu  at  høre  philosophiske  Forelæsninger,  idet  jeg  samtidig  tog  fat 
paa  det  juridiske  Studium,  som  jeg  dog  forlod  allerede  efter  at  have 
absolveret  Philosophicum  med  Laudabilis  for  at  tage  fat  paa  det 
medicinske.  I  Januar  1873  fuldførte  jeg  Lægeexamen  med  Lau- 
dabilis og  blev  nu  udnævnt  til  Keservelæge  i  Søetaten,  i  hvilken 
Egenskab  jeg  deltog  i  3  Togter,  to  med  Fregatten  „Sjælland"  og 
et  med  Skonnerten  „Set.  Thomas".  Efter  11  Maaneders  Forløb 
blev  jeg  Keservelæge  paa  Garnisonshospital  og  senere  fast  Candidat 

paa  Kgl.  Frederiks  Hospital  til  Novbr.  1875,  da  jeg  fik  Pladsen  som 
Læge  ved  Grevskabet  Holsteinborg.  Den  19de  Mai  1876  ægtede 
jeg  Charlotte  Marie  Schroll,  Datter  af  Proprietær,  Kammerraad 
Gustav  Schroll  til  „Lykkenssæde"  og  Hustru  Amalie  Johanne  Frede- 
rikke Bonde.  I  Sommeren  1882  indleverede  jeg  min  Afhandling 
for  Erhvervelsen  af  den  medicinske  Doctorgrad:  „Om  Diphteritis  i 
Svælget  og  dens  Behandling  med  skarp  Ske"  og  forsvarede  denne 
Afhandling  offentlig  d.  21.  Decbr.  samme  Aar. 

1  de  sidste  halvtredie  Aar  af  min  Studietid  havde  jeg  Regens- 
og  Communitetsstipendiet. 

III. 

Jeg,  S  Sr  en  So  rensen,  er  født  d.  23de  Nov.  1848  i  Dan- 
strup, Gjerning  sogn,  ved  Randers.  Min  fader,  husmand  Soren 
Sorensen,  døde  i  år,  min  moder  Johanne  Mikkelsdatter  lever  endnu. 
Skolelærer  Ravn  i  -Øster  vellin  g,  min  første  lærer,  foranledigede,  da 
jeg  omtrent  var  ti  år  gammel,  at  jeg  blev  forestillet  for  afdøde 
etatsråd  Hans  Puggaard,  hvis  storartede  velgorenhed  overfor  fattige 
born  er  almindelig  bekendt.  Ved  hans  hjælp  og  ved,  at  afdøde  pro- 
fessor Martin  Hammerich,  som  altid  viste  mig  megen  velvillie  og 
interesse,  gav  mig  fri  undervisning  i  Borgerdydskolen  på  Christians- 
havn, blev  jeg  student  1867  med  1ste  karakter  med  udmærkelse.  Året 
efter  bestod  jeg  den  philosophiske  prøve  med  samme  udfald.  En  under- 
støttelse af  det  Pnggaardske  drengelegat  fritog  mig  for  den  nød- 
vendighed i  mine  studenterår  at  måtte  tjene  mit  ophold  selv,  og  de 
forhold,  hvorunder  jeg  dengang  levede,  vare  i  det  hele  taget  saa 
gunstige,  at  jeg  nogenlunde  uforstyrret  kunde  følge  mine  tilbojelig- 
heder  og  interesser.  Jeg  havde  oprindelig  tænkt  på  at  studere 
naturvidenskaberne  og  i  de  sidste  år  af  min  skoletid  beskæftiget 
mig  så  meget  dermed,  som  det  på  dette  standpunkt  lod  sig  gore. 
Tilfældige  omstændigheder  i  forbindelse  med  interesse  for  sprog- 
studier bragte  mig  imidlertid  til  at  studere  philologi.  Enhver, 
som  har  givet  sig  af  med  klassisk  philologi,  har  vistnok  mærket, 
hvor  vanskeligt  det  er  for  begynderen  at  finde  sig  til  rette  i  denne 

videnskab,  som  har  været  bearbejdet  så  længe,  men  hvis  resultater 
foreligge  i  en  så  spredt  og  lidet  tiltalende  form.  Uden  kyndig  vej- 
ledning vil  det  ikke  let  lykkes  at  få  blik  for  det  faste  og  væsent- 
lige i  formodningernes  og  enkelthedernes  uoverskuelige  mangfoldighed 
og  finde  de  rette  synspunkter,  hvorfra  det  hele  kan  overses.  Det 
er  uberegneligt,  hvor  meget  unyttigt  arbejde  jeg  har  sparet  ved 
flittig  at  fjølge  universitetslærerne  Madvigs,  Ussings  og  Siesbye's 
forelæsninger  og  ©velser.  Tillige  er  den  omhu  og  velvillie,  hvor- 
med disse  mænd  tage  sig  af  alle  de  studerende,  som  komme  i  be- 
røring med  dem,  også  i  rigeligt  mål  bleven  mig  tildél.  Ved  siden 
af  den  klassiske  philologi  anvendte  jeg  megen  tid  til  sammenlignende 
sprogvidenskab;  navnlig  beskæftigede  jeg  mig  under  professorerne 
N.  L.  Westergaards  og  C.  W.  Smiths  vejledning  med  Sanskrit  og 
Slavisk.  1874  tog  jeg  den  philologiske  embedsexamen  med  1ste 
karaktér.  1876  blev  jeg  lærer  på  Herlufsholm,  men  tog  to  år  efter 
til  København,  idet  jeg  tænkte  at  fortsætte  studiet  af  Sanskrit,  som 
efterhånden  var  blevet  mit  hovedstudium,  under  etatsråd  Wester- 
gaards vejledning,  en  plan,  som  dennes  kort  efter  paafulgte  død  for- 
hindrede. Jeg  har  siden  ernæret  mig  i  København  ved  undervisning 
og  benyttet  al  den  tid,  jeg  har  kunnet  få  tilovers,  til  Sanskritstudiet. 
I  foråret  1883  forsvarede  jeg  min  afhandling  for  den  philosophiske 
doctorgrad:  „Om  Mahabharata's  stilling  i  den  Indiske  literatur. 
I.  Forsøg  på  at  udskille  de  ældste  bestanddele".  Jeg  er  for  tiden 
beskæftiget  med  fortsættelsen  deraf  og  med  et  par  andre  dertil  sig 
sluttende  arbejder.  —  Foruden  ovennævnte  doctordisputats  har  jeg 
i  trykken  udgivet:  referat  af  et  foredrag  om  „Grækernes  forestillinger 
f  om  sjælens  tilstand  efter  døden"  (i  philol.  samfunds  årsberetning  for 
1874—76);  „Indiske  æ  ven  tyr  og  molbohistorier  efter  10de  bog  af 
Somadeva's  Kathasaritsagara"  (i  Herlufsholm  skoles  program  for  1878); 
„Om  den  lærde  skoles  ordning"  (i  tidsskriftet  „Vor  Ungdom"  1879); 
desuden  anmeldelser  af  Trenckner's  Pali  Miscellany  og  Milinda  Panha 
og  af  M.  Hammerich's  Sakuntala  (begge  i  „Nordisk  Tidsskrift"),  af 
C.  W.  Smiths  Russiske  Literaturhistorie  (i  „Berlingske  Tidende")  og 
af  Edgrens  Sanskrit  Grammatik  (i  „Philologisk  Tidsskrift"  1883). 

Et  års  tid  efter  min  hjemkomst  fra  Herlufsholm  ægtede  jeg 
Sophie  Elisabeth  Biering ,  datter  af  distriktslæge  Edv.  Biering  ^ 
ÆrøskiObing  (nu  i  Roskilde);  hun  har  skænket  mig  en  datter  og 
en  s5n. 

IV. 

Jeg  Frederik  Christian  Henrik  Griinfeld,  født  i  Sles- 
vig by  den  29.  Nov.  1845,  er  en  søn  af  fhv.  overlærer  Hans  Peter 
Hansen  Griinfeld  og  hustru  Anna  Catharina  Griinfeld,  født  Peschcke. 
Efterat  have  besøgt  Slesvig  domskole  fra  Oktober  1852,  dimitteredes  jeg 
1863  derfra  med  Characteren  laudab.  et  publ.  encom.  ornat.,  for  at 
studere  jura  ved  Kjøbenhavns  universitet.  I  somren  1864  absol- 
verede jeg  den  philosophiske  examen  (laudab.)  og  fortsatte  endnu  i 
ét  halvår  det  påbegyndte  juridiske  studium ,  som  jeg  dernæ.st  om- 
byttede med  det  medicinske,  hvortil  prof.  Steenstrups  forelæsninger 
havde  vakt  min  lyst.  Jeg  absolverede  den  medicinske  forberedelses- 
examen  Okt.  65  og  Januar  66  (laud.)  og  i  somren  1870  den  medi- 
cinske embedsexamen  (haud  illaud.  I  gr.). 

I  Oktob.  1864  havde  jeg  fået  Regentsbeneficiet,  som  jeg  be- 
holdt til  Marts  1870,  i  de  4  sidste  år  sammen  med  Communitets- 
beneficiet. 

Fra  1ste  Januar  1871  ansattes  jeg  som  fast  candidat  først  i 
4  måneder  på  Set.  Hans  hospital  og  dernæst  på  Communehospitalet, 
hvor  jeg  blev  indtil  jeg  Okt.  1873  udnævntes  til  reservelæge  ved 
Almindelig  hospitals  1ste  service,  en  stilling,  som  jeg  endnu 
indtager. 

Den  22.  Febr.  1883  forsvarede  jeg  min  for  den  medicinske 
doctorgrad  skrevne  afhandling:  „Om  hernia  foraminis  ovalis". 

Tidligere  havde  jeg  i  Hospitalstidende  II  R.  9.  B.  pg.  765 
og  785  skrevet  en  artikel:  „Bemærkninger  om  cicatricer  efter  ulcus 
ventriculi  og  duodeni". 

V. 

Jeg,  Holger  Peter  Theodor  Mygind,  er  fodtden  5te januar 
1855.    Mine  forældre  vare  afdøde  grosserer  J.  H.  Mygind  og  lige- 

ledes  afdøde  hustru  Johanne  Mygind,  fedt  Gade.  Jeg  dimitteredes 
i  året  1873  fra  Mariboes  latin-  og  realskole  i  Kjøbenhavn  (1ste 
karakter)  efter  at  have  frekventeret  denne  i  11  år,  absolverede  philo- 
sophicum  det  folgende  år  (præceteris),  medicinsk  forberedelsesexamen 
i  sommeren  1875  (laudabilis)  og  endelig  medicinsk  embedsexamen  i  som- 
meren 1880  (laudabilis).  Jeg  ansattes  umiddelbart  efter  min  examen  ved 
Almindeligt  hospital,  hvor  jeg  var  kandidat  indtil  1ste  januar  1882, 
gennemgik  derpå  det  lovbefalede  kursus  på  fødselsstiftelsen  i 
6  uger,  og  konstitueredes  dernæst  som  reservelæge  på  garnisons- 
sygehuset  i  Kjobenhavn  indtil  den  1ste  maj  1882.  Derpå  rejste 
jeg  til  udlandet,  hvor  jeg  navnlig  opholdt  mig  i  London;  efter  min 
hjemkomst  i  oktober  1881  konstitueredes  jeg  som  kandidat  på 
kommunehospitalet,  hvor  jeg  i  alt  har  gjort  tjeneste  i  12  måneder, 
hvoraf  6  måneder  på  1ste  afdeling  (prof.  Holmer),  i  hvilken  tid  jeg 
samlede  materiale  til  en  afhandling  „om  jodoformens  anvendelse  til 
sårbehandling",  som  indsendtes  til  universitetet  i  oktober  1882, 
og  som  blev  antaget  for  værdig  til  at  forsvares  offentlig  for 
doktorgraden  i  medicinen.  Den  13de  oktober  1882  ægtede  jeg  i 
Kingston-on-Thames  Annie  Elisabeth  Nash,  datter  af  afdøde  konsul 
og  fredsdommer  i  Cardiff  S.  Nash.  Jeg  er  nu  praktiserende  læge  i 
Kjøbenhavn  og  har  tillige  siden  1879  været  beskæftiget  med  manu- 
duktion  i  anatomi. 

VI. 

Jeg,  Frederik  Vilhelm  Valdemar  Eonning,  er 
født  i  Assens  d.  3.  Septbr.  1851.  Jeg  gik  i  byens  realskole 
indtil  mit  13de  år,  da  jeg  blev  indmeldt  som  elev  i  Odense  lærde 
skole,  hvorfra  jeg  dimitteredes  1870.  I  min  skoletid  havde  jeg  kun 
næret  særlig  interesse  for  ét  fag,  literatur-historien,  og  som  student 
slog  jeg  derfor  ogsaa  ind  på  studiet  af  denne  videnskab.  I  1875 
tog  jeg  magisterkonferentsen  i  „Nordisk  Filologi",  med  literatur- 
historie  (særlig  det  18de  årh.)  som  hovedfag.  (Den  skriftlige  hoved- 
opgave var :  Fremmede  åndsstrømningers  indvirkning  på  den  danske 
literatur  i  det  18de  årh.).     Efter  at  have  aftjent  min  værne- 

pligt,  blev  jeg  i  Septbr.  1877  lærer  på  dr.  G.  Rodes  udvidede  h6j- 
skole  (Skovgård),  og  virkede  i  denne  stilling  til  skolens  opløsning 
efter  forstanderens  åøå  (1879).  Efteråret  1879  tilbragte  jeg  med 
forberedende  studier  i  oldengelsk  literatur  og  sprog,  og  tiltrådte 
derpå,  med  offentlig  understøttelse,  i  Januar  1880  en  rejse  til  Lon- 
don. Her  fortsatte  jeg  paa  „British  Museum"  det  i  hjemmet  be- 
gyndte arbejde,  og  beskæftigede  mig  særlig  med  den  oldengelske 
poesi.  Efter  min  hjemkomst  arbejdede  jeg  som  lærer  dels  ved 
offentlige  skoler,  dels  ved  private  kursus,  og  benyttede  min  fritid 
til  at  fuldende  nogle  af  de  i  England  paabegyndte  studier.  Udbyttet 
heraf  var  „Bevoulfs-kvadet,  en  literærhistorisk  studie,"  der  i  Januar 
1883  blev  antaget  som  værdig  til  at  forsvares  for  den  filosofiske 
doktorgrad,  hvorefter  det  mundtlige  forsvar  fandt  sted  d.  20. 
Marts. 


VII. 

Den  10.  Januar  1805  blev  jeg  Carl  Frederik  Balslev 
født  i  Haarslev  i  Fy  en,  hvor  min  Fader  Rasmus  Balslev  var  Sogne- 
præst. Min  Moder  Anna  Salome  Lautrup  var  en  Præstedatter  fra 
Tyrstrup  i  Nordslesvig.  Jeg  var  den  tredie  af  fem  Sønner,  der  alle 
bleve  Præster,  og  af  hvilke  foruden  mig  den  ældste  og  den  yngste 
endnu  leve  og  ere  i  geistlig  Virksomhed.  Jeg  levede  en  lykkelig 
Barndom  i  et  gudfrygtigt  Hjem.  I  mit  trettende  Aar  blev  jeg  sat 
i  Odense  Cathedralskole,  hvorfra  jeg  blev  dimitteret  til  Universitetet 
i  Aaret  1822.  Efter  at  jeg  i  Aaret  1827  havde  underkastet  mig 
theologisk  Embedsexamen ,  forblev  jeg  i  Kjøbenbavn  i  sex  Aar,  og 
anvendte  min  Tid  dels  til  at  fortsætte  det  theologiske  Studium,  dels 
til  at  give  Undervisning;  jeg  var  saaledes  i  flere  Aar  Lærer  i  Re- 
ligion i  det  von  Westenske  Institut.  Under  27.  Marts  1833  blev  jeg 
kaldet  til  Sognepræst  for  Veierslev  og  Blidstrup  Menigheder  paa 
Morsø  under  Aalborg  Stift.  Samme  Aar  indtraadte  jeg  i  Ægteskab 
med  Ulrikke  Christine  Boesen,  en  Datter  af  Justitsraad  og  Contoir- 
chef  i  Rentekammeret  Johannes  Boesen ,  i  hvis  ch ristelige  Hus  jeg 

var  saa  lykkelig  at  have  et  godt  Tilholdssted  under  mit  Ophold  i 
Kjøbenhavn.  Min  Hustru  døde  efter  fire  Aars  Forløb,  og  to  Aar 
derefter  ægtede  jeg  hendes  Søster  Louise  Eleonora  Boesen.  Jeg 
levede  sytten  Aar  som  Sognepræst  i  Veierslev.  Ved  Siden  af  min 
Præstegjerning  fik  jeg  Tid  til  at  undervise  mine  egne  Børn,  og  det  var 
nærmest  til  Brug  for  dem,  at  jeg  udarbeidede  de  to  smaa  Bøger,  der 
have  faaet  en  stor  Udbredelse:  „Bibelhistorie  tilligemed  lidet  af 
Kirkens  Historie  efter  Apostlenes  Dage",  der  udkom  første  Gang 
1844,  og  „Luthers  Catechismus  med  en  kort  Forklaring",  der  udkom 
første  Gang  1849.  Under  2.  April  1850  blev  jeg  kaldet  til  Sogne- 
præst ved  Kibe  Domkirke  og  Stiftsprovst  for  Kibe  Stift.  Samme 
Aar  døde  min  anden  Hustru,  og  tre  Aar  derefter  indtraadte  jeg  i 
Ægteskab  med  min  endnu  levende  Hustru  Marie  Elise  Hansen, 
Datter  af  Provst  Jep  Hansen  i  Jordkjær,  da  constitueret  Super- 
intendent i  Nordslesvig.  Under  5.  Juli  1860  blev  jeg  kaldet  til 
Sognepræst  for  Nørre  Broby  i  Fy  en,  og  Aaret  efter  blev  jeg  til- 
lige Provst  for  Salling  Herred,  i  hvilken  Stilling  jeg  forblev  indtil 
jeg  d.  29.  Marts  1867  blev  kaldet  til  Biskop  over  Ribe  Stift.  Jeg  har 
saaledes  været  i  geistlig  Virksomhed  i  50  Aar ,  og  i  de  sidste 
16  Aar  Biskop  i  Ribe.  Jeg  seer  tilbage  paa  de  mange  Aar  med 
ydmyg  Tak  til  min  Herre  og  Frelser,  som  har  forundt  mig  en  saa 
lang  Tjenestetid  og  trofast  har  baaret  mig  gjennem  Glæder  og 
Sorger,  og  med  den  Fortrøstning,  at  han  har  lagt  sin  Velsignelse 
til  min  ufuldkomne  Gjerning,  saa  at  den  dog  har  baaret  nogen  Frugt. 

I  mit  huuslige  Liv  har  jeg  ved  Siden  af  megen  Glæde  havt 
tunge  Sorger.  Jeg  har  begravet  to  kjære  Hustruer  og  mange  kjære 
Børn;  det  sidste,  der  blev  bortkaldt  fra  mig,  var  min  ældste  Søn, 
der  døde  i  Aaret  1878  som  Præst  i  Engum  ved  Veile. 

Den  1. 'Januar  1856  blev  jeg  benaadet  med  Dannebrogsordenens 
Ridderkors,  den  28.  Juli  1869  med  Sølvkorset,  den  21,  Juli  1875 
blev  jeg  udnævnt  til  Commandør  af  Dannebroge  2den  Grad,  den 
21.  December  1878  til  Commandør  af  1ste  Grad.  Ved  mit  50.  Aars 
Embedsjubilæum  den  27.  Marts  dette  Aar  viste  Kjøbenhavns  Uni- 
versitets theologiske  Facultet  mig  den  Ære  at  conferere  mig  den 
theologiske  Doctorgrad* 

YIII. 

Jeg,  Axel  Holmer,  er  født  den  21de  October  1849.  Mine 
Forældre  ere  afdøde  Malermester  L.  fl.  Holmer  og  ligeledes  afdøde 
Hustru  Louise  Godfrida,  f.  -Ørum.  I  Aaret  1868  blev  jeg  dimitteret 
som  Student  fra  Borgerdydskolen  paa  Kristianshavn  med  1ste  Cha- 
racteer.  Den  følgende  Sommer  bestod  jeg  den  philosophiske  Prøve, 
tog  medicinsk  Forberedelsesexamen  Nytaar  1870  og  Lægeexamen 
Nytaar  1875  med  Hovedcharacteer  laudabilis.  Efter  den  Tid  bar 
jeg  været  ansat  fra  1ste  Marts  1876  til  1ste  April  1878  som  Re- 
servelæge ved  Kjøbenhavns  Garnisonssygehus  og  derefter  fra  1ste 
April  1878  til  1ste  April  1880  som  Lægecandidat  ved  Kommune- 
hospitalet i  Kjøbenhavn,  og  har  efter  den  Tid  levet  som  praktiserende 
Læge  i  Kjøbenhavn. 

Den  vækkende  Undervisning,  som  jeg  allerede  som  Student 
havde  Leilighed  til  at  nyde  godt  af  paa  Dr.  Edmund  Hansen  Gruts 
øienklinik,  gav  mig  Lyst  til  at  sætte  mig  nærmere  ind  i  Ophthal- 
mologien,  hvorfor  jeg  saavel  under  mine  Hospitalsophold  som  ogsaa 
senere  jevnlig  har  benyttet  min  Fritid  til  at  deltage  i  Arbeidet  paa 
Dr.  Hansen  Gruts  Klinik.  Den  l4de  April  1883  forsvarede  jeg  en 
Afhandling  for  Erhvervelsen  af  den  medicinske  Doctorgrad:  „Om 
Ulcus  corneæ  serpens  (Såmisch)",  til  hvilken  Materialet  er  hentet 
fra  Dr.  Hansen  Gruts  Klinik. 

IX. 

Jakob  Vilhelm  Wichmann  er  født  d.  15.  Juli  1852  i 
Kjøbenhavn;  mine  Forældre  ere  Bogbinder  Hans  Heinrich  Ferdinand 
Wichmann  og  Marie  Andrea,  f.  Olsen.  Efter  at  jeg  1866  havde 
taget  Afgangsexamen  fra  Efterslægtselskabets  Realskole,  blev  jeg 
optaget  i  Borgerdydskolen  paa  Christianshavn,  hvorfra  jeg  dimit- 
teredes 1869  (1  Kar.  m.  Udm  ).  Aaret  efter  tog  jeg  filosofisk 
Examen,  Januar  1876  Lægeexamen  (laud.).  Som  Student  havde  jeg 
i  4  Aar  nydt  det  Smith'ske  Stipendium.  Efteraaret  1876  tilbragte 
jeg  som  Amanuensis  hos  Dr.  Krohn  i  Rønde.    Siden  1.  Februar 

1877  har  jeg  uafbrudt  været  ansat  ved  forskjellige  kjøbenhavnske 
Hospitaler.  Jeg  var  saaledes  Februar— August  1877  Kandidat  ved 
Almindeligt  Hospital,  September  1877— Marts  1878  Kandidat  ved 
Ladegaarden,  April  1878— Mai  1879  Eeservelæge  ved  Garnisons 
Sygehus.  Juni  1879  blev  jeg  ansat  som  Kandidat  ved  Dronning 
Louises  Børnehospital,  hvor  jeg  forblev  til  1,  Juli  1880.  Det  rige 
Materiale,  jeg  her  havde  Adgang  til,  og  som  Professor  Hirschsprung 
ogsaa  senere  med  stor  Liberalitet  har  stillet  til  min  Raadighed, 
førte  mig  særlig  ind  paa  Studiet  af  Barnealderens  Pathologi.  Efter 
at  jeg  i  2  Aar  (Juli  1880  -  Juni  1882)  havde  været  Kandidat  ved 
Kommunehospitalet,  vendte  jeg  derfor  tilbage  til  Børnehospitalet, 
hvor  jeg  imidlertid  kun  blev  til  1.  Novbr.  1882,  da  jeg  opnaaede 
min  nuværende  Stilling  som  Reservelæge  ved  Kommunehospitalets 
3die  Afdeling.  D.  10.  Mai  1883  forsvarede  jeg  min  Afhandling 
for  Doktorgraden:  „Anatomiske  Studier  over  medfødte  Hjértefeil  til 
Belysning  af  Sammenhængen  mellem  Forsne vring  af  Lungearterien 
og  mangelfuld  Udvikling  af  Septum  ventriculorum". 

X. 

Knud  Børge  Pontoppidan  er  Søn  af  afdøde  Sognepræst 
til  Set.  Mortens  Kirke  i  Randers  Dines  Pontoppidan  og  efterlevende 
Hustru  Marie,  født  Oxenbøll.  Jeg  er  født  i  Ribe  den  10de  Juli 
1853,  dimitteredes  til  Universitetet  i  1870  fra  Randers  lærde  Skole 
(1ste  Karakter).  I  Sommeren  1876  tog  jeg  medicinsk  Embedsexamen 
(Laudabilis).  De  følgende  Aar  tilbragte  jeg  dels  i  Udlandet,  dels  i 
forskellige  mere  kortvarige  Stillinger  herhjemme,  derimellem  et  halvt 
Aar  som  Kandidat  ved  den  nørrejyske  Sindssyge-Anstalt  under  Pro- 
fessor Selmer.  I  1879  vandt  jeg  Universitetets  Guldmedaille  for  en 
Besvarelse  af  dets  Prisopgave  i  Lovkyndighed  („Den  ufuldstændige 
Tilregneligheds  Væsen  og  dens  Behandling  i  nyere  Straffelove,  særlig 
i  nordisk  Ret").  Den  1ste  Marts  1880  fik  jeg  Ansættelse  som  Kan- 
didat og  den  1ste  Februar  1882  som  Reservelæge  ved  Kommune- 
hospitalet. Den  Ilte  Maj  1883  forsvarede  jeg  min  for  Doktorgraden 
skrevne  Afhandling:  „Den  kroniske  Morfinisme". 

XI. 

Heinrich  Christian  von  Harten  er  født  d.  9de  Juni 
1850  paa  Skjørringegaard  paa  Falster.  Min  Fader,  Godseier  Louis 
von  Harten,  der  er  født  i  Storhertugdømmet  Oldenburg,  er  nu  svensk 
Undersaat,  min  Moder,  Nathalia  Christine,  født  Sundorph,  er  dansk 
af  Fødsel.  Efter  at  have  nydt  Undervisning  i  mit  Hjem  til  mit 
10de  Aar  kom  jeg  1860  i  Nykjøbing  Cathedralskole,  fra  hvilken  jeg 
dimitteredes  1869  til  Universitetet  med  første  Karakter.  Med  sær- 
lig Taknemlighed  mindes  jeg  her  Skolens  daværende  Kektor,  senere 
Professor  ved  Universitetet  Caspar  Paludan-Miiller,  der  baade  ved  sin 
indsigtsfulde  Dygtighed,  kraftige  Aand  og  sin  elskværdige  Person- 
lighed udøvede  en  saa  velsignelsesrig  Indflydelse  og  ikke  mindst  paa 
mig.  I  Sommeren  1870  bestod  jeg  den  philosophiske  Prøve  (1ste 
Karakter  med  Udra.)  og  i  Januar  1871  tog  jeg  den  medicinske  For- 
beredelses examen.  Efter  at  have  tilbragt  en  Tid  ved  Lunds  Uni- 
versitet, hvor  jeg  væsenligst  studerede  Anatomi  under  Prof.  Nau- 
mann,  afsluttede  jeg  den  medicinske  Embedsexamen  i  Juni  1875 
med  Karakteren  Laudabilis.  Herefter  var  jeg  henved  V2  Aar  Kan- 
didat ved  Kommunehospitalets  6te  Afdeling,  hvorefter  jeg  gjennemgik 
det  obstetriciske  Kursus  paa  Fødselsstiftelsen.  I  Foraaret  1876 
vicarierede  jeg  for  en  Collega  paa  Landet  og  deltog  derpaa  Sommeren 
1876  i  Leirsamlingen  ved  Hald  som  Reservelæge  ved  Ilte  Bataillon. 
Om  Efteraaret  deltog  jeg  i  Sessionen  ved  2den  Udskrivningskreds 
og  blev  1ste  Januar  1877  ansat  som  Reservelæge  ved  Garnisons- 
hospitalets  1ste  Afdeling.  I  de  følgende  3  Aar  gjorde  jeg  dels 
Tjeneste  i  Hæren  som  Reservelæge,  dels  var  jeg  i  ca.  IV2  Aar  ansat 
som  Kandidat  paa  Kommunehospitalet,  indtil  jeg  d.  1ste  November 
1880  blev  udnævnt  til  Korpslæge  i  Hæren. 

I  Efteraaret  1882  indgav  jeg  til  det  medicinske  Facultet  en  til 
Erhvervelsen  af  den  medicinske  Doktorgrad  skreven  Afhandling: 
„Bidrag  til  Bedømmelsen  af  antiseptisk  Osteotomi",  som  jeg  der- 
efter offentlig  forsvarede  d.  17de  Mai  1883.  Jeg  har  gjentagne 
Gange  haft  Leilighed  til  i  længere  Tid  at  bevæge  mig  i  Udlandet 
og  har  da  søgt  at  gjøre  mig  bekjendt  med  de  kirurgiske  Kliniker, 

saaledes  navnlig  i  London,  Paris,  Halle,  Leipzig  og  Berlin,  hvor  jeg 
da  særlig  har  rettet  niin  Opmærksomhed  paa  de  Spørgsmaal,  min 
ovennævnte  Afhandling  berører. 

I  December  1879  ægtede  jeg  Fanny  Elisabeth,  født  Groth, 
Datter  af  Møntguardein  Simon  Groth  og  Hustru  Emmy  Camilla, 
født  Birkerod. 

XII. 

Jeg,  Emil  Leopold  Gigas,  Søn  af  Grosserer  Vilhelm  Tho- 
mas Gigas  og  Hustru  Marie  Christine,  født  Dehli,  er  født  i  Kjeben- 
havn  den  23åe  August  1849.  Efter  at  jeg  fra  mit  7de  Aar  havde 
modtaget  Undervisning  i  Borgerdydskolen  i  Kjøbenhavn,  blev  jeg 
1868  dimitteret  derfra  med  iste  Karakter.  Allerede  i  de  sidste  Aar 
af  min  Skoletid  havde  jeg  fattet  Forkjærlighed  for  Studiet  af  den 
klassiske  Oldtid,  især  dets  archæologiske  Side,  og  da  jeg  havde  ab- 
solveret den  filosofiske  Examen,  tog  jeg  derfor  strax  fat  paa  dette 
Studium,  idet  jeg  hørte  Forelæsninger  af  og  deltog  i  Examinatorier 
hos  Professorerne  Madvig  og  Ussing.  Ved  Siden  heraf  stræbte  jeg 
at  tilegne  mig  en  almindelig  humanistisk  Dannelse,  bl.  A.  ved 
praktisk  Musikdyrken,  ved  hyppige  Museumsbesøg  og  ved  i  et  Par 
Semestre  at  følge  N.  L.  Høyens  vækkende  og  veltalende  Foredrag 
over  Kunsthistorien;  senere  have  Docent  Jul.  Langes  Forelæsninger 
og  smagfulde  kritiske  Veiledning  bidraget  til  at  skærpe  mit  Blik 
for  den  bildende  Kunsts  Værker  og  til  at  udvide  mine  positive 
Kundskaber  i  denne  Ketning,  ligesom  jeg  en  Tid  lang  har  studeret 
Musikkens  Theori  hos  en  af  Kjøbenhavns  mest  ansete  Lærere.  I  en 
meget  ung  Alder  blev  der  mig  allerede  den  Lykke  tildel  at  reise 
udenlands:  det  er  min  Fader,  hvem  jeg  har  at  bringe  en  hjertelig 
Tak  herfor  som  for  meget  Andet;  og  jeg  fik  saaledes  i  Løbet  af 
faa  Aar  baade  Frankrig,  Schweiz,  Italien  og  Spanien  at  see.  Disse 
Reiser  bragte  mig  til  at  sysle  med  de  romanske  Sprog  og  deres 
Litteraturer,  og  det  blev  mig  da  efterhaanden  klart,  at  det  vidtløftige 
og  sammensatte  filologiske  Examensstudium,  som  jeg  hidtil  havde 
drevet,  mindre  egnede  sig  for  mig  end  Beskjæftigelsen  med  den 

romanske  Filologi,  med  en  Magisterkonferents  heri  for  øie.  Medens 
Spansk  i  Virkeligheden  var  og  er  mit  Hovedfag,  maatte  jeg  af 
Hensyn  til  Universitetets  Fordringer  i  de  følgende  Aar  anvende  mest 
Tid  paa  Italiensk  og  Fransk.  Jeg  hørte  Prof.  V.  Bjerrings  Fore- 
læsninger over  det  sidstnævnte  Sprog  samt  deltog  i  hans  Skrive- 
jøvelser,  og  hos  nuværende  Docent  Dr.  phil.  Thor  Sundby  ned  jeg 
Undervisning  i  Italiensk,  indtil  jeg  ved  Juletid  1876  underkastede 
mig  Magisterkonferents  i  de  romanske  Hovedsprog  og  Litteraturer, 
undtagelsesvis  med  Italiensk  som  Hovedfag,  idet  der  selvfølgelig 
stilledes  større  Krav,  hvad  det  Franske  angaaer,  end  Tilfældet  pleier 
at  være  ved  et  Bifag,  samt  overhovedet  med  Fremhævelse  af  Litte- 
raturhistorien. Kort  efter  reiste  jeg  i  Følge  med  Dr.  phil.  Sundby 
til  Spanien,  hvor  jeg  tilbragte  nogle  nydelsesrige  og  lærerige  Maa- 
neder  samt  gjorde  adskillige  interessante  Bekjendtskaber  blandt 
Videnskabsmænd  og  Forfattere.  Om  Efteraaret  1877  begav  jeg  mig 
atter  til  Udlandet  sammen  med  nuværende  Cand.  mag.  Kr.  Nyrop; 
denne  Gang  gjaldt  Eeisen  Paris,  og  indtil  Sommeren  1878  studerede 
jeg  i  den  romanske  Filologis  Hovedstad  under  Universitetslærere  som 
Gaston  Paris,  Paul  Meyer,  Leon  Gautier  o.  A.  ved  École  des  hautes 
Etudes,  École  des  Chartes  og  Collége  de  France.  Endnu  maa  jeg 
nævne  den  Reise  til  Spanien,  som  jeg  foretog  i  videnskabeligt 
øiemed  1880  med  Universitetets  og  Kultusministeriets  Understøttelse; 
jeg  opholdt  mig  da  navnlig  i  den  for  sit  Arkiv  berømte  By  Siman- 
cas,  nær  ved  Valladolid,  hvor  jeg  samlede  Materialier  til  historiske 
Arbeider.  I  den  Tid,  jeg  har  tilbragt  hjemme,  har  jeg  givet  mig 
endel  af  med  Sprogundervisning,  navnlig  privat. 

1874  udkom  min  første  trykte  Afhandling,  med  Titelen  „Nyere 
Digteres  Bearbeidelser  af  Plautus'  Menæchmi",  i  „Nordisk  Tidsskrift 
for  Filologi  og  Pædagogik",  ny  Række,  1ste  Bd.  (anmeldt  i  Bursians 
„  Jahresbericht",  1876,  II,  P.  48  ff.).  I  samme  Tidsskrift,  ny  Række, 
6te  Bd.,  er  optagen  en  anden  Afhandling  af  mig,  „En  spansk  Marsk 
Stig".  Begge  disse  Arbeider  'ere  først  fremtraadte  som  Foredrag  i 
det  filologisk-historiske  Samfund,  og  ved  dettes  Jubilæum  1877 
ydede  jeg  ogsaa  et  Bidrag  til  det  af  Samfundets  Formand  udgivne 
Mindeskrift,  nemlig  „Nyere  Digteres  Bearbeidelser  af  Plautus'  Am- 

phitruo"  (anmeldt  i  Bursians  „Jahresbericht",  1880,  P.  18  ff.,  samt 
af  Eeinhold  Kohler  i  „Literaturblatt  fiir  germanische  und  romanische 
Philologie",  1881,  Nr.  6).  Efter  min  Udenlandsreise  1880  har  jeg  i 
„Kirkehistoriske  Samlinger",  3die  Kække,  III,  meddelt  nogle  Oplys- 
ninger om  den  spanske  Gesandtskabssekretær  Antonio  de  Sandoval, 
der  under  Frederik  lll's  Kegering  gik  over  til  den  lutherske  Eeligion 
i  Kjøbenhavn;  fremdeles  i  „Historisk  Tidsskrift",  5te  Kække,  III, 
et  Antal  „Breve  skrevne  fra  Kjobenhavn  1659—60  af  den  keiserlige 
Gesandt  Baron  de  Goes".  Desuden  har  jeg  skrevet  endel  Afhand- 
linger, Artikler  og  Feuilletoner,  væsentlig  af  litterærhistorisk  og 
kulturhistorisk  Indhold,  i  „det  Letterstedtske  Tidsskrift",  „Historisk 
Arkiv",  „Ude  og  Hjemme"  og  „Fædrelandet".  Endelig  har  jeg 
virket  som  musikalsk  Kritiker  ved  „Fædrelandet"  fra  1875  indtil 
dette  Blads  Ophør  og  derefter  ved  „Dagbladet"  indtil  Juni  1883,  — 
en  Virksomhed,  jeg  nu  betragter  som  helt  afsluttet. 

Den  1ste  Februar  dette  Aar  blev  jeg  ansat  som  Assistent  ved 
det  store  kongelige  Bibliothek. 

XIII. 

Jeg,  Johan  Peter  Julius  Hoffory,  fødtes  i  Aarhus  d.  9. 
februar  1855.  Mine  forældre  vare  købmand  Peter  Julius  Hoffory  og 
hustru  Ane  Margrethe  Ulrikke  født  Lunne.  Ganske  kort  efter  min 
fødsel  døde  min  fader  og  under  min  opvæxt  mistede  jeg  min  moder, 
men  i  min  formynder  procurator^A,  G.  B.  Knudsen  fandt  jeg  en 
trofast  plejefader,  som  med  samvittighedsfuld  omhu  ledede  min  op- 
dragelse og  med  kærlig  deltagelse  fulgte  min  udvikling.  I  aaret 
1864  blev  jeg  optaget  i  Aarhus  kathedralskole,  hvorfra  jeg  1872 
dimitteredes  til  universitetet  med  første  character  af  rector,  dr.  G. 
Lund,  hvis  grundige  undervisning  i  de  gamle  sprog  og  opmuntrende 
deltagelse  ligeoverfor  mine  begyndende  studier  jeg  altid  skal  mindes 
med  taknemlighed.  Ligeledes  mindes  jeg  med  glæde  overlærer  (nu 
professor)  Ed.  Erslevs  vækkende  undervisning  i  naturhistorie  og 
geographi. 

Efter  at  jeg  1873  havde  taget  examen  philosophicum  med  ud- 

mærkelse,  begyndte  jeg  under  professor  Westergaards  vejledning  at 
studere  Sanskrit  og  hørte  ved  siden  deraf  dr.  V.  Thomsens  forelæs- 
ninger over  sammenlignende  sprogvidenskab  og  over  Finsk  og  Ma- 
gyarisk.  Samtidig  hermed  lagde  jeg  mig  ogsaa  efter  sprogphysiologi, 
i  hvilket  fag  jeg  1876  forfattede  en  afhandling:  Phonetische  streit- 
fragen,  som  blev  trykt  i  Kuhns  Zeitschr.  f.  vergl.  sprachforschning 
bd.  XXIII.  Efterhaanden  concentrerede  jeg  mig  imidlertid  mere 
udelukkende  om  den  nordiske  philologi,  som  jeg  studerede  under  vej- 
ledning af  prof.  Gislason,  prof.  Grundtvig  og  dr.  Wimmer.  Af  alle 
mine  lærere  er  dr.  Wimmer  den,  til  hvem  jeg  staar  i  storst  tak- 
nemlighedsgæld; den  indflydelse,  han  baade  videnskabeligt  og  per- 
sonligt har  udøvet  paa  mig,  har  været  af  afgorende  betydning  for 
hele  min  udvikling. 

Efter  1878  at  have  underkastet  mig  magisterconferens  rejste 
jeg  i  foraaret  1879  til  Berlin  for  under  vejledning  af  professorerne 
Mullenhoff  og  Scherer  at  studere  de  gammel-germanske  sprog  og 
den  tyske  literatur.  Med  undtagelse  af,  at  jeg  tilbragte  sommer- 
semestret 1880  i  Strassburg,  hvor  jeg  hørte  professor  ten  Brinks 
forelæsninger  over  oldengelsk,  har  jeg  ellers  i  aarene  1879—83  mest 
opholdt  mig  i  Berlin,  dels  beskæftiget  med  de  germanistiske  studier, 
dels  med  affattelsen  af  min  disputats,  „Oldnordiske  consonantstudier". 
I  slutningen  af  maj  d.  a.  vendte  jeg  tilbage  til  København,  hvor  jeg 
d.  11  juni  forsvarede  den  nysnævnte  afhandling  for  den  philosophiske 
doctorgrad.  Kort  efter  rejste  jeg  atter  til  Berlin  for  efter  opfordring 
af  professorerne  Miillenhoff  og  Scherer  at  habilitere  mig  ved  det 
derværende  universitet.  Under  den  28de  juli  blev  jeg  da  af  det 
philosophiske  facultet  i  Berlin  antaget  som  docent  i  nordisk  philologi 
og  almindelig  phonetik. 

Foruden  de  to  ovennævnte  afhandlinger  har  jeg  endvidere 
skrevet: 

1)  Tonløses  I  und  n  im  altnordischen  (i  Zeitschr.  f.  deutsches 
alterthum,  n.  f.  X,  374  ff.). 

2)  Lydforbindelsen  fst  i  det  A.  M.  hdskr.  674,  A.  4to  (i  Philo- 
logi sk-historisk  samfunds  mindeskrift  s.  140  ff.). 

3)  Tenuis  und  media  (i  Zeitschr.  f.  vgl.  sprachforschung,  XXV, 
420  ff.). 

4)  Åstridr  og  de  to  nordiske  r-lyd  (i  Archiv  i  or  nord.  philologi  I, 
38  ff.). 

5)  |)j(5561fr  hinn  hvinverski  og  brydningen  (sammesteds  s.  44  ff.). 

6)  Anmeldelse  af  Wimmer:  Oldnordisk  læsebog,  anden  udgave  (i 
Tidsskr.  for  philologi,  ny  række  III,  s.  289  ff.). 

7)  Anmeldelse  af  Nilsson:  Fornislandsk  grammatik,  forstå  håftet 
(sammesteds  IV,  154  ff.). 

8)  Anmeldelse  af  Mobius:  Håttatal  Snorra  Sturlusonar  I  og  II 
(i  Anzeiger  fiir  deutsches  alterthum  VII,  196  ff.  og  IX,  43  ff.), 

foruden  en  række  mindre  recensioner,  som  det  ikke  vil  være  nød- 
vendigt her  at  opregne. 

XIY. 

Jeg,  Karl  Frederik  Kinch,  der  er  født  i  Ribe  d.  15 
Marts  1853,  er  en  San  af  Overlærer  ved  den  derværende  Kathedral- 
skole  Jakob  Frederik  Kinch  og  Bertine  Nicoline,  f.  Krøyer  (f  i 
Januar  1863).  Efter  at  have  tilbragt  Barndommen  i  min  Fødeby, 
i  en  Egn  hvor  netop  de  indtraadte  historiske  Begivenheder  afsatte 
dybe  Spor,  blev  jeg  fra  Kathedralskolen,  i  Juli  1870,  dimitteret  til 
Universitetet.  Her  aflagde  jeg  den  filosofiske  Prøve  i  Sommeren 
1871  og  efter  flere  Aars  Studium  under  Professorerne  i  klassisk 
Filologi,  underkastede  jeg  mig  Embedsexamen  i  dette  Fag  i  Januar 
1878.  Herefter  vendte  jeg  tilbage  til  en  allerede  forinden  tiltraadt 
Virksomhed  som  Huslærer  paa  Landet  og  har  senere,  efter  at  denne 
Stilling  var  endt,  levet  som  Privatlærer  i  Kjobenhavn.  Samtidig 
med  denne  pædagogiske  Virksomhed  har  jeg  stræbt  at  trænge  dybere 
ind  i  mit  Studium,  der  efterhaanden  navnlig  havde  faaet  det  latinske 
Sprog  til  Gjenstand,  og  efter  at  et  Skrift  af  mig:  Quaestiones  Cur- 
tianae  Criticae,  var  blevet  antaget  af  det  filosofiske  Fakultet,  for- 
svarede jeg  mit  Arbejde  i  Juni  1883  for  Opnaaelsen  af  den  filosofiske 
Doktorgrad.  Kort  efter  tiltraadte  jeg  med  Universitetets  Under- 
støttelse en  Udenlandsrejse. 

XY. 

Hans  Christian  Joachim  Gram,  f.  d.  13de  Sept.  1853 
i  Kjøbenhavn,  Søn  af  afdøde  Etatsraad,  Prof.  F.  T.  J.  Gram,  blev 
1871  Student  fra  Metropolitanskolen  (1ste  Char.),  tog  1872  philo- 
sophisk  Forberedelsesexamen  (ug.  ug.  mg.)  og  1873  (Juni)  medicinsk 
Forberedelsesexamen.  Oprindelig  følte  jeg  mig  mest  tiltalt  af 
Naturvidenskaberne,  særligt  Botaniken,  og  var  1873—74  2den  Assi- 
stent hos  Prof.  J.  Steenstrup  paa  Studiesamlingen  for  Medicinere. 
Efteraaret  1874  lod  jeg  mig  optage  som  Volontør  ved  Kommune- 
hospitalet, og  nu  blev  efterhaanden  Studiet  af  Naturvidenskaben 
trængt  mere  og  mere  i  Baggrunden  for  Lægevidenskaben.  Januar 
1877  tog  jeg  1ste  Del  og  Jannar  1878  2den  Del  af  medicinsk 
Embedsexamen  (202  P.).  Efter  at  have  gjort  Tjeneste  som  con- 
stitueret  Candidat  paa  Kommunehospitalet  i  nogle  Maaneder,  aftjente 
jeg  i  Mai  og  Juni  s.  A.  min  Værnepligt  som  Underlæge,  og  var 
derefter  September— December  const.  Candidat  paa  Alm.  Hospital. 
I  Januar— Februar  1879  gjennemgik  jeg  det  lovbefalede  Cursus  paa 
Fjods eisstiftelsen  og  var  derefter  Marts — September  s.  A.  fast  Can- 
didat paa  Alm.  Hosp.  Fra  September  1879  til  August  1881  var 
jeg  Lægecandidat  ved  Ladegaarden,  og  fra  September  1881  til 
August  1883  fast  Candidat  paa  Kommunehospitalet.  I  Foraaret 
1882  vandt  jeg  Universitetets  Guldmedaille  for  Besvarelsen  af  den 
lægevidenskabelige  Prisopgave  og  d.  30te  Juni  1883  forsvarede  jeg 
en  Afhandling  „Undersøgelser  om  Størrelsen  af  de  røde  Blodlegemer 
hos  Mennesket"  for  Erhvervelsen  af  den  medicinske  Doktorgrad. 
Efter  at  have  afsluttet  min  Hospitalsuddannelse  herhjemme  staar  jeg 
nu  (ved  Hjælp  af  Stipendier)  i  Begreb  med  at  tiltræde  en  længere 
Studiereise  til  Udlandet. 

Af  trykte  Arbeider  har  jeg  kun  udgivet  min  ovennævnte  Doktor- 
disputats Afhandling,  men  er  desuden  Medarbeider  ved  „Nordisk 
Conversationslexikon",  3die  Udg.  (Pharmacologie). 

XVI. 

Adolf  Marius  Hansen  er  født  i  København  den  6te  Juni 
1850.   Mine  Forældre  ere  døde.   De  vare  begge  fra  Jylland.  Min 

Fader,  Anders  Hansen,  som  var  bondefødt  (fra  Landsbyen  Hassing 
i  Thy),  var  en  ejendommelig  og  begavet  Natur,  grublende  og  ensom, 
der  her  i  København  ernærede  sig  som  Kobberstikker  og  Gravør,  og 
senere  i  en  Kække  Åar  som  Fotograf.  Min  gode  Moder,  Marie,  født 
Krogh,  var  en  Rebslagerdatter  fra  Nykøbing  paa  Morsø.  Efter  at 
have  gaaet  i  en  Borgerskole  og  senere,  da  Kaarene  i  Hjemmet  vare 
knappe,  nogle  Maaneder  i  en  af  Kommuneskolerne,  blev  jeg  Elev  i 
„Det  forenede  Velgørenhedsselskabs  Drenge  -  Skole" ;  her  nød  jeg 
gratis  Undervisning  i  SVa  Aar,  til  Efteraaret  1863;  et  siden  den 
Tid  fortsat  Venskab  med  en  af  Skolens  Lærere,  cand.  phil.  Ludvig 
Trier,  har  under  min  Udvikling  bidraget  ikke  lidet  til  at  styrke 
den  Sans  for  Litteratur,  der  fra  tidlig  Tid  var  i  mig.  I  Oktober 
1863  kom  jeg  i  Borgerdydskolen  paa  Kristjanshavn  og  gik,  ved 
Slægtninges  og  anden  Understøttelse,  i  denne  Skole,  til  jeg  i  Som- 
meren 1868  blev  Student  (med  første  Karakter).  Den  følgende 
Sommer  tog  jeg  filosofisk  Examen  (3  mg.).  Fra  min  Studentertid 
og  navnlig  i  den  senere  Række  Aar  har  jeg  væsentlig  ernæret  mig 
ved  at  informere,  et  Arbejde,  som,  naar  det  ikke  blev  til  et  Slid 
eller  stod  for  mig  som  røvende  min  Tid  og  Kraft  fra  andre  Ting, 
ofte  har  været  mig  kært.  Efter  nogen  Vaklen  besluttede  jeg  at 
koncentrere  min  Interesse  for  Litteratur  paa  Studiet  af  Engelsk,  et 
Sprog,  jeg  havde  været  bekendt  med  fra  mine  Drengeaar.  I  For- 
aaret  1875  tog  jeg  saa  Magisterkonferens  i  engelsk  Litteratur  og 
Sprog,  saaledes  at  Hovedvægten  var  lagt  paa  Litteraturhistorien; 
som  Specialæmne  havde  jeg  valgt  den  poetiske  Litteratur  ved  Aar- 
hundredets  Begyndelse  med  Byron  som  Hovedfigur.  Siden  da  har 
jeg  vedblivende  beskæftiget  mig  med  Studiet  af  Engelsk,  særlig  den 
rige  Litteratur ;  en  Frugt  af  disse  Studier  var  min  for  den  filosofiske 
Doktorgrad  skrevne  Afhandling:  „Addison  som  litterær  Kritiker. 
En  Skildring  fra  engelsk  Litteraturhistorie",  som  jeg  forsvarede  den 
6te  Juli  1883.  To  Gange,  i  Sommeren  1875  og  1881,  har  jeg  til- 
bragt nogle  Uger  i  England.  Jeg  maa  ikke  undlade  at  nævne  de 
Impulser,  som  min  Udvikling  har  modtaget  gennem  Dr.  G.  Brandes' 
betydningsfulde  Optræden  i  vort  Aandsliv  her  hjemme. 

1  Avgust  1883  ægtede  jeg  Franziska  Josephine  Sander,  Datter 

af  afdøde  Grosserer  S.  Sander  og  efterlevende  Hustru  Betty,  Mi 
Bernburg. 

Foruden  min  Doktordisputats  og  foruden  mindre  Artikler  og 
metriske  Oversættelser  af  spredte  engelske  Digte  har  jeg  offentlig- 
gjort: Af  metriske  Oversættelser: 

Alfred  Tennyson:  Anna  og  Locksley  Slot   To  Digte.  (1872). 

Byron:  Junker  Harolds  Pilgrimsfart.  (1880). 
Af  andre  Arbejder: 

G-.  Brandes:  Naturalismen  i  England.   En  Anmeldelse.  (1876). 

Skitse  af  Swifts  Liv  og  Forfattervirksomhed  („Det  Nittende 
Aarhundrede".  VI  Bd.,  1877). 

I  Forening  med  cand.  phil.  J.  Magnussen  har  jeg  udgivet  en 
„Engelsk  Læsebog  for  Keal-  og  Latinskolernes  hjojere  Klasser", 
(1882). 

XVII. 

Peter  Joachim  Bondesen,  Søn  af  Overlæge  i  Hæren,  Dr. 
med.  Victor.  Chr.  Fn  Bondesen  og  Kebekka  Philisine,  f.  Baumann, 
er  født  i  Kjøbenhavn  den  4de  Marts  1852.  I  1862  optoges  jeg  i 
Metropolitanskolen ,  hvorfra  jeg  dimitteredes  til  Universitetet  i  Juli 
1870  med  1ste  Karakter;  Aaret  efter  tog  jeg  Philosophicum  (1ste 
Kar.  m.  Udm.)  og  i  Januar  1877  Lægeexamen  med  Karakteren 
Laudabilis.  Kort  efter  Examen  vikarierede  jeg  nogle  Maaneder  for 
en  Landlæge  i  Jylland  og  var  derefter  i  c.  2  Aar  Amanuensis  hos 
Dr.  med.  P.  V.  Heiberg,  dengang  Distriktslæge  i  Thisted.  Jeg  rejste 
derefter  til  Udlandet  og  opholdt  mig  der,  navnlig  i  Wien,  hvor  jeg 
studerede  ved  Billroth's  Klinik,  i  c.  4  Maaneder.  Ved  min  Hjem- 
komst ved  Slutningen  af  Aaret  1879  fik  jeg  Ansættelse  som  Re- 
servelæge i  Militæretaten,  hvor  jeg  forrettede  Tjeneste  i  2  Aar  ved 
Livgardens  Liniebataillon.  Den  1ste  November  1880  blev  jeg  fast 
Lægecandidat  ved  Kommunehospitalet,  hvor  jeg  forblev  til  September 
1882,  da  jeg  ansattes  som  fast  Candidat  ved  Fødselsstiftelsen,  hvor- 
fra jeg  d.  1.  September  1883  gik  over  i  min  nuværende  Stilling 
som  klinisk  Assistent  ved  Fødselsstiftelsen. 

Foruden  min  Af  handling  for  Doctorgraden :  „Om  den  antiseptiske 
Behandling  af  complicerede  Fracturer  og  dens  Indflydelse  paa  disse 
Læsioners  Forløb  og  Prognose",  som  jeg  forsvarede  den  13de  Sep- 
tember 1883,  har  jeg  skrevet  et  Par  mindre  Artikler  i  „Bibliothek 
for  Læger"  og  i  „Hospitalstidende". 

XVIII. 

Jeg,  Peter  Johannes  Liisberg,  Søn  af  Dyrlæge  Peter  Liis- 
berg  og  Birgitte  Hansine  Caroline,  født  Aaris,  blev  født  i  Aarhus 
5te  Juli  1855  og  kom  i  Aarhus  Kathedralskole  1865,  hvorfra  jeg 
dimitteredes  1872  med  første  Karakter  med  Udmærkelse.  Juni 
1873  tog  jeg  Examen  philosophicum  med  Karakteren:  Udmærket 
godt,  og  i  Obtober  1873  og  Januar  1874  tog  jeg  den  medicinske 
Forberedelsesexamen.  Juni  1878  tog  jeg  den  medicinske  Embeds- 
examen  med  laud.,  og  umiddelbart  derefter  blev  jeg  Amanuensis 
hos  prakt.  Læge  V.  Krohn  i  Eønde,  hvor  jeg  var  til  November 
1879.  Aaret  1880  tilbragte  jeg  i  Tyskland,  (i  Wiirzburg  og  Wien), 
for  at  studere  indre  Medicin.  Da  jeg  kom  tilbage ,  søgte  jeg  An- 
sættelse som  surnumerær  Kandidat  paa  kgl.  Frederiks  Hospital  medi- 
cinske Afdeling  A.  fra  Februar  til  Maj  1881  og  derefter  paa  al- 
mindeligt Hospitals  1ste  Afdeling  fra  Maj  til  November  1881,  da 
jeg  for  et  Tidsrum  af  2  Aar  blev  ansat  som  fast  Kandidat  paa  Kom- 
munehospitalet. Min  Afhandling  for  Doctorgraden  i  Medicinen: 
„Studier  over  nogle  physiske  Cavernesymptomer"  forsvarede  jeg 
offentligt  d.  15de  September  1883. 

XIX. 

Jeg  Bjorn  Magnussen  Olsen  er  født  den  14.  Juli  1850  på 
Tingøre  i  Hunavatns  syssel  på  Islands  nordkyst.  Mine  forældre 
var  Runélfr  Magnus  Olsen,  administrator  for  Tingøre  klostergods, 
og  hans  hustru  Inguon  Jdnsddtter.  Min  fader,  som  var  student  fra 
Bessestad  skole,  tog  sig  i  min  tidlige  barndom  ivrig  af  min  under- 
visning, men  desværre  døde  han  allerede,  inden  jeg  fyldte  mit  10. 

år,  af  en  tærende  brystsygdom.  Min  moder,  hvem  det  nu  pålå 
alene  at  sorge  for  min  opdragelse,  og  som,  når  det  gjaldt  min  ud- 
dannelse, aldrig  har  sparet  nogen  moje  eller  bekostning,  anbragte 
mig  i  det  nærmeste  år  hos  afdøde  provst  Jon  Jonsson  til  Steinnes. 
I  det  følgende  år  (1861)  blev  jeg  saa  sendt  til  Eeykjavik  for  at  for- 
beredes til  latinskolen,  og  jeg  havde  det  held  at  komme  i  huset 
hos  en  ven  af  min  afdøde  fader,  nemlig  hos  justitiarius  og  etatsråd 
Th.  Jonassen.  Denne  mand  og  hans  hustru  tog  sig  af  mig  med 
faderlig  godhed  og  omhu,  og  hos  dem  forblev  jeg  de  nærmeste  Sår, 
når  jeg  undtager  de  årlige  sommerferier,  som  jeg  tilbragte  i  hjem- 
met hos  min  moder.  Den  første  undervisning  i  latin  fik  jeg  hos 
daværende  adjunkt,  nuværende  rektor,  dr.  Jon  |>orkelsson.  I  året 
1863  blev  jeg  optaget  i  Eeykjavik  skole ,  hvor  jeg  forblev  til  året 
1869,  da  jeg  blev  dimitteret  fra  skolen  med  første  karakter.  Jeg 
havde  bestemt  mig  til  at  studere  ved  universitetet,  men  allerede 
for  min  dimission  blev  jeg  angreben  af  en  haardnakket  brystsygdom, 
som  i  de  nærmeste  3  år  hindrede  udførelsen  af  min  plan.  Endelig 
rejste  jeg  i  året  1872  til  København,  hvor  jeg  samme  efterår  blev 
immatrikuleret  ved  universitetet.  Næste  sommer  (1873)  tog  jeg 
den  filosofiske  prøve  med  udmærkelse.  Jeg  hengav  mig  nu  ude- 
lukkende til  studiet  af  den  klassiske  filologi ,  og  altid  vil  jeg  med 
den  storste  taknemmelighed  mindes  mine  universitetslærere,  som  forst 
lærte  mig,  hvad  en  videnskabelig  metode  vil  sige.  Særlig  skal  jeg 
fremhæve,  at  jeg  havde  den  lykke  endnu  i  de  sidste  år,  geheimeråd 
J.  N.  Madvig  fungerede  som  professor,  at  nyde  godt  af  hans  ud- 
mærkede undervisning.  Ligeledes  skylder  jeg  professorerne  J.  L. 
Ussing  og  M.  Cl.  Gertz  samt  dr.  O.  Siesby  den  storste  tak  for  den 
måde,  hvorpå  de  ledede  mine  studier,  og  for  den  flersidige  påvirk- 
ning, jeg  har  fået  af  dem.  I  sommeren  1877  absolverede  jeg  den 
filologisk-historiske  skoleembedseksamen  med  karakteren  laudabilis. 
I  det  følgende  år  foretog  jeg  med  understøttelse  fra  det  islandske 
ministerium,  kommunitetet  og  undervisningsministeriet  en  udenlands- 
rejse til  Italien  og  Grækenland,  navnlig  for  at  afrunde  og  fuld- 
stændiggjore  mine  klassiske  kundskaber.  Efter  min  tilbagekomst 
tilbragte  jeg  det  næste  år  (1878—1879)  i  København,  hvor  jeg  dels 

var  lærer  ved  latinskolen  „Lyceum",  dels  ernærede  mig  ved  private 
informationer.  I  året  1879  blev  jeg  konstitueret  og  i  det  følgende 
år  fast  ansat  som  adjunkt  ved  Eeykjavik  lærde  skole,  i  hvilken 
stilling  jeg  siden  er  forbleven. 

Lige  siden  min  tilbagekomst  fra  den  ovenfor  omtalte  uden- 
landsrejse har  jeg  hovedsagelig  beskæftiget  mig  med  studiet  af  den 
nordiske  filologi,  som  alt  i  en  længere  tid  havde  besiddet  stor  til- 
trækningskraft for  mig.  Jeg  har  skrevet  enkelte  mindre  afhandlinger, 
som  alle  henhøre  under  den  nordiske  filologi.  I  Årbøger  for 
nordisk  oldkyndighed  har  jeg  skrevet  „Kronologiske  bemærk- 
ninger til  Olaf  Tryggvasons  regeringshistorie"  (Årg.  1878)  samt 
„Et  islandsk  stedsnavn"  (Årg.  1881).  I  Timarit  hins  islenzka 
bdkmentafélags  har  jeg  skrevet  en  anmeldelse  af  Islenzkar  forn- 
sogur  I  (Gluma  og  Ljdsvetningasaga  (1.  Årg.),  en  lille  tekstkritisk 
bemærkning  til  Heidawigasaga  (s.  Årg.)  samt  en  afhandling  om 
„Å vellin gago5or5"   (2.  Årg).     I  Årbdk    hins   islenzka  fornleifa- 

o 

félags  har  jeg  skrevet  en  beskrivelse  af  „Borgarvirki"  (Arg. 
1880-81)  samt  en  lille  „Skyring"  (Årg.  1882).  I  det  tyske  tids- 
skrift Germania  (Neue  Reihe  15.)  har  jeg  skrevet  en  afhandling 
„Zur  neuislåndischen  grammatik",  endelig  i  Arkiv  for  nordisk 
filologi  en  lille  tekstkritisk  bemærkning  „Til  Grågåsen"  (Årg.  1883). 
Til  sidst  bor  nævnes  min  afhandling  „Runerne  i  den  oldislandske 
literatur",  hvorved  jeg  har  erhvervet  den  filosofiske  doktorgrad. 

XX. 

Henry  Braem  Ussing,  Søn  af  Professor  ved  Universitetet 
Johan  Louis  Ussing  og  Hustru  Thekla  Minona,  f.  de  Giintelberg,  er 
født  d.  2den  Juli  1855  i  Kjøbenhavn.  Efter  at  have  gjennemgaaet 
alle  Metropolitanskolens  Klasser  dimitteredes  jeg  derfra  i  Sommeren 
1873  (1ste  Char.  m.  Udm.).  Aaret  efter  bestod  jeg  den  philo- 
sophiske  Prøve  (med  ug)  under  Professor  Brochner.  I  Sommeren 
1877  tog  jeg  theologisk  Embedsexamen  (med  1ste  Char.).  I  Efter- 
aaret  1878  foretog  jeg  ved  to  mindre  theologiske  Stipendier  en 
Rejse  i  Tyskland,  hvor  jeg  studerede  i  Gottingen  (fornemlig  under 

Lotze)  og  i  Tiibingen  (I.  T.  Beck).  I  Sommeren  1880  blev  jeg  af 
„kirkelig  Forening  for  indre  Mission  i  Kjøbenhavn"  udsendt  for  at 
overvære  Søndagsskolernes  Hundredaarsfest  i  London  og  studere 
denne  Gjerning  nærmere.  I  øvrigt  opholdt  jeg  mig,  under  Studium 
og  praktisk  Virksomhed,  i  Kjøbenhavn  indtil  Marts  1881,  da  jeg, 
atter  med  Universitetets  Understøttelse,  tiltraadte  en  længere  Rejse 
med  Hovedophold  i  England,  Tyskland  (navnlig  i  Erlangen  under 
Professor  Frank)  og  Italien.  Paa  denne  Rejse  lagde  jeg  sidste 
Haand  paa  den  hovedsagelig  i  de  foregaaende  Aar  udarbejdede  Af- 
handling: „den  christelige  Vished,  apologetiske  Undersøgelser  med 
særligt  Hensyn  til  Franks  System  der  christlichen  Géwissheit". 
Denne  blev  antagen  af  det  theologiske  Fakultet,  og  d.  25de  Septbr. 
1883  forsvarede  jeg  den  for  den  theologiske  Licentiatgrad.  Kort  efter 
min  Hjemkomst  blev  jeg  under  Ilte  Septbr.  1882  kaldet  til  Sogne- 
præst for  Vejlby  Menighed  ved  Aarhus  (hvortil  senere  lagdes  Gjer^ 
ningen  som  Præst  ved  den  nørrejj^dske  Sindssygeanstalt)  og  ordineredes 
i  Aarhus  d.  18de  Okt.  s.  A.  af  Biskop  Fog.  Den  24de  Okt.  s.  A. 
ægtede  jeg  Anna  Marie  Catharina  Helena  Blom,  Datter  af  afdøde 
Herredsfuldmægtig  i  Haderslev  Ludvig  Christian  Blom  og  ligeledes 
afdøde  Hustru  Marie  Catharina,  f.  Erichsen. 

Jeg  har  tidligere  —  foruden  nogle  praktiske  Artikler  om 
Søndagsskoler,  Fattigpleje  o.  1.  -  skrevet  to  mindre  Afhandlinger 
i  Kalkars  „theologisk  Tidsskrift",  nemlig:  „Om  Tolerance,  især  i 
Henseende  til  religiøs  Overbevisning"  (1879)  og  „Grundtankerne  i 
Apostlen  Johannes'  første  Brev"  (1880). 

XXL 

Jeg,  Anker  Frode  Rasmussen,  en  son  af  professor  Harald 
Valdemar  Rasmussen  og  afdøde  hustru,  Hulda  Karen  Amalie,  f.  Arn- 
kiel,  er  født  d.  23de  Februar  1857  i  Halk,  Haderslev  amt,  hvor 
min  fader  den  gang  var  præst.  I  krigsåret  1864  måtte  min  fader 
forlade  Slesvig  og  tog  til  København,  hvor  jeg  kom  i  Haderslev 
læreres  lærde  skole.  1  1874  blev  jeg  student,  1875  tog  jeg  philo- 
sophisk  examon,  1876  lægevidenskabelig  Ibrberedelsesexamen  og  i 

Januar  1881  medicinsk  embedsexamen.  Jeg  har  1ste  charakter  til 
alle  mine  examiner.  Jeg  har  derpå  været  candidat  på  almindeligt 
hospital  til  Marts  1882  og  reservelæge  på  garnisonssygehuset 
til  Juli  1883,  da  jeg  blev  ansat  som  candidat  ved  commune- 
hospitalet. 

Allerede  tidlig  vågnede  lysten  hos  mig  til  at  foretage  studier 
af  mikroskopiske  genstande,  og  ved  hjælp  af  et  engelsk  mikroskop 
med  svage  forstørrelser  foretog  jeg  undersøgelser  af  pathologisk- 
anatomiske  præparater  og  studerede  infusionsdyr  og  bacterier  fra 
cloacvand,  rådne  infuser  o.  s*  v.  I  1881  kom  jeg  i  besiddelse  af 
et  godt  mikroskop  fra  et  tysk  firma,  og  jeg  blev  derved  sat  i  stand 
til  at  foretage  en  mere  videnskabelig  undersøgelse  af  bacterierne,  et 
studium,  som  jeg  efterhånden  havde  fået  kær.  Jeg  begyndte  at 
arbejde  på  physiologisk  laboratorium  på  en  planmæssig  dyrkning  af 
mikroorganismer  fra  luften,  idet  jeg  omfattede  mine  studier  til  for- 
uden bacterier  at  omfatte  gærsvampe  og  skimmelsvampe.  Senere 
gik  jeg  over  til  at  dyrke  mikroorganismer  fra  spyt  af  sunde  menne- 
sker, og  frugten  af  det  sidste  arbejde  blev  en  afhandling:  „Om 
dyrkning  af  mikroorganismer  fra  spyt  af  sunde  mennesker",  der  blev 
antagen  d.  22de  Juni  1883  af  facultetet  til  at  forsvares  for  doctor- 
graden  i  medicinen.  Forsvaret  fandt  sted  fredagen  d.  5te  Oc- 
tober  d.  år. 

Foruden  dette  arbejde  har  jeg  skrevet  en  kort  afhandling  om: 
„2  tilfælde  af  acut  ossification  af  m.  brachiæus  int.",  der  optoges  i 
„Hospitalstidende"  i  August  måned  i  år. 

XXII. 

Jeg,  Hans  Jakob  Hansen,  Søn  af  Huusmand  Hans  Hansen 
og  Hustru  Kirsten  Jakobs-Datter,  er  født  den  10de  Aug.  1855  ved 
Bellinge  pr.  Odense.  Da  jeg  i  Barneaarene  var  meget  svagelig, 
meente  min  Fader,  at  jeg  ikke  duede  til  det  strenge  Bondearbeide 
og  hellere  skulde  prøve  en  anden  Livsvei,  men  nogen  nærmere  Be- 
stemmelse blev  ikke  tagen,  før  Skolelæleren  i  Bellinge,  Hr.  H.  P. 
Rasmussen,  tog  sig  af  Sagen  og  fik  mig  i  mit  tolvte  Aar  optagen  i 

en  Realskole  i  Odense.  Bestyreren  af  denne,  Hr.  Cand.  theol.  Fr. 
Fr.  Giersing,  gav  mig  nu  ikke  alene  fri  Undervisnig  i  over  2  Aar, 
men  sørgede  ogsaa  for  af  det  Riberske  Legat  (Lundegaards  Stiftelse), 
hvis  Efor  er  Hr.  Biskop,  Dr.  theol.  Engelstoft,  at  skaffe  mig  først 
en  mindre,  senere  en  stor  Understøttelse  paa  600  Kr.  aarlig,  som 
jeg  efterat  være  bleven  Student  beholdt  i  5  Aar  i  Kjøbenhavn.  De 
tre  nævnte  Mænd,  der  saaledes  have  taget  sig  af  mig,  vil  jeg  her 
bringe  min  dybt  følte,  varmeste  Tak. 

Efterat  have  gaaet  6  Aar  i  Odense  Latinskole  tog  jeg  1875 
Examen  artium  med  første  Charakteer.  I  mine  Skoleaar  havde  jeg 
givet  mig  endel  af  med  at  samle  Planter  og  Insekter  og  jeg  be- 
sluttede tidlig  at  studere  Naturhistorie,  særlig  Entomologi.  Strax 
efter  min  Ankomst  til  Kjøbenhavn  begyndte  jeg  at  gjennemgaae 
forskjellige  Øvelser  paa  Zoologisk  Museums  tredie  Afdeling  hos  Hr. 
Professor  Schiødte,  og  allerede  i  December  samme  Aar  tilbød  denne 
udmærkede  Mand,  hvem  jeg  skylder  saa  særdeles  meget,  mig  en 
lønnet  Stilling  ved  sin  Afdeling,  til  hvilken  jeg  siden  den  Tid  har 
været  knyttet.  I  1876  tog  jeg  Philosophicum  med  første  Charakteer 
og  1879  Magisterkonferents  i  Naturhistorie  med  Zoologie  som 
Hovedfag. 

Allerede  før  den  sidstnævnte  Examen  havde  Prof.  Schiødte  over- 
draget mig  Bearbeidelsen  af  Spindlerne  og  efter  Hr.  Cand.  mag. 
Winthers  Død  ogsaa  Fortsættelsen  af  Fiskene  til  det  af  ham  med 
Statens  Understøttelse  udgivne  Kobberværk  i  Folio  „Zoologia  Danica". 
Heraf  er  i  Foraaret  1883  udkommet  3die  Hefte  (Piske  p.  27—34 
med  en  Tavle  og  Spindler  p.  1—81  med  5  Tavler).  Dernæst  har 
jeg  skrevet;  Faunula  insectorum  Færøensis  (Naturh.  Tidsskr.  3die  R. 
B.  XIII  p.  229—80)  og  „Dipterernes  Mund  i  anatomisk  og  syste- 
matisk Henseende",  der  blev  indsendt  til  det  mathematisk -natur- 
videnskabelige Fakultet  og  den  27de  Oktober  d.  A.  forsvaret  for 
Erhvervelsen  af  den  philosophiske  Doktorgrad.  Denne  Afhandling 
vil  ogsaa  senere  udkomme  i  Naturh.  Tidsskrift. 

I  1880  deeltog  jeg  i  det  skandinaviske  Naturforskermøde  i 
Stockholm  og  i  Somrene  1881—83  har  jeg  med  kultusministeriel 

tinderstjøttelse  foretaget  Reiser,  væsentlig  i  entomologiske  Øiemed, 
i  forskjellige  Egne  af  Danmark. 

I  April  Maaned  1883  ægtede  jeg  Exam,  Lærerinde  Sofie  Ja- 
kobsen, Datter  af  Sognepræst  Jakobsen  til  Nebsager  og  Bjerre. 

XXIII. 

Louis  Walrondt  Schat  Petersen  er  født  i  København 
d.  27de  Februar  1851.  Min  fader,  vinhandler  Thomas  Schat  Peter- 
sen, der  i  flere  år  har  været  medlem  af  bestyrelsen  for  den  indre 
mission  i  København,  lever  endnu,  medens  min  moder,  Wilhelmine 
Caroline,  t  Behrend,  allerede  døde,  da  jeg  var  barn.  Dog  var  jeg 
gammel  nok  til,  at  jeg  har  kunnet  bevare  mindet  om  hendes  livlige, 
kærlige  og  for  mig  så  velgørende  væsen,  ligesom  jeg  ved  hendes 
pludselige  død  har  kunnet  modtage  et  alvorsindtryk,  som  har  sat  et 
uudsletteligt  mærke  i  min  sjæl.  Før  den  tid  havde  jeg  allerede 
mange  gange  udtalt  det  som  mit  ønske  en  gang  at  blive  præst,  og 
dette  ønske  var  blevet  endnu  stærkere  ved  den  religionsundervisning, 
som  jeg  i  hjemmet  fik  af  nulevende  Pastor  Rindom,  samtidig  med, 
at  jeg  jævnlig  hørte  daværende  præst  ved  Johanneskirken,  R.  Fri- 
modt,  og  hendes  død  bevirkede,  at  denne  beslutning  nu  stod  fast 
for  mig,  da  jeg  gik  i  mit  14de  år.  Fra  mit  femte  år  gik  jeg  i 
Mariboes  skole,  hvor  jeg  altid  har  befundet  mig  særdeles  vel  under 
afdøde  skolebestyrer  Neves  milde  og  humane  styrelse  og  vejledet  af 
lærere,  af  hvilke  jeg  med  glæde  tænker  tilbage  på  flere.  I  året 
1868  blev  jeg  student  med  første  karakter,  og  året  efter  tog  jeg 
filosoflkum  med  udmærkelse.  Valget  af  studium  var  efter  min  tid- 
ligere udvikling  allerede  afgjort,  og  jeg  begyndte  da  på  theologien 
som  forberedelsesskole  for  præstevirksomheden.  I  begyndelsen  af 
året  1874  tog  jeg  den  theologiske  embedseksamen  med  karakteren 
laudabilis,  foreløbig  bestemt  på  at  udvide  mine  theologiske  kund- 
skaber gennem  et  dybere  gående  studium,  da  jeg  endnu  ikke  følte 
mig  skikket  til  at  påtage  mig  præstegerningen.  En  kort  afbrydelse 
fik  dette  ved  aftjæningen  af  min  værnepligt  i  forplej  ningskorpset; 
men  da  jeg  i  efteråret  blev  færdig  hermed,  rejste  jeg  til  udlandet, 


107 


efter  at  have  holdt  bryllup  med  Anine  Jakobine  Louise,  datter  af 
borgmester  Jørgensen  i  Fredericia,  og  opholdt  mig  der  i  tre  fjær- 
dingår.  I  Genf  studerede  jeg  ved  universitetet  og  l'école  de  théo- 
logie  og  hørte  Bouvier,  Oltramare,  Sabatier,  Thomas,  Cramer  og  La 
Harpe,  ligesom  jeg  havde  den  glæde  enkelte  gange  at  høre  Godet 
fra  Neuchatel,  Théodore  Monod  fra  Paris  og  Hyacinthe  Loyson,  med 
hvem  jeg  også  gjorde  personligt  bekendtskab.  Fra  Schweiz  gik 
rejsen  syd  på  til  Genua,  Florents,  Pisa,  Eom  og  Neapel,  men  på 
tilbagevejen  blev  jeg  alvorlig  syg  i  Venedig,  så  at  jeg  måtte  skynde 
mig  til  Genf  igen,  og  desværre  tog  denne  sygdom  så  lang  tid,  at 
jeg  derved  gik  glip  af  et  længere  ophold  i  Lausanne  og  Neuchatel, 
som  havde  været  min  bestemmelse.  Allerede  tidligere,  i  sommeren 
1871,  havde  jeg  gjort  en  længere  tur  til  Sachsen,  Østrig,  Ungarn, 
Bajern  og  Schweiz,  og  senere  har  jeg  været  i  Sverrig  og  et  par 
gange  i  Norge.  Ved  min  hjemkomst  fra  udlandet  1875  begyndte 
jeg  at  undervise  i  skoler  og  manuducere  til  den  theologiske  embeds- 
eksamen, hvad  jeg  er  vedblevet  med  til  dato,  idet  jeg  stadig  har 
fortsat  mine  theologiske  studier,  særlig  på  de  systematiske  og  ekse- 
getiske  discipliners  område.  Min  afhandling  om  „Ludvig  Feuerbach 
og  kristendommen",  som  er  et  resultat  af  mine  religionsfilosofiske 
studier,  forsvarede  jeg  d.  29de  Oktober  1883  for  den  theologiske 
licentiatgrad.  Ellers  har  jeg  endnu  ikke  skrevet  noget  selvstændigt, 
derimod  udgivet  en  oversættelse  af  T.  Schaarschmidts :  „Den  oprinde- 
lige ordning  af  Guds-tjænesten  i  den  evangelisk-lutherske  kirke"  og 
af  Albert  Wigands:  „Darwinismen,  et  tidens  tegn". 


Universitetets  aarlige  Fest  til  Minde  om  Kirkens  Reformation 
Til  blive  holdt  Lørdagen  den  10de  November  KL  12  i  Universitetets 
Festsal.  Prof.,  Dr,  theol.  C.  Henrik  Scharling  holder  en  Minde- 
tale over  Morten  Luther  i  Anledning  af  400-Aarsdagen  for  dennes 
Fødsel.  Efter  denne  Tale  vil  Universitetets  Rektor,  Prof.,  Dr.  phil. 
E.  Holm,  give  en  kort  Oversigt  over,  hvad  der  har  tildraget  sig 
ved  Universitetet  i  det  nu  fuldendte  Aar  og  dernæst  proklamere 
Biskop  over  Ribe  Stift  C.  F.  Balslev  som  Doktor  i  Theologien, 
Sognepræst  H.  B.  U  s  sin  g  og  Cand.  theol.  L.  W.  S.  Petersen 
som  Licentiater  i  Theologien,  Læge  ved  Grevskabet  Holsteinborg  F. 
A.  Bérleme-Nix,  Reservelæge  F.  C.  H.  Griinfeld,  praktiserende 
Læge  H.  P.  Th.  Mygind,  praktiserende  Læge  A.  Holm  er,  Re- 
servelæge J.  W.  Wichmann,  Reservelæge  K.  B.  Pontoppidan, 
Korpslæge  H.  C.  v.  Har  ten,  Cand.  med.  &  chir.  H.  C.  J. 
Gram,  klinisk  Assistent  ved  den  kgl.  Fødsels-  og  Plejestiftelse 
P.  J.  Bondesen,  Kandidat  paa  Kommunehospitalet  P.  J.  Liis- 
berg  samt  Kandidat  paa  Kommunehospitalet  A.  F.  Rasmussen 
som  Doktorer  i  Medicinen,  samt  Cand.  philol.  S.  Sørensen, 
Cand.  mag.  F.  V. 'V.  Rønn  in  g,  Assistent  ved  det  store  kgl. 
Bibliothek,  Cand.  mag.  E.  L.  Gigas,  Docent  ved  Universitetet  i 


Berlin,  Cand.  mag.  J.  P.  J.  Hoff  o  ry,  Cand.  philol.  K.  F.  Kinch, 
Cand.  mag.  A.  M.  Hansen,  Adjunkt  ved  Eeykjavik  lærde  Skole 
B.  M.  Olsen,  Cand.  mag.  H.  J.  Hansen  som  Doktorer  i  Filosofien 
hvorefter  han  overgiver  Rektoratet  til  den  for  næste  Aar  valgte 
Rektor,  Prof.,  Dr.  med.  C.  M.  Reisz.  Samtidig  overtages  Dekanatet 
i  det  theologiske  Fakultet  af  Prof,,  Dr.  Fr.  Nielsen,  i  det  rets- 
og  statsvidenskabelige  af  Prof.,  Dr.  C.  G  o  os,  i  det  lægevidenskabelige 
af  Prof.,  Dr.  Warncke,  i  det  filosofiske  af  Prof.,  Dr.  Gertz  og  i 
det  mathematisk-naturvidenskabelige  af  Prof.  Johns  trup. 

Den  sædvanlige  Festkantate  udføres  af  Studentersangforeningen. 
Videnskabens  og  vor  Højskoles  Venner  og  Velyndere  indbydes  ved 
dette  Skrift  til  at  deltage  i  Festen  i  Forening  med  Højskolens 
Lærere  og  studerende. 

Kjøbenhavn,  den  1ste  November  1883. 


Under  Universitetets  Segl. 


